**Plicul de Liviu Rebreanu**

*Persoanele*

JEAN ARZĂREANU, primar

VICTORIA, soţia lui

TUDOR POPESCU, ajutor de primar

NICOLAE FLANCU - consilier comunal

CONSTANTIN HURMUZ - consilier comunal

GHEORGHE GALAN, şeful gării

HARALAMB MINTA, inspector de mişcare

A. ALBEANU, corespondent de ziare

ION TAMAN, odăiaş

VĂDUVA

APRODUL

SERVITOAREA

*Acţiunea se petrece în trei zile consecutive, într-un oraş mic cu gară mare; actul întîi în casa primarului; actul al doilea a doua zi, la primărie; actul al treilea în ziua următoare, la gară. În zilele noastre.*

**ACTUL ÎNTÎI**

*Casa primarului*

Un salonaş burghez, încărcat, fără stil, totuşi cald şi simpatic. în peretele din fund e o deschizătură mare prin care salonaşul comunică cu vestibulul mobilat ca un fel de hol. în dreapta vestibulului e intrarea generală; în fund o uşă deschisă dă în sufrageria din care se vede masa, înconjurată de scaune, şi un bufet voluminos. Salonaşul se învecinează în dreapta cu odaia d-nei Arzăreanu, iar în stînga cu biuroul primarului; uşile sunt faţă în faţă.

În colţul din stînga o sobă pompoasă de teracotă în care arde focul cu uşa deschisă. Tot in stînga, în faţă, o oglindă de perete, pe mescioara căreia se află cele trebuincioase pentru scris. O masă rotundă cu trei fotolii, şi o sofa pe care sunt aruncate scoarţe şi perne. în colţul din dreapta o canapea mică cu mescioară şi două scaune.

Tablouri ieftine pe pereţi. Covoare, blănuri, vaze cu flori. mobilă potrivită.

În luna decemvrie. Pe la orele patru după-amiazi.

**SCENA I**

**SERVITOAREA, apoi TAMAN**

Servitoarea

*(20 ani, drăguţă, nostimă. Deretică alene prin odaie, lălăind.)*

*După un răstimp se vede apărînd în fund, în sufragerie, Ion Taman, care se apropie cu sfială prin vestibul şi se opreşte în pragul salonului.*

Taman

*(38 ani; pare mai bătrîn. Mustaţă groasă, plouată, neagră, presărată cu fire cărunte; barba nerasă de mult; părul scurt şi nePieptănat. Uniforma de frînar de la căile ferate, cu mantaua de iarnă, e murdară şi cîrpită. Din prag, întinzînd gîtul):*

N-a mai venit?

Servitoarea

*(care tocmai potrivea o scoarţă, cu spatele spre uşă, tresare şi se întoarce închinîndu-se):*

Aoleu, d-ta eşti? .. Mă şi speriaşi... N-a venit, vezi bine...

Taman

*(clătinînd din cap, grav) :*

Hm ... rău ... şi vremea trece...

Servitoarea:

Mai aşteaptă la bucătărie, că de acuma trebuie să pice!

Taman

*(intrînd şi apropiindu-se):*

Parcă de două ceasuri ce fac?... Aştept... Dacă dau de dracul cu don' şef c-am întîrziat atîta pentru un fleac de scrisoare ?

Servitoarea

*(continuîndu-şi lucrul):*

De. . . cum crezi. .. Aşa-i coniţa: ştie cînd pleacă, dar cînd se întoarce ...
Taman

*(luîndu-i vorba din gură):*

Rău ... Că don' şef mi-a ordonat că mai bine să-mi iau lumea-n cap decît să mă întorc fără de răspuns ... Of, Doamne, grea e viaţa de slujbaş!

Servitoarea

*(căutînd să-l scoată binişor afară):*

Aşa-i, nene, aşa-i, dar mai bine du-te înapoi la bucătărie, să nu te găsească aici coniţa!. .*.*

*(Soneria.)*

Aide, ieşi repede ! Mi se pare că-i chiar coniţa !. ..

*(Fără să se mai sinchisească de el, aleargă în fund, în vestibul, să deschidă.)*Taman

*(făcîndu-se mititel, murmură):*

Acu ce-o fi, o fi... Bine c-a adus-o Dumnezeu...

*(Se retrage involuntar în colţul dinspre sobă, scotocind prin buzunare după scrisoare.)*

**SCENA II**

**ACEIAŞI, VICTORIA**

*Din vestibul se aude învîrtirea cheii în broască, apoi deschiderea uşii grele, urmată de glasul*

Servitoarei:

„Sărut mîna coniţă !"

*Mică pauză. Uşa se reînchide, cheia se învîrteşte iar, în vreme ce în fund, în vestibul, apare Victoria urmată curînd de Servitoare.*

Victoria

*(soţia primarului Jean Arzăreanu, 27 ani, drăguţă, vioaie, dar cu o melancolie romantică în privire care-i dă o înfăţişare serioasă şi gînditoare;energia ei merge cînd trebuie pînă la încăpăţînare.
E îmbrăcată de iarnă. Se opreşte în fund, privind spre salon, ca să-şi lepede haina şi pălăria. Către Servitoarea care-i dă ajutor):*

Ce ger, Tincuţo!. ..Brrr !. .. Vai de bieţii oameni care n-au lemne !. ..Nu m-a căutat nimeni?
Servitoarea:

V-a căutat la telefon, de la societate ...
Victoria*:*

Da, stiu. Chiar de-acolo vin ...
Servitoarea:

Pe urmă vă aşteaptă un om cu o scrisoare de la domnul şef. . .
Victoria

*(oprindu-şi mişcarea, mirată):*

Care şef?
Servitoarea:

De la gară ... A stat vreo două ceasuri la bucătărie şi acuma e colea...

*(Arătînd spre salon.)*

şi tocmai zicea că nu mai poate aştepta ...

Victoria

*(înaintînd pînă în prag şi privind spre Taman):*

De la gară ?

Taman

*(umil şi jovial):*

Sărutăm mîna, coniţă..*.*Victoria

*(dezbrăcată, cu o uşoară strîngere din umeri spre Taman şi întorcîndu-se la Servitoare):*

Feţiţo, un ceai foarte fierbinte ... Dar repede, c-am îngheţat de tot!. ..

Servitoarea

*(cu haina şi pălăria Victoriei în braţe):*

Prea bine, coniţă!...

*(Iese în fund.)*

**S C E N A III**

**VICTORIA, TAMAN**

Victoria

*(trecînd la sobă, unde îşi încălzeşte mîinile şi picioarele):*

Ce scrisoare ai d-ta?
Taman

*(trecînd respectos în dreptul uşii din fund):*Apoi, de, coniţă, ştiu eu? . .. D-voasţră trebuie să ştiţi, că are şi răspuns ...

Victoria

*(privindu-l):*

Şi răspuns? ... Ia să vedem ! *..*.

*(întinde mîna după scrisoare.)*

Taman

*(repezindu-se şi dîndu-i-o):*

Poftim, coniţă...

*(Apoi se retrage şi se uită în altă parte.)*Victoria

*(desface scrisoarea, citeşte întîi cu ochii, pe urmă murmurînd cîte-un crîmpei, din ce în ce mai mirată):*

"...Niciodată n-ai vrut să observi că te iubesc ... Un cuvînt de încurajare... Te iubesc ...Aş pune viaţa mea la picioarele d-tale... Trebuie să te văd... Te implor. .. Măcar o vorbă bună...Te iubesc."

*(Vorbit.)*

Ce-i asta?

*(Către Taman.)*I-ascultă, omule! Ce vrea stăpînul d-tale, că eu n-am priceput nimic...

Taman

*(confidenţial):*

De, coniţă, ce să mai zic eu;că doar d-voastră ați citit ...

Victoria

*(ridicînd din umeri, după o clipă de gîndire) :*

Atunci spune domnului şef c-am citit!

Taman

*(încurcîndu-se):*

Să-i spun, coniţă, de ce să nu-i spun ? .. Dar tot mai bine ar fi să-i scrieţi d-voastră, negru pe alb, că dumnealui aşa mi-a poruncit. ..

Victoria

*(indignată brusc):*

Negru pe alb? ... Bine, dar asta-i.*.*.

*(Se întrerupe. O clipă. Alt glas şi oii un zîmbet dispreţuitor.)*

Bine ... Dacă vrea negreşit negru pe alb!...

*(Vine sub oglindă, nervoasă, se aşează la mescioara de scris.)*

Fiindcă vrea neapărat răspuns...

*(începe să scrie repede; se opreşte să* *recitească; ridică ochii şi se vede mînioasă în oglindă.Îşi revine, nu-i place ce-a scris, rupe foaia. Se uită iar în oglindă, faţa i se îndulceşte din ce în ce, apoi iar începe să scrie, zîmbind. Sfîrşeşte, lipeşte plicul; se scoală şi merge spre Taman, zicînd cu tonul natural.)*

Uite, negru pe alb, precum ai dorit. .. Spune domnului şef că aş vrea să-i vorbesc şi să poftească pe la cinci, dacă poate, pînă aci!... Nu uiţi?
Taman

*(luînd plicul, foarte încrezător):*

Eu să uit, coniţă? Vai de mine !... Am să-i raportez întocmai cum aţi ordonat. .. Sărutăm mîinile!. ..

*Soneria. Taman porneşte spre fund, în vreme ce din sufragerie vine repede Servitoarea să deschidă.*

Victoria:

Mergi sănătos!...

*(Se duce la sobă.)*

*Taman a dispărut în vestibul, prin dreapta.*

**SC E N A IV**

**VICTORIA, SERVITOAREA, apoi ALBEANU**

Servitoarea

*(vine din fund) :*

Coniţă, întreabă domnul Albeanu dacă-i acasă conaşul. .. Ce să-i spun?

Victoria*:*

Domnul ziarist?... Să poftească! ...

*O mică pauză. Victoria îşi potriveşte puţin părul. Servitoarea iese în sufragerie. Albeanu intră.*

Albeanu

*(25 ani, corespondent de ziare; îndrăzneţ, confident, protector. Ras, eleganţă de provincie, cu tocurile scîlciate şi fără jartiere. Merge cu paşi repezi drept la Victoria, începînd din prag, galant):*

Cea mai drăgălaşă coniţă din România mare îngăduie celui mai umil ziarist din Europa să-ţi sărute degeţele! ...

Victoria

*(îi întinde mîna, pe care Albeanu o sărută ceremonios. Arătîndu-i un fotoliu lîngă sobă):* Cauţi pe bărbaţul meu, domnule Albeanu, şi va trebui să suferi ţovărăşia mea, căci primarul nu-i acasă.*.*.
*(Trecînd la butonul soneriei.)*

Ca să-ţi îndulcesc însă suferinţa, am să-ţi dau un ceai...

*(Sună.)*

Albeanu

*(aşezîndu-se, mereu galant) :*

Un ceai, pe gerul Crăciunului, e o binefacere ... Dar încă oferit de o coniţă aşa de frumoasă !. ..
Victoria

*(aşezîndu-se pe celălalt fotoliu de lîngă sobă) :*Lasă, întîi să vezi cît o să te coste!. ..

Albeanu

*(cu importanţă*):

O*,* o ... Am înţeles*.*.*.* O notiţă la *Universul* sau la *Adevărul!*

*Apare Servitoarea din fund.*

Victoria

*(către Servitoare):*

Adă ceaiul, te rog!

*(Servitoarea pleacă de unde a venit.)*

De ce nu la amîndouă ?

Albeanu

*(cu gest de senior):*

Fie şi la amîndouă! ...Dealtfel primarul e aşa de drăguţ ! ...
Victoria

*(repede, cu uşoară protestare în ton):*

Nu e vorba de bărbatul meu, domnule Albeanu ! El îşi descurcă singur afacerile... Pe cînd eu. .. am înfiinţat şi eu o societate ...

Albeanu:

Da ... „Ocrotirea Văduvelor Eroilor" ...

Victoria:

Da ... Şi nu merge deloc ... N-am fost în stare să mărităm baremi o singură văduvă ...

Albeanu:

Aveţi probabil numai văduve bătrîne şi urîte ...

Victoria

*(cu seriozitate):*

În loc să glumeşti, mai bine mi-ai da o mînă de ajutor, domnule Albeanu!. ..

*(Gest vag din partea lui Albeanu. Drăgălaş.)*

De ce nu trimiţi cîteva rînduri bine simţite la *Universul* şi la *Adevărul* despre scopurile noastre?

Albeanu

*(mirosind posibilităţi de cîştig, îşi leapădă cavalerismul şi, cu un glas de tocmeală):*

Desigur, doamnă, că o notiţă la jurnale ar sălta societatea d-voastră. .. Fără îndoială!...

*(Frecîndu-şi mîinile.)*

Dar, vedeţi, la gazetele mari numai lucrurile rele se publică gratis: crime, scandaluri, minciuni, intrigi. .. Faptele bune, fiindcă n-au căutare, trebuiesc plătite ...
Victoria

*(puţin uimită):*

Da?.., Scump?...

Albeanu

*(se lasă pe spate în fotoliu şi cu ochii în tavan) :*

De... azi fiece rînd la ziar e o comoară...

Victoria

*(sculîndu-se):*

La urma urmelor preţul n-ar avea importantă... Dar as vrea să iasă ceva frumos şi să nu se ştie că e plătit... Se poate?
Albeanu

*(de asemenea se scoală):*

Cum nu, coniţă? ...
Cu mare plăcere!. .. Am să vă fac eu ceva foarte frumos şi pe urmă vă spun preţul. ..

Victoria

*(mulţumită):*

Bine. Şi apare negreşit pînă-n Crăciun?

Albeanu:

Poate chiar de Crăciun, căci e timpul cam scurt...

Victoria*:*

Mai sunt vreo zece zile ...

*Servitoarea vine prin sufragerie, aducînd o mescioară cu cele trebuincioase pentru ceai.*

Victoria

*(către Servitoare, arătîndu-i masa din stînga) :*Colea!... M-am încălzit...

*(în vreme ce Servitoarea aşează pentru ceai, către Albeanu.)*

Îmi dai voie să te servesc după gustul meu?

Albeanu

*(a trecut în dreapta şi acuma se apropie):*

O, prea drăgălaşă, ..

Victoria

*(pregătind ceaiul, ajutată de Servitoare):*

Bărbatul meu a îngrijit să aibă sărăcimea lemne de Crăciun; eu, mai modestă, mă gîndesc numai la bietele mele văduve...

Albeanu

*(parcă ar vrea să se scuze):*

Da... şi în chestia lemnelor... N-aş fi dat eu cîteva rînduri la gazetă, precum ar şi merita asemenea faptă nobilă din partea unui primar ? Dar la Bucureşti ne taie toate avînturile... Numai dacă ar fi la mijloc o potlogărie ...

Victoria

*(zîmbind cu superioritate):*

De cînd e bărbatul meu în fruntea gospodăriei oraşului, ştii bine că. ..

*(Se aude soneria. întrerupîndu-se către Servitoare.)*

Ia vezi, Tinco *...*

*(Servitoarea aleargă în vestibul. Arătînd un fotoliu lui Albeanu.)*

Te rog ...

Albeanu

*(aşezîndu-se):*

Mulţumesc *.*..

*(Răspunzînd la observaţia Victoriei.)*

Fireşte că nu poate fi vorba, dar ...

Servitoarea

*(vine din vestibul, anunţînd):*

Domnul consilier comunal Hurmuz are o întîlnire cu conașul
Victoria

*(nemulţumită):* A*...*

*(Alt glas.)*

Spune-i că domnul nu-i acasă... Dacă vrea să-l aştepte puţin să poftească !

*Servitoarea dispare.*

Albeanu

*(confidenţial):*

Nu prea vă e simpatic domnul Hurmuz ...

Victoria:

E adversarul bărbatului meu şi... înţelegi d-ta. *..*

*(în vestibul apare Hurmuz.)*

Altfel e un om minunat,...

*(întîmpinîndu-l, foarte drăgălaş.)*

Bine-ai venit !

**SCENA V**

**ACEIAŞI, HURMUZ**

*Intră Hurmuz, Servitoarea îl urmează fi se apropie de Victoria, aşteptîndu-i ordinele.*

Hurmuz

*(47 ani, membru în comisia interimară şi avocat; barbă cafenie, tăiată frumos şi bine îngrijită. îmbrăcat foarte curat şi corect. Şiretenia îi caracterizează privirea, zîmbetul, atitudinile.Simplu si natural):*

Bună ziua, scumpă coniţă şi fină!

*(îi strînge mîna. Către Albeanu.)*

A, uite presa!

Ce mai faci, Albene ?

*(Albeanu, după ce îi dă mîna,răspunde printr-un zîmbet foarte larg, ploconindu-se de cîteva ori.)*

Victoria

*(oferindu-i să şază):*

Ce plăcere-mi faci, naşule, că mai vii şi pe la noi!...

Hurmuz

*(şezînd):*

În casa d-tale, fină dragă, aş zăbovi o viaţă întreagă şi aş regreta doar că nu-s baremi cu douăzeci de ani mai tînăr, ca să-ţi pot face curte cu speranţe de izbîndă !...

Victoria

*(zîmbind):*

Mă sileşti să roşesc, naşule ... Un ceai?

Hurmuz*:*

Dacă nu te supără ...

*(Victoria spune două cuvinte Servitoarei, care pleacă repede în sufragerie şi se întoarce curînd cu ceaşcă etc.)*

Dealtfel, cu complimentele ne mai ţinem şi noi, bătrînii retrograzi ...

Albeanu

*(protestînd şi apropiindu-se):*

O, o, coane Costică !

Victoria*:*

Aşa ai fost totdeauna, naşule ... Ţi-a plăcut să cochetezi cu vîrsta...

Hurmuz:

Odinioară, poate. Acuma însă, de cînd s-au schimbat vremurile...

Victoria

*(concediind Servitoarea, care a adus cele trebuincioase) :*

Multe s-au schimbat, desigur, dar d-ta ai ţinut pas cu schimbările ...

Hurmuz

*(ironic):*

Atît de bine, că din cap am ajuns coadă. *.*.

*(Rîde galben.)*

*Din fund vine iar Servitoarea.*

Servitoarea:

Coniţă, e un om de la societate, care vrea să vă vorbească numaidecît ...

Victoria:

Bine...

*(Servitoarea iese.)*

Uite-aşa sunt hărţuită toată ziua ! N-am răgaz nici un minut. ..Vă rog să mă iertaţi ... Vă las cu ceaiurile servite ...Între timp poate că soseşte şi primarul .. La revedere !

*(Iese prin fund.)*

**SCENA VI**

**HURMUZ, ALBEANU**

Albeanu

*(despre Victoria):*

Foarte simpatică şi drăgălaşă femeie ...

Hurmuz:

Fina mea?... Fireşte. Parcă bărbatul ei de ce e primar?

Albeanu:

Vrei să spui şi d-ta că ea l-a făcut?

*Hurmuz:*

Trebuie să-ţi mai spun eu? ... Atunci d-ta ce fel de gazetar eşti?

Albeanu

*(grav):*

Lumea vorbeşte multe, coane Costică, dar presa cinstită reţine numai lucrurile precise, nu zvonurile...

Hurmuz

*(ispititor):*

Ei, dacă m-ai întreba pe mine!. .. Dar de, pe mine m-ari scos reacționar, ciocoi, oligarhie. . .

Albeanu

*(protestînd) :*

Ce vorbeşti aşa, coane Costică? Nu mă cunoşti ... Crezi că eu, în sufletul meu, nu regret vremurile de odinioară?... Ce vrei? Omul trebuie să trăiască şi să dea din mîini ...

Hurmuz

*(sculîndu-se):*

Aşa-i ... Sigur ...

Albeanu

*(acelaşi joc):*

Căci, spre ruşinea acestei ţări, gazetăria e încă sărăcie lucie. Dacă n-ar mai fi alte venituri...

*(Gest de gravitate.)*

Eu scriu la două jurnale mari şi totuşi...

Hurmuz*:*

Cred... cred... în orice caz nimeni nu cunoaşte ca mine lumea în oraşul nostru ... Fac politică de douăzeci de ani şi ceva. .. Eram tot consilier comunal şi cînd a picat aci fina mea... acum vreo ... şapte, da... şapte ani... Cine şi-ar fi închipuit atunci c-o să ajungă cea mai nostimă cucoană de la noi şi primăreasă!? Ehe!... Parcă o văd cum a venit într-o zi în biuroul meu de la primărie, modestă şi frumuşică picătură... Era domnişoară, avea o diplomă de institutoare şi voia să intre în învăţămîntul comunal. ..

Albeanu

*(cu un zîmbet înţelegător):*

Şi, fireşte, ai numit-o ?

Hurmuz:

Fireşte ... Ba, peste un an, am şi cununat-o cu primarul de azi, care, pe-atunci, era ajutor de
arhivar la primărie şi care, ca om de viitor, a mirosit îndată ce folositoare e o nevastă dezgheţată la casa omului.

Albeanu:

Eşti crud, coane Costică... Arzăreanu e băiat de treabă, muncitor şi harnic şi meritos...
Apoi nu uita că e şi erou! La Mărăşeşti...

Hurmuz:

N-a trecut decît cu trenul !

Albeanu:

Bine, dar e decorat !?

Hurmuz

*(sentenţios):*

Nu toţi eroii sunt decoraţi, precum nu toţi cei decoraţi sunt eroi.

Albeanu

*(neîncrezător):*

Adică vrei să zici că n-are nici un titlu, nimic? ...

Hurmuz:

Asta-i acuma! Vorbeşti parc-ai fi căzut din lună ... Dar mai întîi azi nu-ți cere nimeni titluri!

S-apoi ce să te mai miri de Arzăreanu c-a ajuns primar din ajutor de arhivar, cînd fostul arhivar e prefect? .. Aşa-i lumea de azi, amice!
Albeanu:

Bine, dar tînăra noastră democraţie ...
Hurmuz:

Ce-are a face democrația? Aici e vorba de procopseală, nu de democraţie ...
Albeanu:

Trebuie să recunoaştem însă că primarul se interesează de gospodăria comunei ...
Hurmuz*:*

E şi interesul lui să se intereseze!... Cînd numai Într-un an de zile şi-a cumpărat căsuţa asta, o moşioară. .. Cum să nu se intereseze!
Albeanu

*(zîmbind cu înţeles):*

Obiceiul pămîntului, coane Costică...
Hurmuz

*(înţepat):*

Dragă Albene, astea nu-s vorbe de om cu răspundere ...După concepţia asta ar trebui să aplaudăm pînă şi afacerea cu lemnele !

Albeanu

*(protestînd):*

Iartă-mă, coane Costică, dar acuma vorbeşti cu patimă !. ..Dacă d-ta te legi pînă şi de chestia lemnelor, apoi dă-mi voie ...
În vremurile astea cînd ţara întreagă suferă de frig şi cînd orice vagon de lemne e o adevărată binefacere pentru mulţimea nevoiaşă de la oraşe, d-ta vrei să faci o vină primarului că s-a îngrijit să avem de Crăciun foc în sobă?
Hurmuz:

Eşti rău informat, amice! Chestia nu e aşa de simplă cum crezi d-ta şi cum, dealtfel, am crezut şi eu pînă ce mi s-au deschis ochii... Goldenberg, ce-i drept, avea treizeci şi cinci de vagoane de lemne, dar le avea în gară de astă-primăvară şi nu era în stare să le urnească din loc ...
Fiindcă nu găsea cumpărător şi fiindcă de cînd s-a lăsat iarna, ţăranii dimprejur au cam început să i le dijmăluiască, omul se vedea ameninţat să păgubească... Atunci cineva l-a îndreptat la Nicolae Flancu .

Albeanu:

Cumnatul primarului?

Hurmuz*:*

Da, şi membru în comisia interimară şi, mai ales, omul de afaceri al primarului ... învoiala s-a făcut repede. Lemnele vor fi cumpărate de primărie, pentru populaţie, pe preţul de trei mii lei vagonul, transportate aci, în vagoanele puse la dispoziţie de către primărie ... Din preţul stabilit însă, Goldenberg primeşte numai o mie de lei, adică tocmai atîta ca să nu piarză, iar restul de două mii e onorarul d-lui Flancu pentru osteneală ...

Albeanu

*(jubilînd):*

Va să zică nu primarul!

Hurmuz:

Aşteaptă puţin... Flancu ar fi încasat el singur toţi bănişorii, dar. .. ce putea face fără concursul primarului? A fost deci silit să împartă cîştigul cu cumnatul său care şi-a dat seama îndată că aici e rost şi de o reclamă straşnică: primarul îngrijeşte de lemne pentru popor !. ..

Albeanu:

Şi pe urmă?

Hurmuz:

Pe urmă Goldenberg a venit cu oferta, primarul a pus-o în consiliu, însoţită de un discurs patetic, iar noi, buni democraţi, am votat-o cu entuziasm, deşi mie mi s-a părut de atunci că preţul e suspect. Şi în sfîrşit, pe baza încheierii consilului, s-a făcut o adresă la direcţia căilor ferate care a şi răspuns, ieri, printr-un ordin către gara noastră, să pună la dispoziţia primăriei vagoanele necesare pentru transportul lemnelor poporului. ..

Albeanu

*(încurcat):*

*Hm* ... E... e ... straniu ... Şi, dacă nu te superi, cum ai aflat d-ta toate astea?

Hurmuz:

Întîmplător mi-a spus şeful gării căruia i s-a plîns confidenţial Goldenberg ...

Albeanu

*(indignat)* :

Bine, dar asta înseamnă o crimă grozavă, coane Costică!. .. Grozavă!... Căci miile de lei care intră în buzunarele acestor domni vor fi plătite din mizeria săracilor şi văduvelor care-şi ard gardurile ca să nu degere !. .. E revoltător !. ..
Ce mocirlă!...

*(Eroic.)*

Ei bine, murdăria asta nu se va consuma, coane Costică ! îţi garantez !. ..

Am să pornesc o campanie în *Adevărul,* să mă pomenească! Sper să provoc şi o interpelare cu scandal în Cameră ...

Hurmuz

*(frecîndu-şi mîinile):*

Aşa-i? .. Aşa-i? ...

Albeanu *:*

Am să încep atacul chiar azi! Şi, ca să nu mă expun eu la răzbunări inutile, voi trimite toate amănuntele în numele d-tale !

Hurmuz

*(speriat):*

Nu, nu ...te opresc! Eu ţi le-am dat prieteneşte, iar nu ca să-mi faci mie traiul nesuferit ... D-ta, ca gazetar, eşti dator să dibuieşti mişeliile şi să le dai pe faţă, pe cînd eu ...

Albeanu: îmi pare rău că nu mă laşi să-i frec, coane Costică ... Fii sigur însă că informaţiile astea am să le întrebuinţez cu folos...

*(Trecînd lîngă masa din stînga şi văzînd ceştile.)*

Poftim! Am uitat ceaiul şi s-o fi răcit!

*(Se apropie, se aşează şi gustă din ceai.)*

Ba nu ... E tocmai bun potrivit. ..

*(Cu tonul de protestare de adineaori.)*

Revoltător! Ce ruşine !. .. Din sudoarea văduvelor şi din lacrămile orfanilor, dumnealor se ghiftuiesc! Zău, parcă nici nu-mi mai tihneşte. *.*.

*(Bea cu poftă.)* Da ...

Şi ce prăjituri scumpe !

*(Mănîncă. Cu gura plină.)*

Scandalos !

*Soneria zbîrnîie aspru, poruncitor. Din sufragerie vine Servitoarea să deschidă. Hurmuz şi Albeanu întorc, amîndoi deodată, capul spre uşa din fund, apoi se scoală.*

Albeanu

*(jenat puţin):*

O fi chiar el!

Hurmuz

*(acelaşi joc):*

Mi se pare ...

**SCENA VII**

**ACEIAŞI, ARZĂREANU**

*În* *fund apare Jean Arzăreanu, scoţîndu-şi paltonul, pe care apoi îl ia Servitoarea.*

Arzăreanu

*(35 ani, preşedintele comisiei interimare;brun, ochi de uliu, mustaţă englezească, bine îmbrăcat. Deseori are în ton ceva declamator, iar pe buze îi flutură un zîmbet ocrotitor. Inspiră simpatie care dezarmează. Către Servitoare, cu glas natural):*Da? . .. Bine...

*(Servitoarea agaţă paltonul şi iese prin fund. Intrînd, frecîndu-şi mîinile, cu zîmbetul pe faţă şi cu ton amical-declamator.)*

A*,* ce plăcere!. .. M-aţi aşteptat mult?... Cît de rău îmi pare !. ..

Hurmuz

*(mergînd spre el cu mîna întinsă, voios):*

Bine-ai venit, finule !

Albeanu

*(acelaşi joc):*

Salut cu respect, domnule primar!

Arzăreanu

*(dînd lui Hurmuz dreapta, iar lui Albeanu stînga, îi aduce pe amîndoi în faţă şi, patetic):*

Vremurile sunt grele, domnilor, şi bietul om cu răspunderi trebuie să profite de orice moment
pentru binele obştesc ...

*(Pune o hîrtie împăturată pe masă. Cu tonul brusc natural.)*

Dar vă rog din suflet, luaţi loc... Cel puţin v-a servit cu ceva? ...

*A,* da...

*(A văzut ceştile.)*

Ce bine-mi pare!...
Căci azi sunt mai mulţumit ca oricînd, dragi prieteni. . *.*

*(A trecut iar la tonul declamator.)*Domnilor, aseară a sosit ordinul să ni se dea vagoane pentru lemnele poporului... De-acuma sunt sigur că fiecare cetăţean va avea de Crăciun tradiţionalul foc în sobă!. ..

Hurmuz

*(către Albeanu, foarte natural):*

Ce-ţi spuneam eu, domnule? Iată un primar!

Albeanu

*(cu multă convingere) :*

Exact!...

*(Luînd pc Arzăreanu de braţ, foarte dulce.)*

Fiindcă eşti bine dispus, dă-mi voie să-ţi răpesc cîteva clipe într-o chestie extrem de importantă...

*(Către Hurmuz.)*

Nu te superi, coane Costică ?

Hurmuz

*(luînd pe Arzăreanu de cellalt braţ; către Albeanu):*

Sunt mai bătrîn şi grăbit, iartă-mă...
*(Trăgînd pe primar în stînga, in faţă; cu glas mai scăzut.)*

Dragă finule, te ştiu om de inimă cînd e vorba de interesele generale ...

Arzăreanu

*(cu bănuială):* Negreşit. ..

Hurmuz

*(cu importanţă, pipăind):*

Acuma, cînd se apropie Crăciunul, trebuie să ne gîndim şi mai mult la nevoile populaţiei nevoiaşe ... Lemne vor fi, graţie perspicacităţii d-tale ... Dar căldura singură nu-i de ajuns ... Cine a văzut Crăciun românesc fără de sarmale, şi sarmale fără carne de porc ?... Or, în privinţa porcilor, stăm foarte prost!...

Arzăreanu

*(cercetător):* Da?
Hurmuz

*(încurajat):*

Prost de tot... Suntem ameninţaţi să nu mai avem nici o porcărie în oraş ...Din fericire a venit azi la mine unul care ar avea vreo optzeci de porci graşi... înţelegi? Optzeci !. ..Ar fi o salvare !. .. Şi, fiindcă-i strîmtorat de bani, i-ar vinde, cred, foarte avantajos... Imediat mi-am zis: ,,Iată o afacere strălucită pentru primărie !" Căci, dacă-i cumpărăm pentru populaţie, nu numai că servim lumea, dar putem realiza,
din diferenţa de preţ, un beneficiu respectabil pentru comună... Ei, ce zici?

Arzăreanu

*(şovăitor):* Fireşte... Desigur... Ideea n-ar fi de lepădat .. . Dar...

Hurmuz

*(frecîndu-şi mîinile):*

Aşa-i? Cum am zis şi eu: suntem datori să ne îngrijim de hrana poporului, mai ales în preajma sărbătorilor ...

Arzăreanu

*(brusc, privindu-l în ochi):*

De ce n-a venit omul cela direct la mine ? . ..De ce s-a dus tocmai la d-ta?

Hurmuz

*(foarte sigur):*

Parcă el se gîndea să-i ofere primăriei? ...A venit la mine fiindcă-s avocat, om cu experienţă ...

Arzăreanu

*(patetic):*

Apoi vezi, coane Costică, tocmai asta-i ce ar putea stîrni zvonuri urîte... vorbe...

Hurmuz:

Aş! Ce zvonuri, cînd toată chestia rămîne între noi? Oferta va merge pe calea obişnuită, evident. .. Dar, înainte de-a o face, vreau să am consimţămîntul d-tale... Atîta tot!

Arzăreanu

*(grav):*

Cum aş putea consimţi eu aşa ... în vînt?

Hurmuz*:*

Nu în vînt, în principiu, dragul meu!

Arzăreanu

*(retoric, cu poză):*

D-ta ştii obiceiurile vechi, cînd toate se aranjau prieteneşte pe spinarea poporului. Iartă-mă că ţi-o spun aşa de ritos, dar noi am rupt-o definitiv cu obiceiurile acelea...

*(Din ce în ce mai umflat.)*

Noi suntem fiii poporului oropsit atîtea secole şi nu putem să-l mai stoarcem, fiindcă ne doare inima!
Hurmuz

*(uitîndu-se speriat spre Albeanu care, lîngă sobă, zîmbeşte mefistofelic, trage de mînecă pe Arzăreanu, şoptind):*

Te rog, cel puţin - să nu batem toba!..

Arzăreanu

*(întorcîndu-se spre Albeanu, care îndată se apropie, sforăitor):*

Noi n-avem secrete în faţa presei ! Noi lucrăm la lumina zilei şi cu fruntea sus!... Nu-mi permit să fac aluzie la d-ta pe care te preţuiesc, după merit, mult. .. Dar opinia publică ar putea să murmure, cu drept cuvînt; aflînd că am admis stăruinţa unui consilier comunal chiar într-o chestie foarte onorabilă. Nu-i aşa, domnule Albeanu?... Că doar eşti reprezentantul presei care e oglinda naţiunii !. ..

Albeanu

*(cu gravitate):* Alsolut!. ..

Hurmuz:

Dumnealui o fi crezînd că cine știe de ce-i vorba. ..

Albeanu:

Am auzit, fără să vreau, cîteva cuvinte

Arzăreanu

*(mereu patetic):*

Va să zică, repet: în chestie de corectitudine nu admit nici un fel de compromis, nu pot admite...

Hurmuz

*(ursuz):*

Astea-s vorbe ... Sigur e numai că şi de data asta m-ai refuzat. .. Foarte bine. Am luat act.

Arzăreanu

*(mai moale):*

Nici nu refuz, nici nu primesc. Întîi să vedem oferta, condițiile, formele ...
*(Cu zîmbetu-i stereotipic şi cu glas blînd.)*

Fără supărare, naşule, nu-i aşa?

Hurmuz

*(gata de plecare):*

Eu nu mă supăr niciodată !. .. în politică nu încape supărare...

*(Dînd mîna cu Albeanu.)* La revedere!
Albeanu

*(cuviincios):*

La revedere, coane Costică, şi să trăieşti!

*Hurmuz dă mîna cu Arzăreanu, apoi iese mîndru prin vestibul. Primarul îl însoţeşte şi se reîntoarce peste cîteva clipe, după ce a încuiat uşa de la intrarea generală.*

**S CEN A VIII**

**ARZĂREANU, ALBEANU**

Arzăreanu

*(venind şi aşezîndu-se pe sofa, lîngă masă):*

Ai văzut după ce umblă reacţionarii deghizaţi în democraţi ? ...

Albeanu

*(şezînd, cu indignare şi linguşire):*

Șitotuşi oamenii aceştia îndrăznesc să ponegrească pe cei ce le-au smuls din mîini puterea tiranică!

Arzăreanu*:*

Ştiu... ştiu că mă înjură pe unde poate ... Din fericire însă lumea, pe care a exploatat-o fără milă atîţia ani de zile, îl cunoaşte prea bine!

Albeanu:

Chiar adineaori, aici, în casa d-tale, nu-ţi închipui cum căuta să te înnegrească! M-a revoltat şi pe mine, care mă ştii cît rabd!... Mi-a povestit toată afacerea lemnelor ...

Arzăreanu

*(se scoală indignat de frică):*

A îndrăznit să se agaţe şi de lemne?

Albeanu

*(cu intenţie):*

Mi-a spus neted că e afacerea d-tale şi a cumnatului d-tale ... Ba mi-a şi documentat-o, crezînd probabil că am s-o dau la gazetă ...

Arzăreanu

*(cu zîmbet nelămurit):*

Nenorocitul !. ..

*(Luîndu-l de braţ.)*

Vezi, dragă, cîte trebuie să îndure omul cinstit?... în loc de recunoştinţă, suspiciuni ticăloase...

*(Oftind ca un martir.)*

Tia. .. Ce să faci? ... înghiţi şi taci, pentru ţară !..

*(Alt glas, foarte dulce.)*

Sper însă că tu ştii cum stă chestia şi cît e de curată...

Albeanu

*(misterios):* Perfect. ..

*(Cu o neglijenţă Plină de certitudine.)*

Dar a propos, dragă şefule, venisem să te rog ceva .. .

Arzăreanu

*(aşezîndu-l pe fotoliu şi foarte amical):*Spune, prietene, şi fii sigur că pentru tine fac tot! Presa e singura noastră aliată sinceră în lupta crîncenă cu oligarhia ... Dacă noi între noi nu ne-am servi frăţeşte, apoi ar trebui să desperăm de viitorul acestei țări !

Albeanu:

Tocmai... Va să zică, uite, am aici o petiţie cu un vagon de făină extrafină care ar fi foarte bună pentru cozonacii populaţiei, de Crăciun, încît cred că primăria e obligată să. ..

Arzăreanu

*(oprindu-l cu entuziasm):*

Admirabil!. ..
Dă-o încoace, dragă Albene, şi zilele astea, în prima şedinţă a comisiei interimare, avem s-o rezolvăm negreşit, mai ales că-i vorba să facem un serviciu presei ...

Albeanu

*(a scos o hîrtie, i-o dă):*

Un serviciu foarte mare, imens, şefule ... îţi închipui că-n vremile astea de restrişte presa o duce greu de tot. ..

Arzăreanu

*(punînd hîrtia în buzunar):*

Cred, dragul meu ... Noi care ne-am luptat cu mizeria ştim ce înseamnă...

*(Luînd iar tonul declamator.)*

Căci noi nu ne-am îngrăşat din suferinţele poporului ca cei care îndrăznesc să ne suspecteze cinstea, singura noastră avere şi mîndrie ! Noi ...

Albeanu

*(întrerupînd foarte prozaic):*

Atunci am să trec pe la primărie să iau aprobarea... mîine-poimîine ...

Arzăreanu

*(natural, grăbit):*

Da, da... Sigur. ..Mîine-poimîine *...*

*(Patetic.)*

Vorba mea e sfîntă ...Noi nu suntem ciocoi, noi ...

Albeanu

*(devenind şi el patetic, fals):*

Fireşte... Nu uitaţi însă că oligarhia e tenace şi are şapte vieţi! E nevoie de unirea tuturor democraților cinstiți ca s-o răpunem pentru totdeauna ...

Arzăreanu

*(încîntat, strîngîndu-i mîna):*

Bravo, Albene ! îmi saltă inima de bucurie cînd văd atîta însuflețire dezinteresată!... Dar nici tu nu uita că eşti un apostol al condeiului şi mai trimite cîte ceva la *Adevărul,* ca să vază şi cei de la Bucureşti că aici muncim cinstit şi cu folos!

Albeanu

*(cu ton aproape natural):*

Ai observat, cred; că nu-s zgîrcit cu aprecierile... Aş face şi mai mult, dar n-am loc, ştii. .. Numai un ziar local, serios şi bine scris, cum ţi-am spus de atîtea ori; ar putea zdrobi repede capetele hidrelor el laHurmuz ...

Arzăbeanu

*(natural):*

Lasă, dragă, că, dacă ne ţine Dumnezeu la putere, facem noi de toate şi ai să fii mulţumit ... O, Doamne! Am nişte proiecte grandioase!. .. Să nu crezi că nu-mi dau seama de însemnătatea tiparului ... Chiar şi azi ...

*(Desfăcînd afişul de pe masă.)*

Uite colea !. .. Ia citeşte niţel!"

Albeanu:

Un afiş?

*(Citind.)*

"Cetăţeni! în vederea sfintelor sărbători, primăria nu cruţă nici o jertfă şi nici o osteneală spre a Îndulci traiul populaţiei greu Încercate. Lemnele ...*"*

*(Oprindu-se şi apoi lăsînd afişul pe masă.)*

Aha, e vorba de lemnele poporului...

Arzăreanu

*(modest) :*

Da ... ca să afle toată lumea ...Adineaori s-au lipit pe toate zidurile ... Trebuia, nu-i aşa ?

Albeanu:

Desigur... Să ştie poporul că munciţi pentru el ..

Arzăreanu:

N-ar fi rău să dai şi tu o informaţie la ziare, zău, Albene ... Nu de alta, dar ...

*În fund, priti sufragerie, a apărut Nicolae Flancu, în palton, ştergîndu-şi fruntea. începe vorba din vestibul, curmînd ultima replică a lui Arzăreanu.*

**SCENA IX**

**ACEIAŞI, FLANCU**

Nicoeae Feancu

*(52 ani, membru în comisia interimară, fost învăţător. Face impresia unui negustor..
Mustaţă romanească, neras, dar rumen la obraz. Scoţîndu-şi paltonul pe care-l pune pe o mobilă):*

Of, bine că te găsesc, dragă Jenică puiule, că mi-a ieşit sufletul de cînd alerg după tine ! ...

Arzăreanu

*(nedumerit):*

Ce-i, nene Nicule? Ce s-a întîmplat de vii aşa parcă te-ar goni tătarii?

Flancu: Rău s-a întîmplat, cumnate...

*(Vede pe Albeanu; nu tocmai mulţumit.)*

Iartă-mă, drăguţule! Sînt aşa de otrăvit că nici nu te-am văzut. ..

*(Dîndu-i mîna.)*

Ce mai faci?

Albeanu:

Mersi, domnule Flancu .... Tocmai citeam afişul...

Flancu:

Ce afiş?

Arzăreanu:

Cu lemnele, către cetăţenii oraşului ... Trebuie să-l fi văzut. ..

Flancu

*(necăjit):*

Mai bine nu-l vedeam!

Arzăreanu

*(înţepat) :*

Aide, stai jos, nene, şi mai încetează cu văicărelile ! Dacă şi d-ta poţi să te plîngi, apoi halal de lume! Slavă Domnului, mi-am călcat uneori şi principiile, numai ca să te mulţumesc ...

Flancu: D-aia o să rămînem noi calici, fiindcă umblăm cu principii... Mîine-poimîine poate cădem de la putere şi...

Arzăreanu

*(întrerupîndu-l, cu superioritate zîmbitoare):*

Cine te-ar auzi ar crede că eşti cumnat cu Hurmuz, nu cu mine!...

*(Către Albeanu.)*Acuma vezi bine, dragă, cîte greutăţi trebuie să înfrunt, dacă şi în familia mea mi se fac astfel de imputări !

Albeanu:

Asta-ţi face onoare!

Flancu

*(dispreţuitor):*

Ce onoare?... Cine vorbeşte de onoare ?

Arzăreanu

*(patetic):*

D-ta nu ştii, se vede, că Hurmuz răspîndeşte prin oraş vorba că chestia cu lemnele e suspectă, ai? Nu ştii !

Flancu

*(nepăsător) :*

Lasă-l să răspîndească!

*(Se aude soneria. Servitoarea vine din fund să deschidă uşa.)*

Parcă nu-l ştie oraşul pe dumnealui? ... Din nenorocire e o încurcătură mai mare cu lemnele noastre... Te-ai pripit cu afişul, Jenică!

Servitoarea

*(anunţă din prag):*

Domnul ajutor de primar!

*(Şi dispare prin sufragerie.)*

Popescu

*(din vestibul):*

Eu sînt, eu sînt!

**SCENA X**

**ACEIAŞI, TUDOR POPESCU**

Popescu

*(40 ani, vicepreşedintele comisiei interimare. Blajin şi docil. Apare în prag, zîmbitor):* Bună ziua la boieri!

*(Dînd mîna cu Arzăreanu şi apoi cu Flancu.)*

Venii, cum ne-am înţeles, să luăm o hotărîre în privinţa depozitării lemnelor. .. Cred că-s exact? . . *.*

*(în treacăt, dînd mîna cu Albeanu.)*

Salut presa !

Arzăreanu

*(nerăbdător):*

Tocmai la punct ai sosit ...Ia loc colea !

*(îi arată un scaun.)*

Chiar de chestia asta vorbeam...

*(Către Flancu.)*

Cum spui? ...De ce m-am pripit ?
Feancu

*(în picioare, grav):*

Fiindcă lemnele noastre nu vin de Crăciun şi poate că nu vor mai veni niciodată!

Arzăreanu

*(parcă n-ar fi auzit bine):* Ce? ...

Popescu

*(cu siguranţă):*

Lemnele primăriei, zici? Vai, nene! Cînd sunt plătite gata? ...

Arzăreanu

*(către Flancu):*

Uite, aşa cobeşti d-ta veşnic ! Adică crezi că nu vom putea noi transporta treizeci şi cinci de vagoane, cînd avem în buzunar ordinul directiei ? Aidade ! Asta-i curată ...
Feancu

*(implacabil):*

Ordinul a sosit, dar lemnele nu vor sosi, domnilor, fiindcă şeful gării refuză să ne dea vagoane ! Arzăreanu:

Cum refuză?

*(Cu mîndrie.)*

Dar ce, întreb eu pe şeful gării?... Cu şeful gării lucrez eu? Albeanu: Dacă are ordin, e obligat să vă dea!

Popescu

*(convins):* Sigur!

Feancu:

Voi vorbiţi din carte, pe cînd eu am vorbit cu şeful. I-am arătat ordinul şi zice: „Bine, nene Nicule, la rînd!"
Arzăreanu:

Ce rînd?... De ce nu i-ai spus că sunt lemnele primăriei, pentru popor, de Crăciun?

Feancu:

Parcă eu n-am gură? .. I-am spus cîte-n lună şi-n stele... degeaba ! Zice că nu poate, că nu-i cu precădere !

Albeanu:

La rînd înseamnă la Moş-Aşteaptă, fiindcă aprobări d-astea are sute şi mii.

Flancu:

Fireşte. Mi-a şi arătat, ca să se justifice, un maldăr!

Arzăreanu

*(fierbînd):*

Bine, dar primăria e primărie!
Flancu:

Ce-i pasă lui de primărie?... Zice c-ar vrea să ne servească, zice că-l doare inima ... în sfîrşit vorbe .

Arzăreanu:

Cu un cuvînt, nu vrea să execute ordinul direcției?

Flancu:

Crezi că-i prost să-ţi spună că nu vrea? Dimpotrivă, protestează că vrea, dar nu poate!

Arzăreanu:

Aşa?... Atunci voi bate chiar azi o telegramă la direcţie, să vedem ce zice direcţia de asemenea...

Flancu:

Hm... ce zice? ... Directia o să-1 întrebe tot pe el: ce-i şi cum? Şi el o să răspundă: uite-aşa şi pe dincolo... Şi în vremea asta Crăciunul trece, trec săptămînile şi lemnele noastre stau colo să-şi bată joc de ele ţăranii ... Ehei, băiete, rău cu rău, dar şi mai rău fără rău !

Arzăreanu

*(zăpăcit, fără siguranţă):*

Atunci urmează să stăm cu mîinile în sîn şi să ne facem de minunea oraşului?
Albeanu

*(glumind):*

Te pomeneşti că şeful vrea ceva. ..

*(Un gest de bacşiş.)*Flancu:

Vrea, cum să nu vrea? . .. Cine nu vrea azi?
Arzăreanu

*(iar indignat):*

Bine, dar aici e primăria în joc! Doar n-o să plătească primăria bacşişuri!
Albeanu

*(indiferent):*

Ar fi nemaipomenit ...
Popescu

*(care a ascultat uluit):*

Nu se poate, domnilor !. .. Vă înşelaţi !... Nu zic, o mai fi ciupind şeful pe ici pe colo ca omul, dar de la primărie? ... Vorbiţi cu păcat ! Mi-e prieten, îl cunosc bine şi vă asigur că sînteţi în eroare !. .. E un băiat foarte drăguţ, foarte de treabă şi de înţeles ...

Albeanu

*(schimbînd frontul):*

Absolut! Şi mie mi-e prieten şi chiar m-am mirat că.. .

Popescu:

Daţi-mi voie să mă ocup eu de chestie... şi vă garantez că în cîteva minute se aranjează spre mulţumirea tuturor!

Arzăreanu:

Poţi să-i spui din parte-mi că nu mă aşteptam la atîta lipsă de consideraţie, mai ales
că eu l-am servit totdeauna prieteneşte ...
Popescu

*(împăciuitor):*

Nu, nu, Jenică, astîmpără-te! Fii sigur. ..

Albeanu

*(către Popescu):*

Atunci să-l atacăm pe două fronturi!... Mi-ar părea rău să facă şeful aşa prostie...

Popescu:

Fireşte!... Haidem, domnule Albeanu!

Albeanu:

Haidem...

*(Luîndu-şi rămas bun de la Arzăreanu.)*

Nu uiţi, dragă şefule, chestia noastră. .. O ai în buzunar, nu-i aşa?

Arzăreanu:

Se poate?

*(Pipăindu-se.)*

Uite colea, la inimă. .. Fii sigur!...

*(Dîndu-i mîna.)*

La revedere!
*(Dînd mîna cit Popescu.)*

La revedere, dragă Tudorică!... Dacă aranjaţi, daţi-mi un telefon, să mă liniştesc !
Popescu:

Perfect !... Ca să nu mai iau drumul pînă ..*.*S-apoi am şi la biurou o mulţime de treburi ..*.
(Dînd mîna cu Flancu.)*

La revedere, nene Nicule ! Şi n-ai nici o grije !

*Flancu nu răspunde, ci dă mîna lui Albeanu, gînditor. Popescu şi Albeanu ies prin vestibul, dispar în dreapta. Arzăreanu îi însoţeşte şi peste cîteva clipe se reîntoarce radios.*

**S CENA XI**

**ARZĂREANU, FLANCU**

Arzăreanu:

În sfîrşit. ..

*(Văzînd pe Flancu mohorît, se întrerupe şi, serios.)*

Ce mai e? Ce te-ai posomorît aşa ?

Flancu

*(posac):*

Apoi ce vrei să fac? îmi pare rău că mi-am răcit gura degeaba, mai ales că mă sîcîia şi jidanul ăsta ...
Arzăreanu :

Avem nevoie de presă...
Flancu:

Da' mai dă-o dracului de presă care se ţine numai de ciupeală! *Înca1tea* de ţi-ar fi devotat! Aş putea jura însă că are să raporteze şefului tot ce-am vorbit. ..

Arzăreanu

*(dojenitor):*

Cine-i de vină dacă d-ta n-ai lacăt la limbă? . . . Ai ajuns să crezi că eşti numit în comisia interimară numai ca să te îmbogăţeşti cu orice chip! Şi nici măcar nu te sfieşti s-o spui în gura mare, pînă ce ai să ne compromiţi pe toti !

Flancu :

Eu ştiu că omul cuminte adună cît e la putere ...

Arzăreanu:

Adună, adună, dar fără tămbălău!
Flancu:

Ei, parcă eu nu ştiam toate afacerile din care se îngrăşau alţii odinioară şi înghiţeam în sec ...Acuma să mai jinduiască şi dumnealor !
Arzăreanu:

D-tale îţi vine lesne să vorbeşti aşa, fiindcă toate răspunderile cad în spinarea mea...Nu te gîndeşti însă cum o scot eu la căpătîi? ...Numai d-ta m-ai Încurcat şi cu lemnele astea...

Flancu:

Te-ai bătut cu pumnul în piept că ai vagoane cîte vrei, ş-acuma ...
Arzăreanu:

Fireşte... De unde să bănuiesc eu că şefu-i aşa de ticălos? ..

Flancu :

Eu prevăzusem că va trebui să ungem osiile, dar d-ta: „Nu, că eu aşa şi pe dincolo... ” Acu scoate şi plăteşte !
Arzăreanu

*(indignat):*

Eu? Se poate? Asta ar fi culmea !. ..Mai bine renunţ la toată afacerea decît să-şi bată joc de mine un pîrlit de şef de gară !

Flancu:

S-au dus vremurile cînd şefii de gară erau pîrliţi !. ..În orice caz, cineva trebuie să plătească, altfel.

Arzăreanu

*(care se plimba nervos, se opreşte brusc în faţa lui Flancu, strălucitor) :*

I-ascultă, nene Nicule, ce-ar fi să punem noi pe Victoriţa să stăruie?

Flancu

*(înţelegînd şi înviorîndu-se):*

Nevastă-ta?

Arzăreanu

*(foarte natural):*

Sigur... N-o ştii cît e de tare?... A învîrtit ea miniştri, nu alde şef de gară...

Flancu

*(jubilînd):*

Asta-i salvarea, Jenică !. ..Victoriţa !. ..Mai încape vorbă?... Straşnic!... Cum ţi-a venit ideea asta minunată?

Arzăreanu

*(cu modestie):*

Aşa, uite-aşa ... Nu mă cunoşti pe mine? Cînd e primejdia mai mare, atunci îmi vin ideile cele bune!

Flancu:

Stai să te pup, Jenică!

*(îl sărută cu foc.)*Bravo!... Ministru trebuie să ajungi tu în ţara asta, Jenică, trebuie, că prea eşti deştept!. ..

*( luîndu-l de braţ.)*

Dar acuma haide, să nu mai pierdem vremea...

*(Vrea să-l ducă spre fund.)*

Arzăreanu:

Numai de n-ar fi ieşit...

*(Văzînd pe Victoria, care vine prin sufragerie, domol.)*

Uite-o!

**S C E N A XII**

**ACEIAŞI, VICTORIA**

Victoria

*(intrînd şi găsindu-i singuri):*

Au plecat domnii?

Arzăreanu

*(sărutîndu-i mîna şi foarte duios):*

Da, măicuţă ... Au plecat. .. Am rămas singuri, numai noi în de noi ...

Victoria

*(către Flancu) :*

Adineaori ai trecut pe lîngă mine...

*(Arată spre fund)*

şi de-abia mi-ai zis bună ziua... Tot cu afacerile ? Şi barem merg, merg ?

Flancu

*(jovial, strîngîndu-i mîna):*

Şontîc-şontîc, Victoriţo ... De, dacă nu mai pui şi tu umărul din cînd în cînd? ..

Victoria

*(jumătate serios, jumătate în glumă):*

Eu? ...Tot eu? .. După ce v-am dat puterea-n mînă? ...

Arzăreanu

*(zîmbind):*

Aşa-i dumnealui, măicuţă, nu-l ştii? Veşnic nemulţumit, veşnic ...

Victoria

*(se aşează, devenind serioasă şi oftînd) :*

Dacă dumnealui e nemultumit, ce să mai zic eu?

Flancu

*(lîngă ea):*

Cum? Ai vreo supărare?

Victoria

*(cu zîmbet trist) :*

Întreabă-mă mai bine dacă am vreo bucurie !

Arzăreanu

*(de asemenea lîngă ea):*

Vai, drăguţă, se poate?. ..Îţi lipseşte ceva?

Victoria

*(nervoasă):*

Îţi lipseşte ceva?... Fireşte! Cum să-mi lipsească ceva? ... Mănînc, dorm, mă îmbrac ... Nu-mi ajunge? ... Tocmai adineaori mă gîndeam, cum mă gîndesc de atîtea ori: care-i plăcerea mea în lume?... De dimineaţă pînă seara numai plictiseală şi iar plictiseală... N-ai un om cu cine să schimbi o vorbă...

*(Cu amărăciune.)*

Of, mi s-a urît de moarte în bîrlogul ăsta!

*Flancu şi Arzăreanu se privesc nedumeriţi.*

Flancu

*(şovăitor):*

Ar trebui să facem intervenţie să ne dea şi nouă armată... Ofiţerii sunt mai cavaleri, mai...

Victoria

*(tăindu-i vorba):*

Vorbeşti prostii, nene ...De altfel, cum să pricepi d-ta lucrurile astea? ...

*(Romantic, cu multă sinceritate.)*

A, cum aş vrea să am aripi şi să zbor departe, în altă lume, undeva, să trăiesc aievea, să iubesc şi să fiu iubită, să uit tot, tot, si sa încep o viață nouă, frumoasă, curată!.

Arzăreanu

*(mai sincer):*

Cît te iubesc eu, măicuţă, nimeni nu poate să te iubească, dar viaţa-i amară şi. ..

Victoria

*(nervoasă, cu glas aspru, sculîndu-se brusc):*De aceea m-ai exclus din toate cîştigurile tale numeroase şi mănoase?

Arzăreanu

*(surprins, protestînd):*

Vai, Victoriţo ...mă jicneşti ! Ce-i al meu nu-i şi-al tău? Și-apoi nu te-am întrebat mereu, să scriem toate pe numele amîndurora?

Victoria:

Mai bine nu întrebai şi le scriai, căci fără de mine n-ai fi azi ce eşti... Aşa, tu eşti om bogat,
iar eu...

*(Potolindu-se şi schimbînd iar tonul.)*Dar nu ştiu pentru ce mi-aş face tocmai acuma sînge rău? ....

Flancu

*(mai voios):*

Bine zici, zău, Victoriţo ...N-avem noi destule alte necazuri?

Victoria:

Fireşte ...Și-apoi nu vreau să mă găsească rău dispusă şeful gării...

Flancu

*(încremenit):*

Aştepţi pe şeful gării? ... Auzi, Jenică? Aşteaptă pe şeful gării!... Victoriţo dragă, tu nu ştii că tocmai din pricina şefului avem necazurile !. ..Nu vrea să ne dea vagoane ...Mi se pare că vrea gologani ...

Victoria

*(nepăsătoare):*

Ar avea dreptate... De ce să luati numai voi, să nu ia si el?

Flancu:

Dar el vrea să ia din buzunarul nostru, pe cînd noi ...

Victoria

*(complectîndu-l) :*

Din casa comunei ...

Arzăreanu:

Nu-i aşa, Victoriţo dragă ...Dacă ar fi vorba de o afacere în stare de proiect, nu zic, i s-ar cuveni şi lui ...Dar aici e o chestie tranşată!. ..Aşa că vezi bine ...

Victoria:

Văd bine că nu vreţi să plătiţi, dar vreţi să aveţi vagoane, ce mai la deal la vale!. ..

Flancu

*(vrînd s-o îmbrăţişeze):*

Victoriţo, eşti ...

Victoria

*(oprindu-l):*

Lasă, nene, opreşte entuziasmul. .. Ştiu că-i din interes ...

Flancu:

Aoleu, în rele toane te-am nemerit!

Victoria

*(cu glas mai blajin):*

Ce-are a face dacă sunt dispusă să pun umărul ?
Flancu

*(apropiindu-se iar):*

Dar vezi că chestia e foarte serioasă! Şeful se lasă greu de tot. .. Trebuie să pui şi suflet, Victoriţo maică!

Victoria:

Adică şi umărul, şi sufletul!

*(Înseninată.)*Bine, bine ! Mai am nişte scrisori de trimis pentru văduvele mele...

*(Pornind spre dreapta.)*

Fiţi pe pace!

*(Iarăşi puţin.melancolică.)*

Parcă am eu alt rost în lume?

*(Iese în dreapta, oftînd.)*

**S CEN A XIII**

**ARZĂREANU, FLANCU**

*O clipă se uită amîndoi după ea, apoi unul la altul.*

Flancu:

Eşti un păcătos, Jenică ... Ai o nevastă ca o floare şi nu ştii să o preţuieşti! ...

Arzăreanu:

Nu ştiu ce are azi. .. Dealtfel nu e întîia oară ... Totdeauna a fost visătoare şi romanţioasă ...

Flancu:

Cam aşa-s toate femeile ... Ş-apoi vorba ei: tot omul are suflet, darmite femeia !. ..

Arzăreanu

*(liniştit):*

Lasă că-i trece, nene... Bine c-a apucat de-a făgăduit, că e foarte parolistă . ..

*(Soneria. Servitoarea vine să deschidă.)*

Cine-o mai fi?

Flancu:

Te pomeneşti că-i chiar şeful. ..

Servitoarea

*(anunţînd):*

Conaşule, e o femeie bătrîna...

Arzăreanu

*(decepţionat):*

Ce femeie?

Servitoarea:

Nu ştiu, întreabă de d-voastră ...

Arzăreanu

*(nervos):*

Nu ţi-am spus de-atîtea ori că baremi aici vreau să am linişte?... De ce eşti proastă?. .. Aide, spune-i că nu-s acasă !. ..

Văduva

*(apărînd lîngă Servitoare):*

Eu sînt, maică ... eu...

*Servitoarea mai aşteaptă cîteva clipe, apoi iese în fund, în vreme ce Văduva se apropie.*

**SCENA XIV**

**ACEIAŞI, VĂDUVA**

Arzăreanu

*(oprind-o în prag, sever):*

Ce doreşti d-ta?

Văduva

*(vreo 60 ani, slabă, nevoiaşă în toată înfăţişarea. Vorbeşte cu glas tînguitor):*

O, Doamne, ce doresc? . .. Moartea o doresc!

Arzăreanu

*(dîndu-se puţin înapoi):*

Atunci ce cauţi la mine ?

Văduva

*(înaintînd):*

Apoi doar d-ta eşti părintele nostru... Dacă nici de la d-ta n-om avea ascultare, mai bine să mă strîngă bunul Dumnezeu ...
Arzăreanu

*(îmblînzindu-se şi trecînd treptat în tonul declamator):*

Bine, bine, femeie, aşa-i... dar aici sînt acasă, aici mă odihnesc și eu nițel .. De ce nu vii la primărie ? Văduva: Da' unde-i chip să răzbim noi acolo pînă la d-ta? ..

Arzăreanu *(demn):*

Aşa-i. .. se poate...

*(întorcîndu-se spre Flancu care e nerăbdător.)*

Iartă-mă, nene Nicule... Trebuie s-o ascultăm, că-i din popor !. ..

*(îndemnînd-o să şază, foarte amabil.)*Ia şezi colea ... șezi binişor. .. Şi spune-mi ce te doare, dar repejor, că mai am de vorbă şi cu dumnealui. .*.*

*(Arată pe Flancu.)*

Văduva

*(mulţumită şi încurajată):*

Bogdaproste ...

*(O mică pauză.)*

Apoi să vezi d-ta... Am avut şi noi doi feciori de la Dumnezeu, băieţi tare de treabă; şi cuminţi, şi buni, of Doamne !... Ei m-au ţinut, dragii mamii, de cînd am rămas văduvă, din munca lor, şi m-au hrănit. Apoi dacă a pornit războiul, arde-l-ar focul, i-a luat pe amîndoi şi i-a dus acolo, şi eu am rămas ca vai de sufleţelul meu, în amar şi necazuri ... Apoi, cînd s-a făcut pacea, feciorul cel mic nu s-a mai întors, iar cel mare mi-a venit în cărucior, fără picioare şi cu hîrtie precum că a fost viteaz ca şi frate-său care

a murit cine ştie pe unde ...

*(Scoate din manşonul jerpelit nişte hîrtii şi le dă primarului.)*

Uite, să vezi că nu mint ... Poftim!

Arzăreanu

*(aruncînd o privire grăbită prin hîrtii):*

Aha ... au fost la Mărăşeşti *.*..

*(înapoindu-i hîrtiile, patetic.)*

Fii mîndră, femeie, feciorii d-tale sunt eroi, iar d-ta esti mamă de eroi!

Văduva

*(nepricepînd):*

Aşa? .. Aşa, aşa, că bine zici d-ta. . *.*

*(Continuînd.)*

Apoi acu dacă nu mai putem munci, ne-a bătut Dumnezeu de tot...Ne tine de milă un cizmar de treabă, că unde să mai putem noi plăti chiria ...

Arzăreanu:

Vremurile sunt grele... toţi suferim ... Dar de eroi îngrijeşte ţara... Chiar acuma avem de gînd să începem să studiem nişte proiecte de măsuri prin care vom asigura un trai boieresc tuturor invalizilor, precum şi merită... Numai puţină răbdare şi ...

Văduva:

Să vă ajute Dumnezeu, dar pînă atunci măcar o milă, că ne prăpădim de frig şi de foame ...

Arzăreanu

*(energic):*

Nu, nu, d-ta nu poţi primi pomană ... D-ta eşti mamă de eroi şi ai drepturisfinte cîştigate... Văduva:

Aşa-i, vezi bine ...Da' mi-a spus şi m-a învăţat o vecină milostivă că, zice, din mila primăriei tot se poate ... că trebuie să fie şi pentru sărăcime ...

Arzăreanu

*(ceva mai sincer):*

A... da... adică din „Fondul milelor"?... Da, să vedem... De-aici însă nu pot şti ce avem... Trebuie să vii mîine la primărie şi o să te ajutăm, fii sigură ...

*(Scrie două cuvinte pe o cartă de vizită.)*

Uite, să vii cu bileţelul ăsta, ca să te lase să intri...

Văduva

*(luînd biletul):*

Bogdaproste... Da' am auzit că se dau si lemne...

Arzăreanu:

Şi. .. şi...

*(Soneria. Servitoarea trece să deschidă.)*

Noi înţelegem şi simţim suferinţele poporului...

Văduva

*(închinîndu-se):*

Dumnezeu să-ţi dea sănătate !. .. Maica Domnului...

Servitoarea

*(anunţă):*

Domnul şef de gară...

Arzăreanu

*(bucuros):*

Da? .. Să poftească !.. .

*Servitoarea pofteşte pe Galan şi rămîne în vestibul.*

Flancu

*(brutal, enervat):*

Aide, dă-i drumul acuma, să nu ne mai încurce!

Arzăreanu

*(arătînd Văduvei pe Galan care apare în fund):*

Să ştii însă, femeie, că lemnele în mîna dumnealui sunt...

*(îndreptînd-o spre ieşire.)* Aşa...

Văduva:

Să-i ajute Dumnezeu!...Bogdaproste!. ..

*Văduva iese. Servitoarea închide uşa în urma ei şi apoi dispare prin sufragerie. Şeful gării intră.*

**SCENA XV**

**ARZĂREANU, GALAN, FLANCU**

Arzăreanu

*(întîmpinînd pe Galan cît mîna întinsă şi foarte amical):*

Bine-ai venit, şefule, bine-ai venit şi mă bucur că întîmplarea a făcut să poţi vedea însuţi cum aleargă sărăcimea desperată după un brat de lemne...
Gheorghe Galan

*(34 ani, şeful gării. înăltuţ, blond, ras, cărare la mijloc, foarte bine îmbrăcat. Isteţ,*

*elegant, simpatic. La început are o uşoară stîngăcie de timid, care-i şade bine. Dînd mîna cît Arzăreanu şi apoi cu Flancu) :*

Sunt sigur că eşti supărat pe mine, coane Nicule, fiindcă nu te-am putut servi...

Flancu:

Supărat nu, dar îmi pare rău că tocmai d-ta...

Arzăreanu

*(oferindu-i loc lîngă masă):*

Ia poftim, dragă şefule!

Galan

*(cu o discreţie timidă):*

Pardon... Doamna Arzăreanu e acasă?

Arzăreanu:

Desigur ... Numaidecît ... Dar ia loc, te rog!

*(Galan se aşează.)*

A fost ajutorul de primar cu Albeanu pe la d-ta? ..

*Galan:*

Da, adineaori... Chiar le-am spus că vin aci. *..*

*(Cu tristeţe şi regrete.)*

Ce rău îmi pare, nu vă închipuiţi!. ..

Arzăreanu

*(declamator):*

Nu te gîndeşti, domnule, că-i vorba de poporul care suferă de frig?

Galan

*(cu ironie în figură):*

Poporul, da, fireşte ...Dar dacă nu-i cu precădere ?

Flancu:

Ce precădere?.. Parcă d-tale îţi trebuie precădere!. .. Dă ordin s-aducă lemnele... asta-i precăderea !

Galan

*(iar cu tristeţe şi regrete):*

Ce uşor e să zici din gură: dă ordin... De ce scăpaţi însă din vedere situația noastră nenorocită? .. Cînd am locomotive, n-am vagoane şi cînd am vagoane, n-am locomotive. ..Înţelegeţi că ...

Flancu

*(ursuz şi puţin ameninţător):*

Eu înţeleg numai atîta: că nu vrei. ..

Galan

*(protestînd) :*

Îmi pare rău ...

Flancu: Dacă ţi-ar părea rău, n-ai umbla cu mofturi ... Sîntem şi noi funcţionari şi ştim bine că ...
Arzăreanu

*(făcînd lui Flancu semne discrete să se potolească, împăciuitor):*

Lasă, nene... Astea-s chestii de serviciu şi mai bine le putem discuta la biurou ... Ş-apoi şeful nici n-a venit pentru noi .. .
Galan

*(protestînd slab):*

Vai de mine, ce-are a face ...
Arzăreanu*:*

Nu, nu... Şi dealtfel nevastă-mea chiar
m-a rugat s-o previn îndată ce soseşti .*.*

*(Merge spre uşa din dreapta.)*

Flancu

*(întelegînd şi liniştindu-se):*

Bine zici, Jenică, ai dreptate...

*(Către Galan, cu un fel de scuză.)*

Eu, de, ca omul cu durere ...

Galan

*(zîmbitor):*

Desigur... Dealtfel, şi eu...

Arzăreanu

*(deschizînd uşa din dreapta):*

Victoriţo !. .. Te rog ... Da... A venit şeful. ..

**SCEN A XVI**

**ACEIAŞI, VICTORIA**

Victoria

*(intrînd)*:

A venit demult ?

Arzăreanu:

Acuma...

Galan

*(foarte politicos):*

Coniţă... sluga d-tale!. ..

(îi *sărută mîna.)*

Victoria:

Bună ziua, domnule!

*Mică pauză, Arzăreanu şi Flancu îşi aruncă o privire.*

Flancu:

Atunci ... noi vă lăsăm ...

Arzăreanu:

Da... Nu te supăra, şefule dragă ... Avem nişte chestiuni de discutat şi...

Galan

*(jenat):*

Mă rog... eu...

Victoria:

Chiar vă rog să ne lăsați, căci am si eu niște chestiuni de discutat cu dumnealui...

Arzăreanu

*(voios):*

Atunci ... haidem, nene!

*(Oprindu-se deodată, cu o seriozitate glumeaţă, către Galan) :*

I-ascultă, şefule, să nu te apuci să faci curte nevestii mele, că pe urmă dai de dracul !

Galan

*(zîmbindjenat):*

O, cum mi-aş permite? ...

Flancu

*(rîzînd, luînd de braţ pe Arzăreanu):*

Ia mai lasă gelozia, Jenică! Ce Dumnezeu! ...

*Ies amîndoi, rîzînd, în fund.*

**SCENA XVII**

**VICTORIA, GALAN**

*În cursul scenei se înserează treptat. O clipă Victoria şi Galan zîmbesc, privind după cei ce au ieşit.*

Galan

*(mişcat, zîmbind):*

Ce oameni cumsecade !.*.*.

Victoria

*(cu ironie):*

Da... foarte cumsecade ... De-altfel, ca şi d-ta...

*(Alt ton.)*

Ce înseamnă scrisoarea ceea cu răspuns negru pe alb ?

Galan

*(simplu):*

Înseamnă că te iubesc ...

Victoria:

Da? ... Ciudat. ..Te cunosc de vreo trei ani, te-am întîlnit de atîtea ori, am vorbit cu d-ta şi...

Galan :

Eu te cunosc de şapte ani, doamnă, şi de şapte ani te ador !

Victoria

*(iar ou ironie) :*

Iubirea d-tale exagerează!.. Acum şapte ani de-abia soseam aci, o biată institutoare în căutarea unui post. ..

Galan

*(tot mai cald):*

Da... întocmai... Pe-atunci eram şi eu un biet impiegat cu optzeci de lei pe lună şi aşteptam toate trenurile visînd iubiri mîndre şi pasionate ... Apoi tot aşteptînd zadarnic, Într-o bună zi de iulie - vezi, ţin minte şi luna - am văzut coborînd dintr-un vagon de clasa a treia o fetiţă frumoasă, micuţă, drăgălaşă, care m-a întrebat sfioasă: „Te rog, domnule, unde vine aici primăria?" M-am zăpăcit, am bîlbîit ceva, i-am arătat calea şi am rămas cu ochii pierduţi în urma ei care păşea mărunt şi elegant pe aleea ce duce de la gară în oraş, cu un geamantănaş de mucava în mîna stîngă...

Victoria

*(fără zeflemea):*

Fetiţa eram eu ...

Galan

*(simplu) :*

Erai d-ta... Pe urmă te-am pierdut
vreo două luni ... Într-o dimineaţă Însă, mergînd spre gară, te-am întîlnit din nou, pe trotuar, aproape de şcoala comunală. Vai, cum îmi bătea inima!. .. Am ridicat pălăria instinctiv, iar d-ta mi-ai aruncat o privire supărată şi... ai întors capul ...

Victoria:

Dacă nu te cunoşteam? !

Galan:

Adică nu mă recunoşteai ... Pe urmă o elevă grăbită, întîrziată, mi-a spus cum te cheamă, adăugînd că eşti un înger...
Victoria

*(zîmbind, cu uşoară protestare):* O, înger. ..
Galan:

Ba da. .. Dealtfel şi în sufletul meu erai înger,
cu toate că ai întors capul cînd te-am salutat ...Pe urmă eu te-am văzut de multe ori, dar d-ta nu m-ai văzut niciodată. Treceai pe lîngă mine ca pe lîngă un stîlp de felinar. Apoi, într-o zi nenorocită, am auzit că te măriţi cu unul de la primărie ...cu unul mititel şi umil ca şi mine...

Victoria:

Pe care însă îl cunoşteam...
Galan:

Desigur, căci pe mine m-ai cunoscut abia la
nuntă... Ai dansat cu mine şi am văzut cît te-am plictisit, pentru că dansam prost şi nici baremi nu te-am felicitat. Eram palid şi tremuram ...Eram gelos ...

Victoria

*(cu rîs sec, nervos):*

Ha... Curios...

Galan :

Apoi iar nu te-am mai văzut decît de departe ...Apoi a venit războiul şi nu te-am mai văzut deloc ... Apoi d-ta te-ai făcut primăreasă şi eu un biet şef de gară; d-ta parcă te făceai mai frumoasă iar eu te iubeam mai mult ... Dar, fiindcă eram prost şi timid, n-am Îndrăznit niciodată să-ţi spun că te iubesc... Şi, ca să mă răzbun, mi-am încercat norocul aiurea ...

Victoria:

Ţi-ai făcut o reputaţie nesuferită, adevărat!

Galan:

Da, pentru că am avut succes ... De, doamnă, azi sîntem la preţ şi noi, bieţii şefi de gară!...
*(Continuînd.)*

Şi poate că nici azi n-aş fi aici, la picioarele d-tale, dacă nu s-ar fi ivit chestia lemnelor ...

Victoria

*(cu mirare):*

Ce-are a face iubirea d-tale cu lemnele primăriei?

Galan:

Am să-ţi spun tot, fără înconjur, să mă spovedesc fără sfială ... Căci acuma nu mai e în faţa d-tale timidul care şi-a tăinuit iubirea şapte ani, ci obraznicul cu reputaţia nesuferită ...

Victoria:

Nu crezi că Încercarea e Îndrăzneaţă?

Galan:

E mai mult decît îndrăzneată... Dar ce-are a face?.. Azi-dimineaţă a venit Flancu să-mi ceară vagoane pentru lemnele primăriei. Ştiam afacerea ... Ştiu bine că primarul şi Flancu, împreună, cîştigă la afacerea asta. .. cîştigă mult, dacă vor căpăta vagoanele la vreme. Vagoanele însă sunt în mîna mea. Pot să le dau imediat şi pot să le dau la rînd, adică niciodată...

Victoria:

Şi d-ta vrei să le dai la rînd?

Galan:

Nu ... Dar în vreme ce Flancu se străduia să mă prostească cu argumente, mi-a venit în minte îngerul. .. Mi-am reamintit atunci toate dăţile cînd te-am văzut, toate vorbele ce le-am schimbat împreună şi toată ... iubirea mea fără speranţă ... Şi atunci, tocmai cînd Flancu credea că m-a prostit, m-am cutremurat, am zvîrlit cît colo timiditatea şi am răspuns: „Nu pot, nene Nicule, fiindcă nu-i cu precădere!"

Victoria:

Ca să mă pedepseşti pe mine?

Galan:

Să te pedepsesc? Eu? ... Pe îngerul meu?. ..O, atît de puţin preţuieşti iubirea mea?... Am refuzat pe Flancu pentru că, chiar în clipa aceea, m-am hotărît să-ţi scriu că te iubesc şi să te implor să mă asculţi !. ..

Victoria:

Şi dacă nu te voi asculta?

Galan

*(cu tristeţe)*:

Atunci, în cele din urmă, voi primi cîteva mii de la soţul d-tale şi-i voi da vagoanele. .. după Crăciun!

Victoria:

Şi dacă te voi asculta?

Galan

*(vesel):*

Atunci îţi voi aşterne, fericit, la picioare toate vagoanele căilor ferate!

Victoria

*(zîmbind):*

Cît eşti de copil!

Galan

*(plecîndu-se):*

Iată primul cuvînt pentru care mă plec umil să-ţi sărut vîrful pantofului!

*(Vrea să facă gestul.)*

Victoria

*(apărîndu-se şi oprindu-l):*

Ce faci? Eşti nebun ?

*(După ce Galan s-a retras respectos, mai blîndă.)*

Straniu şi romanţios eşti, desigur, dar asta încă nu ajunge să cucereşti inima unei femei!
Galan:

Tocmai fiindcă iubirea singură nu ajunge, am îndrăznit să ofer ceea ce pot şi eu: nişte ticăloase

de vagoane ...

Victoria:

Da, dar d-ta nu le oferi, ci vrei să le impui!

Galan:

Le ofer, doamnă, fără condiţie, nădăjduind totuşi că condiţiile le vei pune d-ta!

Victoria:

Condiţiile ... adică ale întîlnirii?

Galan

*(dînd din cap) :*

Da... Eu aş fi zis chiar ale ... întîlnirilor !

Victoria

*(maşinal):* Da ...

*(Privindu-l, după o pauză, visătoare.)*

Cît ai fost de...

*(Cu puțin regret.)*
Mă gîndesc acuma că, dacă atunci n-ai fi fost aşa de timid, poate că azi aş fi nevasta d-tale!

Galan :

Şi poate că te-aş iubi mai puţin ...

Victoria:

Adevărat. Ca si bărbatul meu ...

Galan:

El nu te-a iubit niciodată!

Victoria:

M-a adorat odinioară! Mi-a şi dovedit-o. M-a luat de soţie.

Galan:

Ţi-a dovedit doar că e deştept căci, peste trei luni de la cununie, d-ta l-ai avansat în grad...

Victoria:

Eu?

Galan :

D-ta! Ştiu precis. Fiindcă te-am iubit, m-am interesat de fiece pas al d-tale. Te-am spionat ...D-ta l-ai făcut ordonanţă-n război, precum tot d-ta l-ai făcut primar după război ...
Victoria:

Poate că eram datoare?
Galan:

Datoria se opreşte în pragul iubirii, unde este iubire!

Victoria:

Dar iubire adevărată nici nu există... D-ta însuţi mi-o oferi împreună cu vagoanele de lemne...

Galan:

Fiindcă ... fiindcă d-ta nu mai eşti fetiţa care cobora din vagonul de clasa a treia acum şapte ani ...

Victoria:

Da... Poate că ai dreptate... totuşi, cît aş dori uneori să mai fiu ...
Galan:

Și să mă întîlneşti iar pe peron?
Victoria:

Dar să nu te mai zăpăceşti, ci să înfrunţi o amendă şi să mă conduci... în oraş...

Galan :

Acum însă oraşul ar fi prea mic, iar gura lumii prea mare !... Acuma toată nădejdea mea am pus-o

în ticăloasele de vagoane care te pot duce departe...

Victoria:

Vagoanele Încărcate cu lemne?

Galan:

Mai ales cele încărcate cu lemnele primăriei, adică ale soţului d-tale, care nici măcar nu ţi-a spus cît cîştigă de pe urma lor !...

Victoria:

Nici nu mă interesează ...

Galan:

D-ta ştii că te interesează, dar ştiu şi eu...Nu ti-am spus că-ri cunosc toate amănuntele căsniciei ?. .. Ştiu şi banca din Bucureşti unde-ţi aduni economiile personale ...

Victoria:

A, şi crezi că mă voi întovărăşi cu d-ta împotriva bărbatului meu?

Galan:

Împotriva lui nu... Căci eu nu sunt decît un sărman mijlocitor care lucrez pentru comision...

*S-a înserat de tot; e aproape întuneric.*

Victoria:

Eşti misterios!

Galan:

Asta înseamnă că iubirea mea n-a găsit încă ecou destul de puternic în inima d-tale. Altminteri ai fi primit de mult... Vagoanele primăriei şi fericirea mea sunt în mîinile d-tale...Întinde mîna! Bărbatul şi cumnatul d-tale ar fi bucuroşi să împartă cîştigul cu d-ta ... Chiar cîte o mie de lei de vagon ... pentru economiile d-tale. Şi eu aş fifericit să-ţi ofer c-o mînă darul lor, iar lor să le ofer cu cealaltă vagoanele d-tale...

(Stăruitor.)
Întinde mîna ! Nu mai şovăi!. .. Nu face cum am făcut eu acum şapte ani!. ..

Victoria

*(glas sugrumat):*

Îmi ceri să-mi trădez bărbatul?

Galan

*(cu pasiune):*

Îți cer numai să mă iubeşti puţin !

Victoria:

Nu, nu...Nu-ţi făgăduiesc nimic! Auzi? Nimic !

Galan:

Am aşteptat şapte ani ...Voi mai aştepta şapte zile...

Victoria:

Ai aerul că eşti sigur?

Galan:

Nu ştiu ce am, dar simt că te ador mai mult ca oricînd!

*(îi sărută mîinile şi braţele.)*

Victoria

*(fără bruscheţe)*:

Lasă-mă, lasă-mă!. ..Du-te!...

Galan

*(implorator):*

Mă ierţi că te iubesc atîta?

Victoria:

Iubirea n-are nevoie de iertare ...

Galan

*(luînd-o în braţe):*

O, cît sunt de nerod!. ..

Victoria

*(desfăcîndu-se):*

Nu, nu ... Te opresc!... Du-te! Du-te!. ..

Galan

(retrăgîndu-se) : Te ador !

*(Iese în vestibul.)*

*Întunerecul e mare; doar focul din sobă împrăştie o slabă lumină roşiatică. Victoria se aşează pe sofa, îngîndurată. Se aude deschizîndu-şe şi închizîndu-se uşa vestibulului, pe unde a ieșit Galan. Victoria se scoală, se duce la butonul electric, îl întoarce. Se face lumină vie. Victoria stă o clipă pe gînduri. Dinspre sufragerie se aud glasuri. Ea se duce la oglindă, îşi aranjează puţin părul, îşi recapătă calmul. Se întoarce, se razimă de oglindă, cu faţa spre uşa din fund unde apare Arzăteanu cu Flancu, amîndoi cu figurile întrebătoare.*

**SCENA XVIII**

**VICTORIA, FLANCU şi ARZĂREANU**

Arzăreanu

*(după ce s-a uitat împrejur) :*

Eşti singură, Victorito?

Victoria

*(rece):* Da...

*(Se duce încet şi se aşează pe un fotoliu, lîngă masă.)*

Flancu:

Şeful a plecat de mult?

Victoria:

Adineaori...

Arzăreanu

*(nerăbdător):* Ei?

Victoria

*(privindu-l lung):* Ce?

Arzăreanu:

Ai vorbit?

Victoria

*(întorcîndu-şi privirea):* A, da...

*(Cu indiferenţă.)*

Cîte vagoane vă trebuie?

Flancu

*(vesel):*

Straşnică femeie! ...

*(Alt ton)*

Treizeci şi cinci!. .. Aşa-i Jenică?

Arzăreanu

*(vesel):*

Da, da, treizeci şi cinci!...

*(Vrînd să îmbrăţişeze pe Victoria.)*

Of, nevastă dragă, eşti un înger !. ..

Victoria

*(oprindu-l şi cu zîmbet) :*

Tocmai înger. ..

*(Apoi cu alt glas, rar, liniştit.)*

Treizeci şi cinci... Da ...Ei bine, şeful mi-a spus că vi le dă imediat. ..

Flancu

*(cu însufleţire) :*

Înger, înger!. ..

Victoria

*(continuînd):* ...

Dacă plătiţi cîte o mie de lei de fiecare vagon. ..

*Arzăreanu şi Flancu îşi curmă brusc bucuria.*

Arzăreanu:

Cum? Cum?

Victoria

*(clar):*

Cîte o mie de lei de fiecare vagon!

Flancu

*(uluit):*

Nu se poate !

Arzăreanu

*(izbucnind):*

Bine, dar asta e nemaiauzit!. .. Asta-i şantaj, e hoţie pe faţă!

Flancu

*(disperat):*

O mie de lei!... Auzi, banditul !. .. O mie!... Vrea să ne ruineze!...
Arzăreanu

*(furios):*

Îşi bate joc de primărie şi de
Dumnezeu, ticălosul!... A, dar eu nu-l las, să ştiu de bine că mă duc pînă la vodă ! ...

*Amîndoi se plimbă de ici-colo furioşi, în vreme ce Victoria şade cu privirea fixată înainte, cu un zîmbet enigmatic pe faţă, bătînd cu degetele în masă: După o pauză Flancu se opreşte în faţa lui Arzăreanu.*

Flancu

*(profund indignat):*

Vezi, domnule, ce înseamnă să te sacrifici pentru popor? ..

**ACTUL AL DOILEA**

*Primăria*

Cabinetul primarului. O odaie spaţioasă, cu două ferestre în fund, dînd spre stradă, cu o uşă în dreapta, spre sala de aşteptare , şi cu altă uşă în stînga, spre sala de consiliu. în colţul stîng, pieziş, biuroul primarului, cu telefon. în spatele biuroului un dulap-bibliotecă. în dreapta-fund, paralel cu peretele drept, alt biurou mai mic. între ferestre o canapea de piele. Lîngă biuroul primarului două,fotolii englezeşti. în dreapta, planul întîi, masă mare cu scaune; 10 Ungă perete un dulap cu dosare etc. în stînga, planul întîi, cuier cu picior. Deasupra canapelei o pendulă. Pe pereţi tablourile regelui, reginei, ministrului de interne, un calendar, diverse afişe electorale şi ordonanţe.

A doua zi. Cînd se ridică cortina, pendula arată ora zece dimineaţa , iar calendarul 17 decembrie.

**SCEN A I**

**FLANCU, apoi APRODUL**

*Cînd se ridică cortina, Flancu, singur, în picioare, lîngă biuroul primarului, cu receptorul telefonului la ureche.*

Flancu

*(continuînd a vorbi în telefon) :*

Alo ! ... Cum?..Ascultă, şefule, fii om, ce Dumnezeu!. .. Fireşte ! ... Stai, frate, stai că doar nu eşti diavol!... Atunci fă-mi plăcerea şi vino îndată pînă aci, la primărie, căci la d-ta nu se poate discuta în tihnă... înţeleg, dar vino!... Te aşteptăm ... Da, da... Nu uita însă că om cu om trăieşte, şefule!. .. Bine,
te aştept!... La revedere !

*(Punînd jos receptorul, scîrbit.)*

Fire-ai al dracului!...

*(Gînditor şi amărît, umblă cîteva clipe de ici-colo.)*

Aprodul

*(vreo 40 ani; fără uniformă; tip de om necăjit. Vîră capul pe uşă şi se mită împrejur.)*

Flancu

*(zărindu-l):*

Ce-i, Vasile?

Aprodul:

E domnu' ziarist.. . Aşteaptă, zice, pe don' primar ...

Flancu:

De ce nu-i dai drumul, băiete?

Aprodul:

Credeam că sînteţi supărat, coane Nicule...

Flancu:

Sînt, dar ce-are a face? .. Dă-i drumul!

Aprodul

*(deschide uşa şi vorbeşte afară):*

Don' Albeanu
... vă pofteşte don' consilier...o clipă.

*Albeanu intră, Aprodul iese şi închide uşa.*

**SCENA II**

**FLANCU, ALBEANU**

Albeanu: Bonjur, coane Nicule!. .. Voinic, sănătos?

Flancu

*(dîndu-i mîna):*

Bonjur, Albene ... Ai auzit cu şeful ? ... Ştii cît cere, domnule ?

Albeanu:

Va să zică cere? .. Aşa-i c-aţi venit la vorba mea?

Flancu

*(indignat):*

O mie de lei de vagon!. .. Uite în ce hal am ajuns, domnule!. .. Banditul ştie că trebuiesc lemnele neapărat de Crăciun şi ne freacă ! ...

Albeanu

*(grav dar fără nici o convingere):*

Hm ...Degeaba, coane Nicule, trebuie să cereţi o anchetă urgentă ! Altfel se face de comedie primăria şi se revoltă poporul !...

Flancu

*(prudent):*

Ce să mai vorbim de anchetă, dragă? D-ta nu ştii cum e lumea noastră? ..Crezi că şeful n-ar încerca să ne calomnieze? Un om care e în stare să ne pretindă nouă cîte o mie de lei de vagon e capabil de orice murdărie!. ..

Albeanu:

Adevărat ... Atunci nu rămîne decît să vă învoiţi *a l'amiable!*

Flancu:

Dar dacă face pe nebunul şi nici nu vrea să se tocmească?.. Eu aş înţelege o sumă rezonabilă, la urma urmelor. .. Dar o mie de lei?

Albeanu:

Şi-n definitiv cine ar urma să plătească?

Flancu

*(încurcat puţin):*

De... cine ...

(Mai hotărît.)

Furnizorul... Bietul Goldenberg ...

*(Albeanu tresare.)*

Da... Omul face un serviciu oraşului şi cînd colo...

Albeanu

*(atît de revoltat încît vorbeşte cu accent):*
Ce? . .. Goldenberg?.. Adică pentru ce să plătească Goldenberg? .. Ştii d-ta, coane Nicule, că asta-i antisemitism şi persecuţie contra evreilor ? ..Asta ar merita să dau un articol la Adevărul?

**S CE N A III
 ACEIAŞI, ARZĂREANU**

Arzăreanu

*(intră grăbit, urmat de Aprod):*

Bună ziua !. ..

*(Dă mîna cu amîndoi, apoi îşi scoate paltonul pe care Aprodul îl pune în cuier. Aprodul iese.)*

Ei, ai vorbit cu el?

Flancu:

L-am chemat încoace... îmi spuse că vine ...

Arzăreanu:

Foarte bine...

*(Alt glas.)*

Şi baremi de-ar fi rezonabil!. ..Pînă si nevastă-mea, cît e ea de calmă, mi-a spus aseară, cînd a venit acasă, că şeful nu e deloc rezonabil. .. Ea, drăguţa, a făcut ce-a putut. ..

Flancu:

Ce-i ea de vină că-i el ticălos? ... Dar lasă că-1 scutură Albeanu la Adevărul...

Arzăreanu

*(repede, protestînd):*

Nu, nu...Albene, puiule, dacă ţii la mine, să nu-i dăm proporţii...E o chestie foarte delicată... Orice scandal s-ar putea răsfrînge asupra oraşului întreg...

Albeanu

*(mereu mînios):*

Nu-i permis să lovească într-un evreu!

Arzăreanu

*(neînţelegînd) :*

Ce vrei? ...

*(Uitîndu-se ta Flancu.)*

A, Goldenberg?.. Lasă, puiule...Să chibzuim liniştit. ..Şi eu m-am înfuriat la început, dar pe urmă mi-am dat seama că-i mai ieftenă diplomaţia decît războiul ..

Albeanu

*(comercial):*

Dar cel puţin ţineţi azi vreo şedinţă?...

Arzăreanu:

Pentru chestia ta...

*(Pipăindu-şi buzunarul.)*

Uite aici e petiţia, fii pe pace... Azi nu cred că avem şedinţă, dar ţi-am spus că se face sigur...

Albeanu:

Sigur, numai să nu uiţi... E ceva foarte urgent.

Arzăreanu :

Ştiu... Nici nu mai stărui, că mă jicneşti... Am eu grijă ...

Albeanu:

Atunci mă las în nădejdea d-tale, dar mai trec pe-aici. ..Dealtfel şi acuma numai pentru asta venisem ...

Arzăreanu:

Nici nu trebuia să te osteneşti ...

Albeanu:

Ce-are a face osteneala?...

(Dînd mîna cu amîndoi.)

Atunci mă duc ... Vă salut cu speranţă!

*(Iese în dreapta.)*

**S C E NA IV**

**ARZĂREANU, FLANCU**

Flancu:

Mult te mai pisează jidanul... Mă mir că nu te plictiseşti ...

Arzăreanu:

Dacă nu pisezi, nu faci nimic la noi...Iacă, i-am şi uitat petiţia în cealaltă haină. .. ori pe birou. .. Ia stai să trimit să-mi aducă de-acasă toate hîrtiile. . .

*(Iese cîteva clipe în dreapta. Reîntorcîndu-se.)*

Ei, nene, cum mai stăm cu chestia noastră?

Flancu:

Rău... Şeful e catîr ...
Arzăreanu:

Omul ăsta e periculos, nene!... Dar şi cînd mi-o cădea mie în gheară! ...

Flancu :

Deocamdată sîntem noi în gheara lui. .Mai bine gîndeşte-te ce ne facem dacă se încăpăţînează .

Arzăreanu:

Trebuie să cedeze!... O să-1 silim să cedeze! ...La urma urmelor pun iar pe Victoriţa şi nu se poate să nu cedeze!...

*(Aprodul intră sfios. Nervos.)*

Ce-i ?

Aprodul:

Don' şef de la gară...

Arzăreanu

*(schimbat, bucuros):*

E aici?.. Să poftească !

*(Către Flancu, în vreme ce Aprodul deschide uşa.)*

Să poftească să nu cedeze!. ..

**SCENA V**

**ACEIAŞI, GALAN**

Aprodul

*(deschizînd uşa):*

Poftiţi, don' şef. ..

*Galan intră, Aprodul iese.*

Arzăreanu

*(întîmpinîndu-l):*

Tocmai de d-ta vorbeam, dragă şefule ...

*(Strîngîndu-i mîna, îi arată un fotoliu.)*

Te rog ...

Galan

*(dînd mîna cu Flancu):*

Bine v-am găsit!. .. Să nu mai zici că nu-s om de cuvînt, nene Nicule !... Am lăsat toate baltă la gară şi am venit...

Flancu:

Îmi pare rău că n-ai avut încredere din capul locului să-mi spui pe şleau, uite aşa şi aşa...

Galan :

Sînteţi în eroare, zău, domnilor ! Vă rog foarte mult să credeţi că nici nu mi-a trecut prin gînd aşa ceva cînd am spus că mi-e imposibil. ..

Arzăreanu:

Bine, dar Victoriţa? ..

Galan:

Apoi tocmai, fiindcă a stăruit doamna Victoriţa... Şi vă închipuiţi că pe dumneaei nu pot s-o
refuz chiar dacă ar fi să mă iau de păr cu directorul general care-i un tiran fără pereche ... Avem şi noi niţică creştere şi ştim cum să ne purtăm cu o coniță distinsă!

Arzăreanu:

Democratul adevărat e totdeauna cavaler !

Galan:

Va să zică n-am avut încotro şi am făgăduit ..Dar fiindcă țin s-o servesc neapărat, am fost nevoit să-i arăt că personalul gării s-a obişnuit în timpul din urmă cu oarecare suplimente ...

Flancu:

Oricum o mie de lei de vagon e ... e ... uimitor !

Galan:

Nu-i aşa de mult cum pare, pe onoarea mea !. .Dacă n-ar fi vorba de d-voastră, buni prieteni, ar fi mult mai mult, vă asigur !

Flancu:

Aceluiaşi Goldenberg i-ai luat trei sute?...

Galan:

Acum cinci luni, adică astă-vară!. ..Iarna e mai scump, căci şi viaţa e mai grea ... în general, urcarea preţurilor pe piaţă influenţează şi preţurile noastre...

Arzăreanu:

Ascultă, dragă şefule, vorba multă-i sărăcia omului... Fii rezonabil! Să tăiem în două pretenţia d-tale şi să dăm mîna !. ..

Galan:

Dragă domnule primar, iartă-mă! Repet, am făcut mai dinainte toate reducerile posibile, încît. ..

Flancu:

Nu, nu, şefule, trebuie să înţelegi! Cît a zis Jenică e plătit şi răsplătit!

Arzăreanu:

E chiar enorm, dar fiindcă-i o chestie urgentă...

Flancu:

Și-apoi, ţine seama că noi sîntem oameni cinstiţi, nu samsari care se despăgubesc pe spinarea publicului!
Galan

*(care a vrut mereu să-i întrerupă, puţin mai agitat, dar tot blînd):*

Domnilor, îmi pare foarte rău... vă jur... Dacă ştiam că vreţi să vă tocmiţi, nici nu veneam... Am crezut că... Mă mir... Doamna Victorita n-a făcut caz de bani, altfel nu promiteam, chiar cu riscul de a-i pierde simpatia;deşi m-ar fi durut nespus şi aş fi regretat toată viaţa, căci am un cult pentru dumneaei...

Arzăreanu:

Nevastă-mea nu ştia cum stă exact chestia şi nici nu s-a gîndit să ia angajamente definitive. Ea ţi-a promis cel mult în principiu!

Galan:

În principiu i-am promis şi eu!

Flancu:

Dar principiul d-tale ne ruinează!

Galan:

O, Doamne, ce contează astăzi cîteva mii de lei !

Flancu:

Cînd le primeşti n-o fi contînd, dar cînd le dai te ustură.. .

Galan:

D-voastră nu vreţi deloc să vă gîndiţi la împrejurările extraordinare prin care trece ţara şi credeţi că mie-mi vine uşor să discut cu amici respectabili nişte chestii atît de delicate, în loc să fac cum mi-ar dicta inima şi să zic: poftiţi, fraţilor; vagoane cîte vreţi !.. De aceea, dacă nu mă urîţi vă rog din suflet să rămînă toate aşa cum am stabilit cu doamna Victoriţa... şi nimeni nu va fi în pierdere!

Aprodul

*(deschizînd uşa):*

Don' primar, coniţa!

**SCENA VI**

**ACEIAŞI, VICTORIA**

Victoria

*(intrînd şi oprindu-se după cîţiva paşi)* :

Bună ziua... A, aveţi de lucru ... Atunci mă retrag...

*Aprodul a închis uşa.*

Arzăreanu

*(repezindu-se la ea):*

Nu, nu, Victoriţo ..Dumnezeu te-a adus ... Te rog... Te rugăm ...Fii tu judecătoare... Uite, şeful. ..

Victoria

*(întrerupînd, întinde mîna lui Galan, cu căldură)*A, domnule Galan ... V-aţi învoit?

Galan

*(sărutîndu-i mîna respectos) :*

Vai, doamnă,mai era nevoie de tocmeală, după ce izbutisem să te conving pe d-ta?
Arzăreanu:

Uite cum vorbeşte, Victoriţo !. .. Acum spune şi tu...

Flancu:

Parc-ar fi de piatră, aşa-i de dîrz ... Nici o centimă ...

Victoria

*(învăluind pe Galan c-o privire caldă, către Arzăreanu):*

Bine, eu ţi-am spus de-aseară că nu-i cuminte. . De-abia aseară l-am cunoscut mai bine... E stăruitor şi neînduplecat, cînd îşi pune ceva în gînd. ..

*(Zîmbind spre Galan.)*

E în stare să ţină şapte ani!

Flancu:

Bine, dar tocmai cu noi să se încăpăţîneze?

Galan

*(către Victoria):*

Dacă ar fi vorba numai de mine, doamnă, nici n-aş face caz... Aşa însă nici o îndîrjire nu mi se pare destul de puternică ...

Arzăreanu *:*

Poftim! Astea-s vorbe de om rezonabil? ...

*(Către Victoria.)*

Măicuţă, spune-i şi tu...

Victoria:

Vrei să mă refuze şi pe mine?

Galan :

Într-adevăr, doamnă, mi-ar părea foarte rău ...

Flancu :

Domnule, domnule, e îngrozitor!

Arzăreanu*:*

Atunci...

Galan:

Atunci eu vă las să faceți cum credeți. ..

Victoria:

Trebuie să se găsească o soluţie...

Flancu:

E uşor să găseşti soluţii din buzunarul altuia! ...

Galan:

În sfîrşit, poate că găsiţi ceva mai bun...Dar eu trebuie să mă retrag... Iertaţi-mă !...Doamnă, sluga d-tale!

*(îi sărută mîna foarte ceremonios; apoi dă mîna cu bărbaţii.)*

Vă rog să mă înştiinţaţi, fie altfel... La revedere !

*(Iese.)*

**S CE N A VII**

**ACEIAŞI, FĂRĂ GALAN**

Arzăreanu

*(consternat, către Flancu):*

Crezi că e ultimul lui cuvînt?

Flancu:

E foarte dîrz, dar trebuie să se înmoaie pînă în cele din urmă...

Victoria

*(aşezîndu-se la biuroul primarului):*

În loc să vă pierdeţi vremea cu speranţe deşarte, căci el n-are să lase nici un ban, mai bine v-aţi gîndi cum s-ar putea împăca şi capra şi varza ...

Flancu:

Asta nu se poate decît prin tocmeală!

Arzăreanu:

Evident. Ce rupem de la el ne rămîne nouă!

Victoria:

V-am înnămolit într-o idee nenorocită și nu sunteţi în stare să cugetaţi... Adică nu s-ar putea spori preţul lemnelor cu suma ce vi-o cere dînsul?

Arzăreanu

*(uitîndu-se înviorat la Flancu) :*

Ar fi ceva, ai ?

Flancu:

Ar fi, dar nu e practic... întîi pentru că preţul lemnelor, aşa cum l-am prevăzut noi, e mai mărişor ca în comerţ şi am risca să rămînem cu ele în depozit ... Pe urmă nu se poate majora mai ales fiindcă s-a fixat oficial şi nu se mai poate modifica fără anume forme care ar stîrni întrebări şi bănuieli...

Arzăreanu:

Da ... aşa-i... E greu şi nu face ...

Victoria:

Da? ...Atunci născociţi alt mijloc... Ceea ce vă doare nu e că ia şeful, ci că trebuie să daţi voi! Gîndiţi-vă deci să plătiţi, dar cu banii altuia !

Arzăreanu:

Minunată idee, nene!

Flancu:

Crezi că ideea asta nu mă roade pe mine din primul moment ? Dar chestia e cine ar fi acel altul care să dea banii? .. Goldenberg? Nu mai are nici un amestec... Va să zică...

Aprodul

*(intră discret)*:

Don' primar, e femeia... o femeie cu un bileţel de la d-voastră...

*(îi dă biletul.)*

Arzăreanu

*(mînios):*

Ce?.. Ce femeie? Ce bilet? ...N-am vreme!. .. Nu primesc azi pe nimeni ! ...

*(Aruncînd o privire pe bilet, se îmblînzeşte.)*

A...da... Bine... Să mai aştepte...

*(Iar mînios.)*Am s-o chem mai pe urmă... Să aştepte!. ..

*(Aprodul iese. Tonul natural.)*

Bătrîna ceea de ieri, ceea care vrea un ajutor din „Fondul milelor".

Flancu :

Bine că-mi aduseşi aminte...Voiam să-ţi spun încă de aseară să nu-i mai făgăduieşti degeaba !

Arzăreanu

*(întrerupînd, declamator):*

Cum degeaba? ...Trebuie s-o ajutăm !. .. Nu uita că-i mamă de eroi !. .. Atunci de ce mai avem „Fondul milelor" ?
Flancu:

Eşti primar de aproape un an şi nici nu cunoşti destinaţia fondurilor primăriei?.. Rău ...Că doar împreună şi cu toţii am hotărît să rezervăm „Fondul milelor" pentru campania electorală comunală!. ..

Arzăreanu

*(natural):*

Aşa-i, nene, bine zici... Uitasem ca pămîntul... Dar cu atîtea încurcături pe cap... Mergeau toate strună, propăşeam admirabil, şi acuma, cu lemnele astea blestemate, parcă ne-a bătut Dumnezeu...

Victoria

*(care a ascultat cu atenţie):*

I-ascultaţi cu „Fondul milelor"... Adică, în loc să păstraţi banii ca să îmbătaţi cîndva pe nişte nespălaţi, n-ar fi mai bine şi mai cuminte să-i utilizaţi ca să ieşiţi acuma din încurcătură?

Arzăreanu:

Adică să-i dăm sefului?

Victoria:

Da. Tot îi ţineţi degeaba. Dacă-s bani pentru pomană, daţi-i şi voi de pomană !

Arzăreanu:

Dar într-o bună zi ne putem pomeni cu alegerile şi atunci? ..

Victoria:

Parcă o primărie onorabilă nu găseşte oricînd bani pentru nişte alegeri libere ? !

Flancu

*(care a meditat):*

Femeia vorbeşte cu miez...

Arzăreanu

*(zbătîndu-se ca să nu se convingă) :*

Nu, nu, ce spui tu e imposibil! Cu ce obraz aş propune eu consiliului să dăm şefului „Fondul milelor"?

Victoria:

Asta-i chestie de politică... '

Arzăreanu:

Da, dar si politica are margini... Cînd o faci prea boacănă, ţi se sparge în cap politica !

Flancu:

La urma urmelor ia să vorbim omeneşte: adică de ce să scoatem noi banii din buzunar și să nu dea primăria care e destul de bogată, slavă Domnului? La noi se simte cînd arunci cîteva mii pe gîrlă; la comună ce contează?

Victoria

*(sculîndu-se de plecare):*

Pe mine ce mă priveşte? . .. Dar fiindcă văzui cît e de neînduplecat şeful. .. La revedere!

*(Iese.)*

**S C E N A VIII**

**ARZĂREANU, FLANCU**

Flancu

(şade gînditor în fotoliul din faţa biroului).

Arzăreanu

(se plimbă nervos de ici-colo).

*O pauză.*

Flancu:

Degeaba, oricum am suci-o, Victoriţa are dreptate...

Arzăreanu:

Dreptate, dreptate... Ea vorbeşte ca o femeie fără socoteală, dar noi se poate să ne gîndim serios la asemenea bazaconii ? .. Eu înţeleg orice combinaţie, că sunt un om modern, am făcut războiul şi m-am pătruns pînă în rărunchi cu spiritul nou care revoluţionează lumea ... dar asta-i hoţie cu filozofie, nene !

Flancu:

O fi, dar acuma eu mă gîndesc cum am putea înfăptui ideea Victoriţei. .. Cred că e mai important

decît orice filozofie ! .. .

Arzăreanu:

Îţi pierzi vremea degeaba, căci eu mă opun categoric să se atingă „Fondul milelor" pentru un ticălos ca şeful de gară !

Flancu:

Te înşeli, puiule !... Nu e vorba de şeful gării, ci de noi! .

Arzăreanu:

Atît mai rău!

Flancu:

Ba atît mai bine! Căci pentru noi ne putem îngădui mici favoruri şi interpretări care n-ar merge pentru alţii. ..

Arzăreanu :

Aşa vorbeau cei vechi! Azi s-au schimbat vremurile ...

Flancu:

Nu vremurile, Jenică, numai oamenii s-au schimbat! Am luat noi locul celor care au huzurit de ajuns!

Arzăreanu:

Foarte trist că un om nou vorbeşte întocmai ca un ciocoi vechi !

Flancu:

Ehei, măcar de-am ajunge şi noi să fim ciocoi sadea ! Parcă toate zbuciumările noastre ce urmăresc decît să ne mai înstărim şi noi, să devenim ciocoi ! ..

Arzăreanu:

Adică vorba ceea: scoală tu ca să şed eu... Frumos !

Flancu:

Da, da, tinere, vorba aceea-i sfîntă ...

*(Brusc, cu alt glas, strălucitor.)*

I-ascultă, Jenică, ai putea propune în consiliu foarte lesne că, avînd în vedere şi considerînd greutăţile neaşteptate ce s-au ivit în chestia lemnelor poporului... Ai? Ce zici? Aşa ceva ar merge? Arzăreanu *(privindu-l şovăitor):*

Da... Dar ce vor zice consilierii?

Flancu:

Nu-i nevoie de toți... Ne trebuiesc cinci, dar siguri!

Arzăreanu:

Bine, să zicem c-am fi noi doi şi cu vice-prezidentul comisiei, care-i omul meu, trei ...

Flancu:

Trei .. Crezi că Ştefan Dada şi Mihai Ionescu ar fi contra?

Arzăreanu:

Nu cred, dar nici nu-s sigur că vor fi pentru !

Flancu:

Stai!.. îi punem ca prezenţi şi le dăm pe urmă să semneze procesul-verbal împreună cu vreun ciolănaș de ros ...Va să zică iată-ne cinci!

Arzăreanu:

Dar ceilalţi? ... Şi mai ales Hurmuz căruia i-am refuzat chiar ieri afacerea cu porcii? .. Poţi să nu-i pofteşti?
Flancu

*(pe gînduri):*

Hm ... da ...

*(Peste o clipa, hotărît.)*

S-a făcut! Nu-i poftim!

Arzăreanu:

Imposibil! Ar fi caz de anchetă, poate şi mai rău ...

Flancu:

Nu m-ai înţeles... Vreau să zic că-i poftim,
dar după ce s-a sfîrşit şedinţa ! ... Ştii? ... Şedinţa începe la zece, iar ei primesc convocarea la unsprezece. .. înţelegi? Adică ne-am făcut datoria să-i invităm şi ne-am şi asigurat că n-o să vie să ne încurce...

Arzăreanu:

Nene, d-ta eşti Necuratul!

**S C E N A IX**

**ACEIAŞI, TUDOR POPESCU**

Popescu

*(intră repeder agitat) :*

Bună ziua...

*(Dă mîna cu amîndoi.)*

Îmi fierbe capul de cît mă muncesc să satisfac pe toată lumea... Nici nu mai ştiu ce-i odihna...

Arzăreanu

*(compătimitor şi patetic):*

Te cred, dragul meu...Sîntem nişte bieţi hamali ai datoriei ...
Dar ce vrei? Tara are nevoie de sacrificiile noastre, căci numai prin ele cîştigă prestigiu în faţa lumii
civilizate!

Popescu

*(calmîndu-se, cu admiraţie):*

Da, şefule ... Dacă n-aş fi avut în tine o pildă strălucitoare de muncă şi abnegaţie, de mult m-aş fi lipsit de sarcina asta ingrată !

Flancu:

Ascultă, Tudorică ... am avea de rezolvat cu consiliul cîteva chestii foarte urgente... Nu s-ar putea convoca o şedinţă extraordinară?

Popescu

*(uitîndu-se la Arzăreanu):*

Cum nu ... dacă porunceşte şeful?!... Chiar pentru mîine... Spuneţi-mi numai la ce oră?!

Arzăreanu:

N-ar fi mai bine astăzi, Tudorică?... Mîine parcă avem alte încurcături...

Flancu:

Fireşte că azi... Imediat. ..

Popescu

*(şovăind):*

Da, dar n-o să mai avem timp să-i găsim pe toţi... Ş-apoi convocarea trebuie făcută cel puţin cu douăzeci şi patru de ore înainte...

Flancu

*(întrerupînd):*

Ce-are a face? N-o să stăm pe loc pentru o formalitate cînd sunt în joc interesele poporului. Suntem aci trei, mai punem prezenţi pe lonescu şi Dada, şi iată-ne cinci !...Că doar nu facem nimic necinstit ... Lucrăm la lumina zilei, pe faţă şi cu uşile deschise!

Popescu

*(convins):*

Foarte bine. Aveţi dreptate ...Atunci nici nu mai e nevoie să trimitem convocări celorlalţi. ..

Arzăreanu

*(protestînd, patetic):*

A, nu... Asta ar fi contrar regulamentelor... Trebuiesc convocaţi toţi negreşit!

Popescu:

Dar dacă tot n-au să primească invitaţia la vreme?

Arzăreanu:

Indiferent! Noi trebuie să ne facem datoria şi să-i convocăm... Aşa cere legea, aşa trebuie să procedăm!

Popescu

*(zîmbind cu admiraţie):*

Cît eşti de sever şi de formalist, şefule!

Arzăreanu

*(larg, teatral):*

Ei, dragul meu, aşa o fi, dar administraţia corectă reclamă respectarea riguroasă a tuturor formelor, altfel. ..

Popescu

*(serios):*

Desigur. .. Atunci îi convocăm Îndată pe toţi printr-un aprod ...

Arzăreanu:

Aşa ... pe urmă întoarce-te, să începem cît mai curînd şedinţa !

Popescu

*(spre ieşire):*

Cinci minute, şefule!

Arzăreanu

*(aducîndu-şi aminte):*

Trimisei adineaori acasă după nişte hîrtii ce-mi trebuie la şedinţă şi încă nu mi le-a adus ...Vezi tu, te rog ...
Popescu:

Lasă, că mă interesez eu... Nu te mai deranja ...

*(Iese.)*

**SCENA X**

**ARZĂREANU, FLANCU, APRODUL**

Aprodul

*(a deschis uşa tocmai cînd să iasă Popescu, căruia îi face loc respectos şi apoi intră cu nişte hîrtii pe care le pune pe biuroul primarului) :*

Acuma le-a adus băiatul, don' primar ...

Arzăreanu

*(uitîndu-se repede la hîrtii):*

A, foarte bine, tocmai îmi făceau trebuinţă... Spune domnului ajutor să nu se mai obosească!

Aprodul:

Prea bine, don' primar, dar e bătrîna ceea...

Arzăreanu

*(devenind deodată sever):*

Ce bătrînă ? ... Nu ţi-am spus că nu primesc pe nimeni?

Aprodul:

Aţi spus să mai aştepte şi...

Arzăreanu:

Să plece!... Să se ducă la şeful gării să-i dea ajutor!... Acuma avem consiliu!
Aprodul

*(la uşă):*

Cum ordonaţi, don' primar. ..
*(Deschide uşa, către Văduva care aşteaptă în prag.)*
Nu se poate, cucoană! Azi e consiliu... Să te duci la don' şef, la gară, să-ţi dea ajutor, că acolo-s
bani mai mulţi ! ...
Văduva

*(vrînd să-l dea la o parte):*

Şeful gării? ...
După ce mi-ai luat şi biletul?
Aprodul

*(îmbrîncind-o afară şi închizîndu-i uşa în nas) :*

N-auzi că nu se poate? ..
Arzăreanu

*(către Aprod):*

Să nu mai dai drumul babei să mă plictisească, Vasile băiete, că vezi pe dracul!. .. De ce te ţin aici dacă nici atîta nu eşti în stare să-mi faci?

Aprodul:

Bine, don' primar...

*(Iese.)*

**SCENA XI**

**ARZĂREANU, FLANCU, POPESCU**

Popescu

*(intră îndată, frecîndu-şi mîinite, radios) :*

Am pus să trimită tuturor convocări, aşa că putem începe şedinţa !
Arzăreanu

*(foarte recunoscător):*

Mersi, dragă... eşti băiat adorabil !. ..

*(Cu glas mai oficial.)*

Ş-acuma, domnilor, timpul zoreşte ...

*(Către Popescu.)*

Să faci tu o ciornă de proces-verbal ca să-l poată trece pe urmă secretarul în registru ... Te rog !. ..Treci colo!

*(îi arată biroul mic.)*

Popescu:

Ca totdeauna...

*(Se aşează la biurou.)*

Flancu:

Însemnează întîi pe cei prezenţi ...

Popescu

*(scriind):* Noi trei ...

Flancu

*(lîngă el, privind) :*

Aşa ... Apoi Ştefan Dada ... şi Mihai Ionescu, toţi membri în comisia interimară...

Popescu

*(scriind):*

Da ... interimară ...

Arzăreanu

*(în vremea aceasta a aranjat hîrtii pe birou):*

Am o serie întreagă de chestiuni, dar azi vom rezolva numai pe cele mai urgente care nu suferă nici o întîrziere...

Popescu

*(naiv):*

Apropo!... Uitasem să vă întreb cum am rămas cu lemnele şi cu şeful? Că aseară, cînd l-am întîlnit cu Albeanu, ne-a spus că tocmai la voi se duce şi că o să fie bine ... Afişele noastre au dezlănţuit un delir de bucurie în oraş... Toată lumea e încîntată că ne-am gîndit să dăm lemne de Crăciun... Ar fi mare decepţie dacă nu ne-am tine de vorbă... Trebuie deci să le aducem cu orice sacrificii !...

Arzăreanu:

Minunată vorbă! Cu orice sacrificii, perfect ai zis...

*(Luînd poză şi ton oficial.)*

Dar, domnilor, să începem ! Am onoarea să deschid şedinţa !...

*(Dregîndu-şi glasul.)*

Domnilor ! Am crezut de cuviinţă să vă convocăm într-o adunare extraordinară şi extraurgentă pentru că s-au ivit nişte chestiuni de o importanţă capitală pentru, aş putea zice, soarta iubitei noastre comune!

Flancu

*(solemn):*

Cînd e în joc binele comunei şi al poporului, cred că exprim părerea tuturor colegilor mei din comisia interimară, declarînd sus şi tare că suntem gata să facem orice jertfe cu dragă inimă !

Popescu:

Mai ales cînd jertfele ni le cere un bărbat de cinste, muncă şi abnegaţie, ca iubitul şi nepreţuitul nostru preşedinte !

Arzăreanu

*(mişcat):*

Vă mulţumesc, domnilor! Cuvintele voastre calde sunt mărturia unui devotament neprecupeţit pentru nevoile şi durerile poporului. Dacă am putut face atîtea lucruri mari de cînd mă aflu în fruntea administraţiei, e că am avut totdeauna concursul vostru luminat şi dezinteresat ... Dar, domnilor, daţi-mi voie să vă arăt în cîteva cuvinte ...

**SCENA XII**

**ACEIAŞI, HURMUZ**

Hurmuz

*(intră buzna, foarte grăbit, suflînd greu):*
Bună ziua, domnilor ... Am întîrziat? ...

*(Strîngînd mîna tuturor pe rînd.)*

Uite acuma îmi dete aprodul convocarea, chiar în faţa primăriei...

Popescu: Ce plăcere, domnule Hurmuz!... Parcă Dumnezeu te-a trimis... Tocmai aveam nevoie
de d-ta, căci nu eram în număr şi am fost nevoiţi să contăm prezenţi pe. ..

Arzăreanu

*(întrerupîndu-l, cu gentileţe extremă):*

Bine-ai venit, nasule ... Aveam o presimțire că d-ta n-ai să lipseşti. . .

Flancu

*(ursuz, mormăind):*

Ce plăcere ...

Hurmuz

*(dezbrăcînd paltonul şi aşezîndu-se):*

Obiceiul meu de-a trece pe la primărie în fiecare zi... Altfel soseam la spartul tîrgului cînd n-aş mai fi putut face nimic ... Dar ce s-a întîmplat? Ceva extraordinar, neaşteptat?

Popescu:

Tocmai era să înceapă primarul o expunere ...

Hurmuz

*(repede şi ironic):*

A, eraţi în şedinţă?. ..Atunci vă rog să continuaţi...Vă rog foarte mult.

Arzăreanu

*(cu mai multă îndrăzneală, mai declamator):*

Atunci, domnilor, daţi-mi voie... Precum v-am spus înainte de-a sosi onoratul nostru coleg d. Hurmuz, au apărut la orizontul vieţii noastre comunale nişte chestiuni care, după modesta mea părere, cer o imperioasă şi grabnică rezolvare...

Hurmuz:

Nu mai încape vorbă, căci altfel ce rost ar avea o convocare atît de urgentă?

Arzăreanu:

Vă rog, domnilor, vă rog să binevoiţi a mă asculta cu răbdare. ..Sper că în activitatea mea de pînă azi n-am dat prilej de nemulţumire ...

Hurmuz:

Omul nu poate să mulţumească pe toată lumea...

Arzăreanu

*(mai patetic):*

Sau, dacă am nemulţumit pe cineva, apoi vă rog să credeţi că a fost numai pentru că interesele superioare şi sfinte ale poporului nu mi-au îngăduit să fac altfel!

Hurmuz

*(ironic):*

Desigur, desigur... Foarte frumos... Dar v-aş ruga să atingeţi mai direct chestiile la ordinea zilei pe care nu o cunosc, deşi aş don mult. ..

Flancu:

Da' lasă-1, domnule, să vorbească!. .. De ce te pripeşti?

Arzăreanu

*(cu un zîmbet spre Hurmuz):*

Vă înţeleg, onorate coleg ... înţeleg foarte curiozitatea d-tale şi recunosc că e legitimă...Fii sigur însă că vei fi satisfăcut imediat! îţi cer numai puţină atenţie, prea puţină atenţie !

Hurmuz:

Numai atît? ... Cu plăcere... Poftiţi, continuaţi !

Arzăreanu:

Din expunerea ce voi avea onoarea a vă face, veţi vedea şi aprecia dacă am procedat conform intereselor superioare ...Căci, domnilor, acţiunile noastre au obţinut recunoştinţa unanimă a poporului care în trecut se dezinteresa de lucrările primăriei pentru că se urmăreau numai scopuri personale şi venale ... Bazaţi pe încrederea poporului şi avînd în vedere nevoile numeroase, mai cu seamă după un război atît de crîncen şi de distrugător, dar şi atît de glorios pentru scumpa noastră patrie, zic, am hotărît, precum vă amintiţi desigur, să aprovizionăm oraşul cu lemnele necesare spre a nu lăsa ca poporul să petreacă sfintele sărbători fără focul şi căldura indispensabile vierii!

Hurmuz:

Aha, lemnele ... Mi-am închipuit.

Arzăreanu

*(cu putere):*

Da, domnilor, lemnele! Un cuvînt atît de banal, şi care totuşi azi exprimă aşa de mult!...

*(Liric.)*

Lemnele! Căldura!. *.*.

*(Aspru.)*

Ei bine, domnilor, am făcut toate demersurile ca să ne sosească baremi cu o zi mai devreme şi, cum era natural, am întîlnit pretutindeni bunăvointă multă, căci pretutindeni se ținea seama de idealul pentru care luptăm spre binele şi fericirea poporului... în ultimul moment însă, domnilor, strădania noastră s-a izbit de o piedică neaşteptată!

*(Mică pauză.)*

Şeful gării noastre, domnilor, a refuzat să ne pună la dispoziţie vagoanele necesare transportului, deşi avem aprobarea direcţiei generale! ...

Hurmuz

*(după o mică pauză):*

Căile ferate sunt într-adevăr supraîncărcate, mai ales în preajma sărbătorilor...

Flancu

*(iritat):*

N-are voie să refuze primăria cînd e vorba de un articol de prima necesitate !. .. Asta-i lege !

Popescu:

Evident, căci sunt în joc suferinţele poporului !

Hurmuz:

Eu nici nu apăr, nici nu condamn, dar ştiu că sunt împrejurări. ..

Arzăreanu

*(cu zîmbet diplomatic) :*

Domnule Hurmuz, văd că sunteţi animat de bună-credinţă şi nu pot decît să te admir!. .. La fel am crezut şi eu, cu toate că, precum foarte bine şi just au observat onoraţii noştri colegi, fiind în joc soarta unui oraş, şeful gării ar fi trebuit să ne servească trecînd peste orice obstacole... Dar lucrurile nu s-au

oprit aci, domnilor! Există o urmare ...

Flancu:

O urmare foarte tristă pentru moravurile vremii !

Arzăreanu:

Foarte tristă şi regretabilă... Anume, şeful gării a declarat mai tîrziu soţiei mele, care a primit sarcina ingrată de-a mai stărui în numele primăriei, zic a declarat că ne-ar putea satisface, dacă i-am plăti cîte o mie de lei de fiece vagon !

Popescu :

Mare ruşine !

Hurmuz:

Trebuia să adresat i imediat o reclamat ie la locurile competente !

Arzăreanu

*(acelaşi zîmbet):*

Vă rog, onorate coleg, vă rog... Credeţi că eu nu m-am gîndit şi la soluţia aceasta? .. Dar, din nenorocire, eu am obiceiul să cîntăresc lucrurile din toate punctele de vedere ... atunci mi-am dat seama, în mod foarte firesc, că reclamaţia şi rezolvarea ei ar cere timp, în orice caz, prea mult... Or, cum foarte bine spun marii noştri aliaţi englezi, timpul nostru e bani, căci e scurt! Ne mai despart doar cîteva zile de sfintele sărbători ... Cum să rămîie oraşul fără lemne de Crăciun? Poate oare să aştepte
poporul? Pot oare să aştepte săracii? Putem oare să aşteptăm noi, părinţii responsabili ai poporului?
... Ei bine, eu zic că nu, domnilor! Şi repet, nu! Noi nu putem aştepta! Poporul vrea lemne, iar nu reclamaţii şi anchete!...

*(Melancolic-tragic.)*

Lemne, domnilor, căci s-a lăsat gerul şi n-avem foc în sobă cum aveau părinţii si strămoşii noştri!

Hurmuz:

Bine, dar...

Arzăreanu

*(tăindu-l scurt):*

Vă rog... Vedeţi deci că n-am convocat fără temei ședinţa extraordinară !

Hurmuz:

Da, dar nu văd ce legătură poate avea pretenția șefului cu comisia interimară? !

Arzăreanu

*(puţin vexat):*

Onorate coleg, înţeleg că doriți să-mi faceți opoziţie cu orice preț ...
Hurmuz

*(protestînd) :*

Să mă ferească Dumnezeu ! Dar chestia nu mi se pare de resortul comisiunii !
Arzăreanu

*(iarăşi cu zîmbetul diplomatic) :*

O, Doamne, cum să nu fie de resortul comisiunii o chestie de a cărei rezolvare depinde viaţa poporului? Desigur că pe d-ta puţin te interesează nişte fleacuri de lemne, căci ţi-ai umplut pivniţele de cu vară...
*(Patetic.)*

Dar poporul, onorate domnule Hurmuz, poporul !. ..Şi, daţi-mi voie, rezolvarea chestiei stă în mîinile noastre... O rezolvare cinstită şi democratică, fireşte... Am chibzuit bine, vă rog să mă credeți, înainte de-a vă aduna aci și am ajuns la concluzia că nu există decît o singură soluţie: Domnilor, trebuie să plătim!
Hurmuz:

Să plătim... adică cine?
Arzăreanu

*(cu îndrăzneală) :*

Noi! Primăria !
Hurmuz

*(zîmbind neîncrezător):*

Se vede că glumeşti, domnule primar !. .. Dar e admisibil? Primăria să mituiască pe şeful gării — unde aţi mai auzit d-voastră aşa ceva?... în ce hal am ajuns, Doamne ? Şi asta se cheamă gospodărie comunală !. ..
O, domnule primar şi preşedinte, se poate? ...Dar nici nu trebuie să ne gîndim la asemenea ...Și încă într-o ședință oficială!

Arzăreanu

*(cu zîmbet cuceritor):*

Daţi-mi voie ...
Revolta d-tale, stimate domnule coleg, m-a chinuit şi pe mine, ba încă poate mai rău... Căci o lume întreagă ştie cît de scrupulos sunt eu cînd e vorba de banul public, banul strîns din sudoarea poporului ... Dacă totuşi am ajuns la concluzia aceasta, fiţi siguri, domnilor, că e în interesul ţării şi al poporului!

Popescu:

Sper că nimeni nu se îndoieşte de bunele intenţii ale iubitului nostru prieten şi primar ...

Flancu:

Fireşte !...

Hurmuz:

Presupunînd că ar trebui să plătească primăria, presupunînd, repet şi subliniez, vă întreb, domnule preşedinte, de unde aţi lua banii, cînd toate fondurile au o destinat bine stabilită? Sau poate vreţi să deschideţi un credit extraordinar. ..pentru mituire?

Arzăreanu

*(zîmbind triumfător):*

Cît sunteţi de nerăbdător, scumpe domnule coleg!. .. V-am spus că am studiat de aproape chestiunea, dar nu m-aţi ascultat!... Ei bine, domnilor, vom plăti din „Fondul milelor" !

Hurmuz :

Adică fondul săracilor vrei să-l treci şefului de gară?

*(Indignat.)* O ... o ...

Arzăreanu:

Fondul acesta e rezervat pentru alegerile comunale ...

Hurmuz

*(izbucnind):*

Domnule primar, cer cuvîntul!

Arzăreanu:

Încă n-am terminat, onorate coleg...

Hurmuz

*(în picioare, violent):*

Nici nu e nevoie!... Credeam că glumiţi sau că vreţi să vă bateţi joc de noi, adică de mine... Dar fiindcă faceți o propunere serioasă, mă grăbesc să mă ridic cu toată indignarea împotriva acestei nemaipomenite.

Arzăreanu

*(izbutind să-l întrerupă):*

Dacă nu mă lăsaţi să sfîrşesc?!

Hurmuz

*(cu o nouă explozie):*

Dealtfel o chestie aşa de gravă, aş putea zice atît de revoltătoare, nu poate trece sub nici un motiv într-o şedinţă convocată cu o grabă uimitoare şi fără a fi prezentă majoritatea membrilor comisiunii interimare, precum cere legea !

Flancu

*(aprinzîndu-se brusc):*

Majoritatea există, deoarece Mihai Ionescu şi Ştefan Dada ne-au autorizat să-i considerăm prezenţi!

Hurmuz:

Chestia aceasta, domnule Flancu, e prea importantă şi nu poate fi tranşată prin complezenţe ...

Popescu

*(împăciuitor):*

Domnilor, vă rog. .. .

Arzăreanu

*(cu o idee subită. şi cu surîs triumfător) :*

Daţi-mi voie, domnilor, vă rog... Scrupulele onoratului nostru coleg mi se par şi mie foarte respectabile. Îmi dau seama perfect de gravitatea cazului şi a situaţiei ... Da, domnilor! Şi în asemenea chestiune capitală nu trebuie să procedăm cu pripire. .. Trebuie să ne îngăduim cu toţii răgazul de-a studia de aproape şi fără părtinire cum se prezintă lucrurile ... De aceea îmi permit a vă propune să aducem o uşoară modificare în ordinea de zi şi anume să întrerupem pentru moment discuţia acestei chestiuni spinoase, iar în răstimp să căutăm a rezolvi oarecare afaceri mai puţin importante asupra cărora sperăm să cădem repede de acord...

Hurmuz

*(triumfător) :*

Aşa da... evident ...

Arzăreanu

*(înclinîndu-se):*

Vă mulţumesc...

*(Luînd hîrtii de pe birou.)*

Fireşte, e vorba tot despre aprovizionarea oraşului... Vai, în vremurile acestea grele nici nu poate fi altfel.

Popescu:

Foarte bine! Foarte bine!

Arzăreanu

*(cu o hîrtie în mînă):*

Iată dar, domnilor, o ofertă pentru un vagon de făină de cozonaci, foarte bună, calitate superioară şi pe un preţ convenabil. .. Avînd în vedere sărbătorile Crăciunului , cred că ar trebui aprobată... Dealtfel cererea ne-a fost prezentată de d. Albeanu, cunoscutul şi harnicul ziarist al oraşului nostru, atît de apreciat de toţi...

Hurmuz:

Îmi daţi voie?

*(Ia hîrtia, citeşte puţin.)*

Da. .. perfect...

*(Patetic.)*

Oferta aceasta trebuie aprobată cu mulţumire... Avem o datorie sacră de-a sprijini, după puterile noastre, propăşirea presei democratice şi a reprezentanţilor ei!

Arzăreanu

*(către Popescu):*

Atunci ia notă, te rog. că s-a admis în unanimitate ... Nu-i aşa, domnilor?

*(Căutînd între hîrtii, după o mică pauză.)*

Domnilor!. ..

*(Uitîndu-se la Hurmuz.)*

Domnilor! Crăciunul e sărbătoarea cea mai națională, cînd fiere român trebuie să aibă la masă varzăcu carne de porc sau sarmale... Din nenorocire azi mare e primejdia că poporul nu va putea sărbători Crăciunul după datinile strămoşeşti. .. Și vă închipuiţi deci cu ce bucurie am primit ieri o ofertă de optzeci de porci graşi...

Hurmuz

*(sărind ars, revoltat):*

Optzeci?.. Ce ofertă?

*(Patetic.)*

Domnilor, protestez cu indignare ...

Arzăreanu

*(blajin, întrerupînd):*

Vreau să vorbesc, onorate coleg, de oferta de care ai binevoit să-mi pomeneşti d-ta ieri ...

Hurmuz

*(perplex):*

Cum? ... A, da ... Atunci daţi-mi voi e...

Arzăreanu:

Ai înregistrat-o?

Hurmuz: Nu ... Nu ştiam că azi...

*(Scoţînd o hîrtie din buzunar.)*

Dar din întîmplare o am aici şi se poate înregistra după ...

Arzăreanu

*(luînd hîrtia şi parcurgînd-o repede):*

Condiţiile ar fi foarte avantajoase ...

Hurmuz

*(mişcat):*

Fireşte, nu vreau să vă forţez mîna ...Totuşi cred că, prin oferta aceasta, populaţia şi comuna ar cîştiga, şi ca atare ...

Arzăreanu:

Negreşit... Sîntem, cred, convinşi cu toţii, chiar şi colegul nostru d. Hurmuz, că nici unul dintre noi nu lucrează decît spre a contribui la înălţarea oraşului pe care avem cinstea să-l administrăm... De aceea propun cu căldură admiterea ofertei în condiţiile arătate într-însa!

Popescu:

Bravo! Foarte bine!... Trebuie să ne înţelegem că doar urmărim aceleaşi scopuri!

Hurmuz

*(patetic şi mişcat):*

Vă mulţumesc, domnilor, pentru votul prin care, pe de o parte, binevoiţi a-mi acorda mie personal atîta încredere care mă onorează, iar pe de altă parte, pentru grija ce se vede că o purtaţi poporului sărăcit... Graba şi amabilitatea cu care iubitul nostru primar a priceput importanţa acestei chestiuni, mă silesc să vă mărturisesc sincer că mi-au dovedit cu prisosinţă nobilele sale intenţii şi în ce priveşte primul punct al ordinei de zi, vreau să vorbesc de afacerea lemnelor ...

Arzăreanu

*(mişcat):*

Domnule Hurmuz şi onorat coleg, te rog din suflet să crezi că mărturisirea d-tale spontană m-a mişcat pînă la lacrimi ... Ca om cinstit şi de bine, care ai luat o parte glorioasă la conducerea comunei aproape un sfert de secol, erai obligat să-ţi cîntăreşti bine votul ...Cu atît mai preţios e pentru mine cînd izbutesc să conving de dreptatea ce o susţin pe un nobil adversar momentan... Dă-mi voie deci să-ți strîng mîna şi să te felicit!

*(Se duce spre el cu mîna întinsă.)*

Hurmuz

*(strîngîndu-i mîna şi apoi îmbrăţişîndu-l):*

O, dragul meu primar ...

Popescu:

A fost o mică neînţelegere la mijloc ...

Hurmuz:

Da, o neînţelegere însă provocată de atitudinea incalificabilă a unui şef de gară necinstit a cărui îndrăzneală a întrecut toate marginile!

Arzăreanu

*(mărinimos):*

Să-l iertăm, domnilor! Să trecem creştineşte cu buretele peste păcatele unui nenorocit care poate e victima goanei după bani ce a cuprins omenirea în urma cumplitului război!

Hurmuz:

Mărinimia te onorează, scumpe preşedinte ...Totuşi, domnilor, avînd în vedere experienţa mea politică de peste douăzeci de ani, daţi-mi voie să complectez propunerea în chestia lemnelor cu două mici amendamente !..Primo*:* Trebuie să găsim o formă onorabilă pentru a introduce în procesul-verbal afacerea aceasta delicată şi pentru a preîntîmpina eventuale nedelicateţe viitoare... Prin urmare aş propune să inserăm o recompensă pe care o oferă primăria, din „Fondul milelor"; personalului gării locale, pentru serviciile aduse oraşului cu prilejul aprovizionării poporului cu articole de prima necesitate... Nu-i aşa, domnilor? ... Scurt, delicat si diplomatic, nu-i așa? ...

Arzăreanu

*(încîntat):*

Foarte ... foarte bine!

Hurmuz

*(mai patetic):*

Şi *secundo,* domnilor: Deoarece sîntem strînşi de gît să plătim o taxă oneroasă, cred că, de îndată ce vom fi transportat lemnele, să adresăm o plîngere documentată ministerului sau chiar regelui, cerînd darea în judecată a şefului!

Flancu:

După ce vom fi primit lemnele ... da, nu-i rău !

Arzăreanu

*(hotărît):*

Domnilor, eu mă opun ... înfierez cu ultima energie ticăloşia şefului, dar vă rog foarte mult să fim corecți! El s-a purtat prost, noi să fim mărinimoşi!

*(Patetic.)*

Adevărata democraţie e mărinimoasă, domnilor!
Hurmuz

*(modest):*

Eu mi-am îngăduit să vă dau o povaţă, dar altfel mă supun cu plăcere hotărîrii d-voastră... Să nu uitari însă, domnilor, că, în vremurile acestea grele, primăria mai poate avea nevoie de gară şi că acest şef incorect poate fi o piedecă permanentă în calea intereselor noastre superioare!

Arzăreanu

*(zîmbind) :*

Să nu fim pesimişti, domnilor ! Să privim cu încredere în viitor, căci ţara noastră e bogată şi înfloritoare!

*(Altă voce.)*

Va să zică, domnilor, credeţi că putem ridica şedinţa?

Hurmuz:

Dacă nu mai e nimic la ordinea zilei?

Arzăreanu:

Nimic de seamă...

*(Răsfoind hîrtii pe biurou.)*

Astea mai pot aştepta, căci nu sunt în legătură cu aprovizionarea...

*(Solemn.)*

Atunci, domnilor, ridic şedinţa şi vă mulţumesc încă o dată pentru concursul d-voastră dezinteresat!...

Hurmuz

*(către Popescu, amical):*

Cînd să vie omul pentru încheierea tranzacţiei?
Popescu:

Chiar si mîine... Noi facem formele si...
Hurmuz

*(strîngîndu-i mîna):*

Mersi, dragă

*(Tare.)*Domnilor, mie o să-mi daţi voie să mă retrag
căci mai am de aranjat nişte chestii pină-n prînz ...

*(Dă mîna cu Flancu, apoi cu Arzăreanu.)*

Dragă finule, îţi mulţumesc încă o dată ! Ai fost cavaler ! ..La revedere ...

Arzăreanu

*(glumeţ):*

Ca totdeauna!... La revedere ...

Popescu

*(luînd hîrtii):*

Fiindcă am isprăvit repede. mă duc să iau pe secretar, să transcriem procesul-verbal !

*Popescu iese cu Hurmuz.*

**SCEN A XIII**

**ARZĂREANU, FLANCU**

Arzăreanu

*(uşurat):*

Uf, slavă Domnului că am sfîrşit-o cu bine şi asta ! ...

Flancu:

Stai, Jenică, să nu ne pripim ... Stai, să vezi ce m-am gîndit... Vulpoiul de Hurmuz are dreptate pe jumătate ...

Arzăreanu:

Nu, nene, să nu mai încurcăm lucrurile zadarnic. .. Bine c-am scăpat de bocluc... Dăm şi terminăm, că doar nu mai dăm de la noi ...

Flancu:

Uite ce-aş zice eu... încheierea consiliului o avem, nu-i aşa? Va să zică şeful e sigur de bani.

Dar, pînă să se facă formele, mai pot trece cîteva zile, mai ales dacă vrem noi... Asta înseamnă că noi putem avea lemnele înainte de-a fi pus el banii în buzunar !

Arzăreanu:

Hm... Adică punem mîna pe lemne şi pe urmă anulăm recompensa pe care am votat-o ...

Flancu:

Ei, vezi c-ai înţeles?

Arzăreanu:

Dar crezi că şeful n-are să înţeleagă?

Flancu:

Depinde de noi... Adică de tine... Căci dacă izbuteşti, gloria a ta va fi ...Dar ia stai, să-l poftim încoace!

*(La telefon.)*

Alo, alo...Dă-mi pe şeful gării.. . .

**SCENA XIV**

**ACEIAŞI, VICTORIA**

Victoria

*(intrînd)*:

Mă întorceam acasă de la societate şi-mi spuse Hurmuz că aţi avut o şedinţă în chestia lemnelor.

Arzăreanu:

Da...Tocmai chemăm pe Galan să luăm înţelegerea definitivă...

Victoria

*(cu bucurie abia stăpînită):*

Va să zică s-a aranjat? ... îmi pare bine..*.*

Arzăreanu:

Da, s-a aranjat... E trist. ..

Flancu

*(către amîndoi):*

Ssst. .. Vă rog o clipă.
*(La telefon.)*

Alo... Şeful? Aci e Flancu... Cu luptă, cu rezistenţă, s-a tranşat. ..Bogdaproste !...
Acuma te aşteptăm să dăm drumul lemnelor ...Sigur. .. Dar să nu întîrzii mai mult de cinci

minute ... Aşa!...

*(Pune jos receptorul.)* Vine...

*(Mergînd la Victoria.)*

Sărut mînuşiţa, Victoriţo. ..în sfîrşit, cu ajutorul lui Dumnezeu...

*(Gest că s-a sfîrşit cu bine.)*

Victoria:

Cu ajutorul lui Dumnezeu şi al meu, nu?

Flancu

*(rîzînd):*

Aşa-i, mîndro, bată-te să te bată!... Am mai avea noi ceva, nici vorbă, dar eu mă las păgubaş. .. îl priveşte pe Jenică, aşa că nu mă bag, nu mă amestec...

*(îşi ia paltonul.)*

Victoria:

Eşti misterios?

Flancu:

Nu, dar sînt grăbit... Rolul meu s-a sfîrşit. Cu şeful aranjează acuma Jenică... Eu plec ...

*(îi sărută mîna.)*

Mersi de ajutor...

*(Mîna cu Arzăreanu.)*

Noroc şi glorie!. ..

*(Iese.)*

**SCE N A XV**

**ARZĂREANU. VICTORIA**

Victoria:

Despre ce e vorba?

Arzăreanu

*(languros):*

Despre reputaţia mea, turturică frumoasă...

Victoria:

Devii sentimental. Am înțeles. Iar ai nevoie de mine.

Arzăreanu:

Victoriţo, îmi pare rău!... Eu te-am iubit şi te iubesc...

Victoria:

Nu eşti tu omul care să te încurci cînd e în joc un interes al tău ... Spune!

Arzăreanu:

Mă intimidezi, dar... Uite ce-i... Nu am votat şefului suma în unanimitate... Acuma însă as vrea să facem cumva să rămîie banii în casa comunei... Dacă l-am putea convinge să dea îndată vagoanele, pînă s-ar ordonanţa banii, ne-ar sosi lemnele şi ...

Victoria

*(ironic):*

Şi şeful ar rămîne cu buzele umflate?

Arzăreanu:

Îţi închipui ce merit ar fi pentru mine, dacă aş salva un fond aproape pierdut din ghearele unui ticălos...

Victoria:

De ce ticălos? ... Voi suntet mai? ...

Arzăreanu.

*(mirat):*

Îl aperi? ... Te pomeneşti că. ..

*(încurcat.)*

Acuma nici nu mai ştiu dacă pot conta pe nevasta mea. .. pe tine? !

Victoria:

Contează, contează ... Va să zică să-i cer. ..

Aprodul

*(intră anunţînd):*

Domnul şef de la gară .*.*.

Arzăreanu:

Bine ... Stai niţel. .*.*.

*(Mai încet, Victoriei.)*

Contez?

Victoria:

Da, da...

Arzăreanu:

Atunci eu mă retrag puţin ... Vorbeşte-i cum ştii tu, măicuţă !...

*(Către Aprod.)*

Pofteşte pe domnul şef !...

*(Iese în stînga.)*

Victoria

*(cu scîrbă):* Uf !...

Aprodul

*(deschizînd uşa):*

Poftiţi, don' şef...

*(Iese.)*

**S CE N A XVI**

**VICTORIA, GALAN**

Galan

*(văzînd-o singură, surprins):* D-ta?

Victoria:

Eu ... Dar mai mult fără să vreau ... Căci, să-ţi spun drept, n-aş fi dorit să mai rămîn singură cu d-ta...Mi-e frică...Iubirea d-tale e prea grăbită !

Galan:

Şapte ani n-am aşteptat destul?

Victoria:

Şapte ani pentru d-ta! Pentru mine nici şapte ore !

Galan:

Ai dreptate...Mi-am dat şi eu seama pe urmă...După răspunsurile enigmatice cu care
plecasem de la d-ta, speranţele mele atîrnau de un fir de păr...Venirea d-tale însă, peste cîteva ceasuri, în căsuţa mea, pe neaşteptate, m-a uluit de fericire ...De aceea am fost bădăran ...Iartă-mă!

Victoria:

Dacă nu te-aş fi iertat, nu m-aş fi împotrivit pornirilor d-tale!

Galan:

Atunci pot crede că nu mă urăşti?

Victoria:

Mi-e dragă stăruinţa d-tale încăpăţînată... îmi vine să cred că eşti primul bărbat care mă iubeşti cu adevărat !

Galan:

Aş vrea să fiu şi eu primul bărbat pe care să-l iubeşti d-ta aievea!

*(îi cuprinde mijlocul.)*

Victoria

*(lăsîndu-se moale):* Da...

Galan

*(îmbrăţişînd-o):* Te ador ...

Victoria

*(desfăcîndu-se, blînd):*

Dar încă n-a sosit ceasul. .. Primejdiile n-au trecut încă... Vor să te înşele...

Galan:

Pe mine?

Victoria:

Pe d-ta.. Pe hol. ..

Galan:

Împreună putem ţine piept lumii întregi ...Căci încrederea cu care mă onorezi e şi o mică dovadă de dragoste... Nu-i aşa?

Victoria

*(plecînd capul):* Aşa...

Galan

*(sărutînd-o pe buze):*

Draga mea ....

*Se aude un ciocănit discret în uşă.*

Victoria

*(aranjîndu-şi repede pălăria):*

Bărbatul meu ...

*(Galan se depărtează.)* Intră !...

**SCEN A XVII**

**ACEIAŞI, ARZĂREANU**

Arzăreanu

*(intră strălucitor din stînga):*

Iartă-mă, şefule dragă...

*(îşi strîng mîna.)*

Avusei de dat nişte ordine urgente... Cred că ţi-a spus nevastă-mea cum s-a aranjat tot admirabil?! Consiliul a votat suma întocmai ...

Galan

*(cu neplăcere):*

Consiliul?... O, dar nu ştiam că e vorba de consiliu... Nu credeam că asemenea chestiuni delicate se rezolvă prin consiliu... Căci dacă ştiam ...

Arzăreanu

*(decepţionat):*

A, atunci Victoriţa nu ţi-a spus - înca ? ...

Victoria:

I-am spus ceva... dar încă n-am sfîrşit. ..Eram de-abia la început!

Arzăreanu:

O, dragă Victoriţo!... Şi eu credeam că i-ai explicat tot. ..

Victoria:

Nu ne puteam învoi în cîteva minute ... Oamenii se conving cu greutate cînd e vorba de lucruri importante ...
Arzăreanu

*(arătînd uşa din stînga):*

Atunci, dragii mei, vă rog treceţi colo, căci mai am de rezolvat cîte ceva ... Acolo veţi fi singuri şi o să vă puteţi lămuri în tihnă... Vă rog...

*(Deschide uşa.)*Victoria:

Bine, dacă zici şi tu... Dar nu-i frig?
Arzăreanu:

Nu, nu ... Este foc ... Şi n-are să vă deranjeze nimeni. .. Numai să cădeţi de acord ...

Victoria:

O să încercăm ...deşi graba îmi displace în asemenea cazuri...

Galan:

Dacă doamna binevoieşte, eu ...

*(Plecăciune.)*

Arzăreanu:

Victoriţa doreşte, şefule, ascultă ce-ţi spun eu!...Trebuie să fii gentil şi cavaler!. ..

Victoria:

Atunci vino, domnule Galan!

*(Iese urmată de Galan.)*

**SCENA XVIII**

**ARZĂREANU, APOI ALBEANU**

Arzăreanu

*(închide şi rămîne o clipă cu spatele în uşă, zîmbitor. Apoi se duce la biurou, frecîndu-şi mîinile şi murmurînd):*

Trebuie să meargă!. ..

*(Se aşează la biurou, aprinde o ţigară şi fredonează, scoţînd rotocoale de fum, foarte mulţumit.)*

Aprodul

*(vîrînd capul):*

Domnul ziarist. ..

Arzăreanu

*(tresărind):*

A ...bine ... Să poftească!...

*Aprodul se retrage, Albeanu intră.*

Albeanu:

Să trăieşti, şefule!... Am aflat adineaori că aţi avut o şedinţă extraordinară.

Arzăreanu

*(întinzîndu-i mîna peste masă):*

Da, puiule
. .. S-a ivit un prilej şi am profitat, fireşte, să te satisfac ... Află deci, dragă presă, că oferta ţi s-a admis cu aclamaţii !

Albeanu

*(solemn şi mişcat):*

Scumpe domnule primar, îţi mulţumesc călduros în numele presei române şi te rog să fii sigur că, în orice împrejurare, sînt la dispoziţia d-tale, gata să te servesc cu aceeaşi promptitudine colegială! încă o dată îţi mulţumesc din suflet!

*(îşi strîng mîna.)*

Arzăreanu:

Cu dragoste, orice pentru presă !. ..

*(Vesel, în vreme ce Albeanu şade pe fotoliu.)*

Nu-ţi închipui cît sînt de încîntat că am terminat şi chestia vagoanelor!. .. Gata!... De-acuma...

Albeanu:

Da? .. Bravo!. .. Va să zică plătiţi? Sper însă că nu bietul Goldenberg ...

Arzăreanu

*(cu dispreţ): Aş!...*

*(Cu mîndrie.)*

Plăteşte comuna.

Albeanu:

Desigur. E mai natural. .. Dar şeful ştie? ... Acum vreo jumătate de oră l-am întîlnit ieşind de-aici şi era cam plouat.

Arzăreanu

*(cu gest):*

Sssst... E colea ...

Albeanu:

A... încasează?

Arzăreanu:

E cu nevastă-mea... O să dăm o lovitură, Albene, senzaţională!

Albeanu

*(ca şi cînd ar înţelege):*

Aha... da ...

*(Alt ton.)* Nu mai pricep nimic ... Ce rost are Galan acuma cu doamna Victoriţa?

Arzăreanu

*(misterios):*

Apoi tocmai asta-i lovitura... Dar deocamdată nu-ţi pot spune nimic ... Secret de stat!

Albeanu

*(după o mică pauză):*

Dragă primare şi prietene, mi-ai făcut un serviciu atît de gentil că mă simt obligat să mă revanşez imediat.

Arzăreanu

*(mărinimos):*

Lasă, dragă, de ce..*.*

Albeanu:

Fiindcă zici că şeful gării e cu doamna Victoriţa ...

Arzăreanu:

Ce-are a face?...Tu nu ştii ce se pregăteşte ...

Albeanu:

Eu nu ştiam, dar acuma ştiu... Am aflat chiar adineaori de la impiegatul de mişcare, care mi-e bun prieten şi cunoaşte toate tainele şefului...

*(Grav.)*

Ştii d-ta că aseară doamna Victoriţa a făcut o vizită şefului, acasă la dînsul?

Arzăreanu

*(neplăcut surprins):*

Aseară? ...

Albeanu:

Aseară... Ce s-a întîmplat acolo, nu se poate şti, dar se poate bănui, căci şeful iubeşte mai de mult nebuneşte pe doamna Victoriţa ...

Arzăreanu

*(în picioare):*

Adică crezi că? ...

Albeanu

*(dînd înapoi):*

Eu nu cred nimic, dar zic că nu e bine să laşi pe doi împreună cînd se iubesc !

Arzăreanu

*(necrezător, dar cu mînie reţinută):*

Nevastă-mea să iubească pe un şef de gară? Ea care a cunoscut miniştri şi deputaţi?.. Ne jicneşti, amice !

Albeanu :

Iubirea nu cere diplome ministeriale, şefule...Ş-apoi, cînd femeia face o vizită bărbatului şi încă seara.
Arzăreanu:

A ... Atunci ...

*(O clipă stă pe gînduri, apoi înfuriindu-se.)*

Va să zică după ce ne-a smuls banii, îmi ademeneşte şi nevasta!... A, nemernicule!
*(Se repede spre uşa din stînga cu pumnii strînşi, clocotind de mînie. Lîngă uşă se opreşte brusc, se întoarce cu spatele. Murmură, scrîşnind dinţii, at faţa congestionată.)*

Nu merge aşa!. ..
*(Trecînd spre mijloc şi ameninţînd spre uşă cu pumnul.)*

Ehei, şefule, te satur eu de iubire, fii pe pace !

Albeanu:

Calm, dragă prietene! Fii calm!

Arzăreanu

*(mereu spre uşa din stînga):*

Ocna te mănîncă, hoţule !. .. Va să zică aşa vine vorba? ..Bine!... Foarte bine!...

*(S-a potolit.)*

Ascultă, dragă Albene, fă-mi un serviciu!...

*(Arătîndu-i biuroul cel mic.)*

Treci colo, dragă, să-ţi dictez o telegramă urgentă !

Albeanu

*(trecînd la biurou, uimit):*

Telegramă? ...Ce vrei să faci?

Arzăreanu:

Ai să vezi...Scrie!

*(Dictînd.)*

„Onor.Director general Căilor Ferate, Bucureşti. Şeful gării locale, Gheorghe Galan, refuzat vagoanele
aprobate de d-voastră pentru transportul lemnelor comunei, cerînd din fondurile primăriei cîte una mie lei de fiecare vagon. Suma trebuie vărsăm actualmente. Binevoit împiedeca hot ia nemaipomenită. Rugăm anchetă extraurgentă. Primarul comunei."

**ACTUL AL TREILEA**

*Gara*

Cabinetul şefului de gară. în fund, la mijloc, uşă cu geamuri care dă pe peron; in dreapta şi stînga uşii cîte-o fereastră. între 5 uşă şi ferestre se află de o parte pendula şi dedesupt calendarul de perete, iar de cealaltă parte harta căilor ferate şi un termometru. Afară, in fund, se văd vagoane etc. La stînga, planul întii, lîngă perete, o canapea roşie şi masă ovală cu fotolii roşii; apoi o sobă de teracotă în care arde focul; pe urmă altă uşă, ce dă spre celelalte biurouri; in colţ un cuier pe care e agăţată o şapcă roşie. Deasupra canapelei e atîrnată o oglindă în lat, iar mai sus portretele perechii princiare. Biuroul şefului gării e în dreapta, cu două fotolii dinainte. în dreapta, planul întii, o casă de fier, iar în colţ-fund, un dulap. Pe perete, deasupra scaunului şefului, diferite hărţi şi ordonanţe; mai sus, portretele perechii regale. Telefon.

A doua zi. Cînd se ridică cortina, pendula arată ora nouă, calendarul 18 decemvrie.

**SCENA I**

**TAMAN apoi GALAN**

Taman

*(aşează scaunele la loc, aranjează prin odaie.Deschide uşa din stînga şi se uită afară, apoi zice respectos):*

Salut, don' impegat...

*(De-afară răspunde un glas.)*

N-a venit încă, dar trebuie să pice...

*(Răspuns de-afară.)*

Îi spun negreşit ...

*(închide uşa. Pune lemne pe foc. Telefonul sună.)*

Alo... Da ...Aici odăiaşul... Nu-i, coniţă, sărut mma... Îl aşteptăm. .. trebuie să vie îndată... Să-i spun
că veniti d-voastră, foarte bine!. .. Vai de mine, coniţă, se poate să uit eu aşa ceva?... Sărut mîna*!... (Pune jos receptorul, se mai uită împrejur. Dă să plece. Se opreşte căci prin fund intră
Galan, grăbit.)*Galan

*(foarte bine dispus):*

Bună dimineaţa, Ioane!
Taman

*(cu stimă confidenţială):*

Trăiţi, don' şef. ..Uite acuşica vă poftise la telefon doamna primăreasă...

Galan

*(vrînd să se repează la telefon):*

Da? ..

Taman

*(oprindu-l cu gest):*

Zice c-o să vie dumneaei aci să vă comunice ceva foarte important. ..

Galan

*(scoţînd paltonul pe care Taman îl pune în cuier):*

Bine... Altceva?

Taman:

Nimic, don' şef... Adineaori întreba de d-voastră don' impegat ...

Galan:

S-o fi întîmplat ceva?...

*(Se duce la uşa stîngă. Din uşă.)*

Ce-i, Petrescule?... Ceva urgent? ...

*(Glasul de-afară răspunde: „Numai un minut, domnule şef!" Şeful iese, lăsînd uşa deschisă.Cîteva clipe; Taman e lîngă cuier. Apoi Galan se reîntoarce, închizînd uşa.)*

Altceva?

Taman :

Sănătate şi voie bună, don' şef!

Galan:

Aşa-i, Ioane... Azi e zi de voie bună!...E zi mare !. *.*. înţelegi tu ce-i o zi mare?

Taman:

Înţeleg, don' şef... aşteptaţi avansarea ...

Galan:

Aş ... avansare!. .. Păcat că nu eşti tu mai deştept, măi Ioane, ca să-ţi pot spune măcar ţie cît sînt de fericit!

Taman:

Puteţi să-mi spuneţi, don' şef, că-s destul de deştept!

Galan:

Tu şi deştept, ţi-ai găsit!. .. Ei, aide şterge-o că am de lucru !. . .

Taman:

Trăiţi, don' şef!

*(Iese.)*

Galan

*(rămîne singur, se plimbă, se aşează la birou,răsfoieşte prin hîrtii, apoi le lasă plictisit. Se încălzeşte la sobă.)*Taman

*(intrînd iar):*

Don' şef, a venit o femeie, trimisă de don' primar, să-i daţi un ajutor din banii săracilor. .. Zice că-i văduvă şi ...

Galan

*(mirat) :*

Trimisă de primar? ...

*(Gînditor, murmură.)*

Ce om!...

*(Tare.)*

Se vede că şi-a bătut joc de ea... Dar, fiindcă sînt prea fericit azi, uite, dă-i, să nu plece cu mîna goală!

*(îi dă bani.)*

Taman:

Bine, don' şef. *..*

*(Iese.)*

Galan

*(iar se plimbă, apoi se aşează la birou să lucreze.) .*

Taman

*(intră din nou):*

Don' şef, întreabă domnul ziarist dacă sînteţi la birou, că are să vă spună ceva urgent. ..

Galan:

Bine... Să poftească ...

Taman:

Prea bine, don' şef. ..

*(Iese.)*

**SCENA II**

**GALAN, ALBEANU**

Albeanu

*(intrînd):*

Şefule dragă, mii de salutări!. ..

Galan:

Bine-ai venit, dragă Albene ...

*(îşi dau mîna.)*

Ce vînt şi ce noroc te aduce pe-aici?

Albeanu:

Azi toate vînturile şi noroacele trec pe la gară, şefule!

Galan:

Aşa-i azi ... Mîine cine ştie ce-o să mai fie? ...

Albeanu:

Exact. De aceea cine nu apucă pulpana norocului pierde trenul pentru totdeauna!

Galan

*(glumind):*

Şi trenurile-s azi aşa de rare...

Albeanu:

Da...Apropo, fiindcă veni vorba de trenuri, vreau să te rog, şefule dragă, să-mi faci rost de un vagon pentru chestia de care ţi-am spus alaltăieri. ..

Galan :

Cum nu! Te servesc totdeauna ca pe un frate. .. Dar ştii că pentru vagoane întregi trebuie permisul direcţiei...
Albeanu:

Ştiu, dar, pentru că e vorba de un singur vagon, nu mai vreau să dau sfoară în ţară pe la
Bucureşti... Pe urmă chestia e foarte urgentă, deoarece nu pot tuşa nimic pînă ce nu se predă făina, aşa că aş fi ameninţat să rămîn fără nici un gologan de sărbători... Vezi bine deci că trebuie să faci ceva negreşit ... ca să-ţi fiu veşnic recunoscător !

Galan:

O să facem ! Ce nu facem noi pentru presă !. .. Dar dă-mi şi tu răgaz pînă după-prînz, să chibzuiesc cum să aranjez!... Chiar mi se pare că am găsit o modalitate ...

Albeanu:

Da? ... Ia spune ... Nu-ţi închipui cît mă interesează !

Galan :

Dacă făina ta e în saci, vine mai repede ...Agăţăm şi ici şi colo cîte-un sac, eventual găsim vreo jumătate de vagon liber... în sfîrşit n-ai nici o grije !

Albeanu

*(cu efuziune):*

Dragă prietene, cum să-ţi mulţumesc? . .. Dă-mi voie baremi să te îmbrăţişez !. ..

*(îmbrăţişare.)*

Dar prietenia prietenie aşteaptă. Şi fiindcă deocamdată altă recunoştinţă nu-ţi pot oferi, am să-ţi mulţumesc printr-o mărturisire ...

Galan:

Lasă, dragă ... De ce...

Albeanu:

Sunt dator... Dealtfel mărturisirea mea poate să-ți fie folositoare. în orice caz măcar să ai măsurile de precauţie!

Galan:

A ... E ceva rău?

Albeanu:

Nici un rău nu-i rău, dacă eşti pregătit din vreme ...

Galan:

Ei bine? ..

Albeanu:

Ei bine, ieri, după şedinţa comisiunii interimare, m-am găsit întîmplător în biuroul primarului tocmai cînt tu erai cu nevastă-sa în odaia de-alături ...

Galan:

Da ... E vorba de o stăruinţă pe care ...

Albeanu:

Ştiu... Eu să nu ştiu?.. Presa ştie tot, prietene ... Ştiu că iubeşti pe doamna Victoriţa...

Galan:

Ştii?.. Cine ţi-a spus?.. Nu-i adevărat!

Albeanu:

Ce-are a face?..Ştiu eu, prietenul tău ...Din nenorocire însă ştie şi primarul!

Galan:

Ştie c-o iubesc?

Albeanu:

Asta n-ar fi nimic ...Dar a aflat că şi ea te iubeşte... Şi asta-i grav !
Galan:

Mă iubeşte? .. O ... o ... asta-i...
Albeanu:

Desigur că te iubeşte. Altminteri ce ar fi căutat la tine alaltăseară?

Galan:

Îţi jur că...

Albeanu:

Bine, pentru alaltăseară juri. Dar aseară?
Galan

*(mai puţin sigur):*

Îţi jur ...
Albeanu:

Nu-mi jura mie, dragă, jură-i ei!...înorice caz te fericesc, căci e o femeie straşnică! Totuşi, primarul clocoteşte !. ..

Galan:

Te înşeli, Albene ... Cred orice, dar că primarul să fie gelos ?...Tu nu-l ştii cum, dimpotrivă, caută să profite? Toată lumea îl cunoaşte ...Atunci de ce să-l fi apucat gelozia tocmai cu mine?Nu vezi că nu-i verosimil?

Albeanu:

Iată, de-aici se vede că nu eşti psiholog ca noi, gazetarii, care sîntem obişnuiţi să pătrundem totdeauna în miezul sufletelor şi al evenimentelor. .. Ei bine, amice, primarul e om modern, pentru care corpul n-are nici o importanţă cîtă vreme sufletul e curat. ..

Galan:

Şi adică în cazul meu ...

Albeanu:

Cazul tău e mai complicat. întîi că femeia a trecut la tine cu trup şi suflet. Pe urmă e şi chestia lemnelor ..

Galan:

Bine, dar în chestia lemnelor ...

Albeanu:

Ştiu că n-au dat de la ei. Omul însă aşa e: crapă cînd cîştigă şi alţii... Ce vrei?... în sfîrşit, cum zic, pe cînd eram ieri cu dînsul la birou, deodată l-a cuprins o furie năpraznică...

Galan:

Dar de ce?... Din senin?
Albeanu:

De, ştiu eu? ... Din senin, fireşte. .. Destul că din una din alta, mi-a dictat o reclamație telegrafică împotriva ta, la direcţie, cerînd anchetă că ai luat mită primăriei. ..

Galan:

Serios?

Albeanu:

Pe onoarea mea !...înţelegi că nu puteam refuza să scriu, dar, după ce mi-ai făgăduit atît de prieteneşte adineaori vagonul, m-am simţit obligat să te previn...

Galan:

Şi crezi că a trimis aievea reclamaţia? ... Eşti sigur ?

Albeanu:

Absolut sigur. A trimis-o la telegraf în faţa mea, şefule !. .. Ce crezi că eu glumesc? E foarte serios !. .. Să nu te miri dacă te-oi pomeni cu vreun inspector pe cap ...

Galan:

Omul ăsta trebuie să fie nebun, altfel nu pricep cum umblă să-şi taie singur craca de sub picioare!. .. Adică poate el să-şi închipuie că eu nu cunosc dedesubturile lemnelor?.. Dar bine; am documente!

*(Arătînd casa de bani.)*

Uite colo am chiar declaraţia lui Goldenberg, precisă, zdrobitoare, fiindcă Goldenberg are mai multă nevoie de vagoanele mele decît de matrapazlîcurile primăriei ... Altfel s-ar fi lăsat ei să-i strîng eu de gît?

Albeanu:

Negreşit,. dar nu-i rău să fii pregătit pentru orice eventualitate... Mai ales că directorul general e cam nebun şi dă cu barda în Dumnezeu cînd e vorba de ceva...
Galan:

Fireşte, şi-ţi mulţumesc din inimă că mi-ai spus, dragă Albene !

*(îi strînge mîna.)*

Albeanu:

Dacă-i ceva serios, eu nu mă mişc de lîngă tine. Am două: ziare, înţelegi, şi...
Galan:

Mersi, puiule ... Lasă, poate să vie orice anchetă, nu mi-e frică ... îi am pe toţi în buzunar ...Dacă-i bal, bal să fie! Cinstea mea e mai presus de orice bănuială şi nu dau voie nimănui să mă atingă !. ..

Albeanu

Şefule, ascultă, indignarea ta e foarte îndreptăţită, dar trebuie să fii prudent! Nu împingeţi lucrurile la extrem... Să evităm scandalul!

Galan:

Dar dacă el îndrăzneşte să mă reclame pe, mine... Pe mine !...

Albeanu:

Foarte just, nu uita însă că el e şi bărbat încornorat !

Galan:

În orice caz, eu sînt liniştit. N-am atacat şi sînt în drept să mă apăr.. .Şi dacă, apărîndu-mă, voi lovi greu, vina nu-i a mea... Ce caută trebuie să găsească, întocmai ca nemţii la război, cum spuneţi voi la gazetă !

*Din depărtare se aude sirena locomotivei ..Aproape. În aceeaşi clipă intră Taman.*

Taman:

Don' şef, a intrat acceleratul în staţie...

Galan:

Bine...

*(Către Albeanu.)*

Îţi mulţumesc încă o dată, dragă Albene! Mi-ai făcut un serviciu enorm... Mi-ar fi fost oarecum să mă fi pomenit din senin poate chiar cu directorul general în anchetă... Cît despre rest, lasă-i pe mine!

Albeanu:

Sigur ... Dar, apropo, după-masă cam la ce oră te găsesc?

Galan

*(luînd şapca roşie din cuier şi punînd-o în cap):*Toată după-masa sînt aici...

Albeanu:

Mersi... O să viu pe la patru... Cred că atunci te găsesc sigur, că e tocmai ora personalului ...

Galan:

Da, fireşte. ..

*(Mergînd amîndoi spre uşa din fund.)*

Nu-ţi închipui ce scîrbă mi-e de murdăriile astea mărunte si ordinare ! ...

Albeanu:

Ce vrei, dragă? ... Aşa-i lumea în vremea de azi ...

Galan:

Aşa-i, dar cînd eşti om profund cinstit ca mine ...

*Continuă, dar cuvintele lui se pierd în pufăitul locomotivei care se apropie şi trece prin fund. Galan iese cu Albeanu. Taman rămîne singur în odaie.*

**S CE N A III
 TAMAN, APOI MINTA**

*Uruitul trenului umple odaia. Locomotiva trece şi se depărtează puţin, apoi trenul se opreşte şi, în locul uruitului roţilor, se aude zgomotul oamenilor cari aleargă pe peron, strigînd etc.*

Taman

*(la fereastra din stînga, a privit intrarea trenului în gară; pauză, apoi murmură):*

Cîtă lume,

Doamne!

*(Pe urmă mai aranjează prin odaie etc.)*

*O pauză.*

Haralamb Minta

*(inspector de mişcare, 51 ani; mic,grăsun, păr cărunt, mustăţi negre cănite, îmbrăcat cu îngrijire. Vrea să pară tînăr şi galant; îşi dă multă silinţă să păstreze o gravitate care însă nu-l prinde. Intră prin fund în palton cu blană şi cit un geamantănaş de mînă. închide uşa ca omul care nu vrea să fie văzut.)*

Taman

*(văzîndu-l, se repede la el, protestînd)*:

Nu se poate intra aici, domnule !. .. Aici e biuroul domnului şef şi n-are voie să intre nimeni cînd nu e dumnealui !. ..

Minta

*(de-abia privindu-l, grav şi de sus):*

Sînt inspectorul...

Taman

*(neînduplecat, luîndu-l de mînecă):*

Nu vreau
să ştiu de nimic, domnule !... Azi toată lumea zice că e inspector, ca să răzbească la don' şef ...Las', că ştim noi. ..

Minta

*(indignat, trăgîndu-şi mîneca):*

Cum îţi permiţi, măgarule?

Taman

*(supărat):*

De ce mă faci măgar, domnule?

Minta:

Ba am să-ţi trag şi cîteva perechi de palme, dacă...

Taman:

De ce să-mi tragi palme, domnule? Ce-s eu? Sluga d-tale ? ... Crezi c-aşa merge şi azi, cu palme ? ... Ehe, domnule, a trecut vremea palmelor ! Fiindcă mă ameninţi cu palme, să pofteşti numaidecît afară, ori de unde nu, chem sergentul să te ducă la poliţia gării! ...

Minta

*(furios):*

Aşa?.. Ei, lasă, că-ţi arăt eu...
*(Mică pauză. Se potoleşte brusc, schimbă tonul şi, scoţînd portofoliul.)*

I-ascultă, băiete... Nu mai face gălăgie degeaba !

*(Dîndu-i bani.)*

Trebuie să vorbesc cu domnul şef...

Taman

*(după puţină ezitare, ia banii şi apoi schimbă atitudinea şi tonul):*

Atunci trebuie să aşteptaţi niţel, boierule, că don' şef vine îndată. ..

*(Făcîndu-i loc pe canapea.)*

Poftiţi, şedeţi colea că-i mai moale! ...

Minta

*(şezînd):*

Eşti foarte sever în serviciu! Bravo !..

Taman:

De, conaşule ... Nu fac eu din capul meu,
dar dacă aşa avem ordin ? .. Trebuie să trăim ...C-aşa-s vremurile ...

Minta:

Dar leafă n-ai de la stat?

Taman:

Ce leafă, boierule?.. Sărăcie cu ciucuri. ..Din ce mai pică pe de lături luptăm şi noi, că altfel ar fi vai şi amar ...

Minta:

Scurge, curge?

Taman:

Mai mult pică decît curge, conaşule, dar tot e bine...

Minta

*(enigmatic):*

Foarte bine ...

*Sirena locomotivei dă semnalul de plecare. Trenul se pune încet în mişcare.*

Taman

*(la fereastră) :*

Iacă, porneşte şi trenul. .. De-acu numaidecît vine şi don' şef ...

*Pauză. Trenul se depărtează. Zgomotul se stinge.*

Minta:

Nu vine seful ...

Taman:

Văd că nu vine ...L-o fi ţinînd de vorbă cineva ... Mai bine mă duc să-1 poftesc, să nu aşteptaţi atîta...

*(Iese prin fund.)*

*Minta, singur, se uită împrejur. Se scoală, trece la fereastră nervos. Pe urmă se aşează, în palton cum e, pe scaunul şefului, la biurou; bate cu degetele în masă.*

**SCENA IV**

**MINTA, GALAN**

Galan

*(intră repede):*

Vă salut, domnule inspector, şi vă rog să mă scuzaţi. ..De-abia la plecarea trenului mi-a comunicat conductorul că ați sosit. . .

Minta

*(grav):*

Nu face nimic. Serviciul primează ...Am aşteptat. Odăiaşul d-tale mi-a ţinut de urît şi chiar mi-a luat un bacşiş ...

Galan:

Vai de mine, domnule inspector, se poate? Atunci imediat îl...

*(început de mişcare spre fund.)*

Minta:

Despre asta mai tîrziu *...*

*(Apăsat.)*

Acuma avem lucruri mult mai grave şi mai serioase ...

Galan:

Vă rog, domnule inspector, sunt la dispoziţia d-voastră!

Minta

*(bătînd cu degetele-n masă şi privindu-l de jos în sus foarte sever) :*

Împotriva d-tale s-a primit o reclamă de care a revoltat toată direcția!

Galan

*(naiv):*

Împotriva mea? ...Mă mir, domnule inspector, deoarece nu mă ştiu vinovat cu nimic ...

Minta:

Destul de rău ...Dar deocamdată nu vreau să intru în amănunte ...Ai să vezi d-ta pe urmă...

Galan:

Omul cu conştiinţa curată...
Minta:

Aici nu e vorba de conştiinţă, ci de o faptă urîtă, murdară...

*(Sculîndu-se în picioare.)*

Aţi ajuns de o îndrăzneală revoltătoare! Aţi speriat lumea şi aţi compromis cu desăvîrşire faima căilor ferate!

Galan :

Imputările acestea cred că nu mi se pot adresa mie, domnule inspector! Ştiţi bine că împotriva mea nu s-a plîns nimeni. ..

Minta:

Dar plîngerea de azi e scandaloasă!

Galan:

Nu puteţi să mă condamnaţi înainte de-a afla şi eu ce mi se impută !

Minta:

Se revoltă sîngele în mine, domnule !. .. Auzi ...mită de la primărie, de la o autoritate!. .. în ce hal aţi adus ţara?.. Nu vă daţi seama?.. Asemenea ticăloşie nici în Patagonia n-ar merge, darmite într-o ţară cinstită şi civilizată?. ..

Galan:

Eu?..Mită de la primărie?.. Domnule inspector, trebuie să fie la mijloc o confuzie...

Minta:

Nu există... Mă rog, d-ta nu te numeşti Galan ?

Galan:

Da, dar. ..

Minta:

Atunci d-ta eşti criminalul!

Galan:

Îmi pare rău, domnule inspector, că mă insultaţi de pomană...

Minta:

Din felul cum am fost primit aici, am dreptul să trag concluziile cele mai întristătoare ...

*Taman intră din fund cu o tavă încărcată.*

Minta

*(sever):*

Ce-i asta?
Galan:

Nu ştiam că veniţi în anchetă, domnule inspector, şi, închipuindu-mi că trebuie să fiţi ostenit de drum, m-am gîndit că...
Minta

*(îndulcind puţin tonul):*

Sînt ostenit, fireşte ...
Cum să nu fiu după zece ore de călătorie mizerabilă ... Dar asta nu înseamnă cîtuşi de :puţin...

*Taman a pus tava pe masa din stînga şi iese cu o mare plecăciune spre Minta.*

Galan :

Negreşit, domnule inspector, că nu înseamnă ...Dealtfel eu însumi n-aş Îngădui nici o zi să planeze asupra mea asemenea bănuială oribilă ...Chiar vă rog să credeţi ... Dar, dacă nu vă supăraţi, ar fi mai bine să treceţi colea *.*.*.*

*(îi arată masa din stînga.)*

Ca să staţi mai comod ... Iertaţi-mă căi vă servesc aşa, dar de, ce se găseşte, ca în provincie ...

Minta

*(îşi scoate paltonul; trecînd la masă, îmblînzit):*

Nu trebuia să te deranjezi deloc, nu era nevoie ...

Galan

*(ajutîndu-i să se dezbrace):*

Se poate, domnule inspector?

*(Aranjîndu-i tacîmul.)*

Îmi pare însă rău că n-am fost înştiintat că veniti, altfel mă pregăteam mai bine...

Minta:

Lasă, că-i foarte bine *.*..

*(Mănîncă.)*

Azi e o nenorocire să călătoreşti cu trenul... Unde pui c-a trebuit să plec pe neaşteptate?! Reclamaţia păiînd prea gravă, am primit ordin să vin cu primul tren la faţa locului ...

Galan

*(în picioare, lîngă masă, servindu-l):*

Negreşit ... Asemenea cazuri ...

Minta:

Cazul e foarte grav, băiete, să ştii...

*(Cu* *gura plină.)*

E ceva... ceva... extraordinar ...și directorul, ştii, e turc ! ...

Galan

*(desfundînd o sticlă de vin):*

Evident. .. E în joc onoarea noastră a tuturor !

Minta

*(întinzînd paharul pe care Galan îl umple):*Mulţumesc ... Si vezi, de aceea ancheta trebuie să fie foarte severă şi nepărtinitoare!...

*(Bea. întinde iar paharul.)*

Mi-e foarte sete...

*(Galan, îi toarnă.)*

*Ș*i gerul ăsta e teribil... Credeam că am să îngheţ în tren ...

Galan:

Da...

*(Minta bea.)*

E un vin special, domnule inspector, nu-i din comerţ ... Am primit cîteva sticle de la un prieten ...

Minta:

Într-adevăr excelent!. ..cum zic, fiindcă e angajată cinstea întregii bresle, trebuie să procedăm cu toată străşnicia ...

Galan :

Favoarea asta vi-o cer şi eu, domnule inspector !

*(îi toarnă.)*

Faţă cu o calomnie aşa de infamă. stăruiesc respectos să se facă deplină lumină... Cînd altă armă şi avere n-am decît cinstea ...

Minta

*(blînd):*

Vom face lumină, fii sigur!

Galan:

Ar fi în interesul moralei publice batjocorite să se spargă o dată buba şi să se dea sancţiunile meritate celor care necinstesc renumele administraţiei acestei ţări prea răbdătoare !

Minta:

Am venit să fac lumină şi dreptate, şi voi face, îţi garantez!... în privinţa cinstei, sunt intratabil! Dealtfel cred că mă cunoşti şi ai auzit de mine?! ... Pe unde merg eu sting!

Galan:

Cine nu vă cunoaşte!.. *.*

*(îi umple paharul.)*

D-voastră sînteţi solul dreptăţii!

Minta:

Solul dreptăţii, bine zici *...*

*(Bea.)*

Mersi, dragă prietene ...

Galan:

Nu mai poftiţi, domnule inspector? îmi pare rău ...Vă rog, mai gustaţi... La drum omul.

*(Vrea să-i toarne.)*Minta

*(oprindu-l):*

Nu, nu, mersi, a fost foarte bine, dar ajunge ... Căci n-am venit aici să mîncăm, ci să muncim ....
Galan:

Îmi pare foarte rău că nu-mi faceţi onoarea ...
Minta

*(se scoală):*

De-acum începe datoria ... Dreptatea trebuie să triumfe ! Căci o ţară fără dreptate e ca o turmă fără păstor şi ca un om fără cinste ...Aşa!. .. Acum eu o să mă duc, la primărie, să găsesc firul afacerii.

*(îşi ia paltonul; Galan se repede să-i ajute.)*Galan:

Vă asigur, domnule inspector, că...
Minta

*(sever):*

Nimic!... Nu vreau să aud nimic!...D-ta vei avea cuvîntul la urmă, să te explici sau să te aperi. Apoi vom decide... Atîta însă pot declara de pe-acuma: Vai celui vinovat!

*(Amical.)*Ei, la revedere!

*(îi întinde mîna şi, arătîndu-i geamantănaşul.)*

Îl las aci. .. Sper că eîn siguranţă ...
Galan:

Vai de mine, mai încape vorbă? ..

*(Arătînd uşa din stînga.)*

Poftiţi mai bine pe-aci, domnule inspector, că-i mai scurt...

*(Deschide uşa.)*

*Alinta iese, urmat de Galan.*

**SCENA V**

**TAMAN, apoi GALAN**

*Taman, care a pîndit prin uşa din fund plecarea inspectorului, intră acuma, adună rămăşiţele mesei pe tavă, bea o duşcă de vin etc. Cînd se pregăteşte să plece cu tava, vine din stînga Galan.*

Galan

*(trecîndu-şi mîinile):*

Ei, de-acuma ...

*(Zărind pe Taman.)*

*Ce* făcuşi, nenorocitule ?

Taman:

Ce făcui don' şef?

Galan:

Vasăzică aşa eşti tu de ticălos şi de prost că ai luat bacşiş de la domnul inspector?

Taman:

De, don' şef. păcatele omului ...

Galan:

Ce păcate, ce păcate? N-ai văzut că e inspectorul?

Taman:

Am văzut, dar nu l-am cunoscut, că n-a fost niciodată pe la noi ...

Galan :

Dacă ai fi deştept, ai fi simţit că-i un superior !

Taman:

Dumnealui mi-a spus, ce-i drept, că, zice, „sînt inspector" . .. Dar pe cine să mai crezi în vremea de azi, cînd toată lumea minte şi se laudă?

Galan:

Ţi-a spus cine e?. .. Atunci te-ai dus dracului. .. Şi cît ţi-a dat?

Taman:

Ce să-mi dea, don' şef? Cinci lei mari si lați ...Dar dacă-i pare rău, pot să-i dau înapoi, să nu zică dumnealui c-aşa şi pe dincolo...

Galan :

Aoleu, zevzec eşti, Ioane!... Asta ţi-ar mai lipsi ca să pui vîrf la toate ! ... Mai bine caută de te strecoară să nu te zărească: aşa poate să te uite şi să scapi ... Deşi, cum a deschis gura, de tine mi-a vorbit!

Taman:

Zgîrcit om trebuie să fie, don' şef, dacă face atîta scandal pentru cinci lei! Dacă ştiam, zău, nici nu mă mai încurcam ... Dar cînd ți-e scrisă năpasta în frunte...

*După o uşoară bătaie, Victoria intră prin fund.*

Galan

*(văzînd-o, către Taman):*

Destul. .. Aide, ia-ţi tava şi cară-te !. ..

*Taman ia tava şi iese prin fund, în vreme ce Victoria se apropie zîmbitoare de Galan.*

**SCENA VI**

**GALAN, VICTORIA**

Galan

*(după ce a ieşit Taman, îi: sărută mîna):*

Sufletul meu scump ...

Victoria:

Am învăţat drumul la d-ta parcă aş veni de cînd lumea... Acum trei zile nici nu bănuiam că-mi va fi dragă calea asta ...

Galan *:*

D-ta nu bănuiai, dar eu te adoram ca şi azi. ..

Victoria:

Mă mai iubeşti şi azi, după ce ...

Galan :

Azi mai mult ca oricînd ! De-abia acuma, după ce te-am ţinut în braţe, îmi dau seama ce înseamnă a iubi şi ce preţ are viaţa!...

*(îi sărută mîna mişcat.)*

Victoria:

Nici nu ştiu cum am putut fi aşa de slabă ...

Galan:

Îţi pare rău?

Victoria

*(privindu-l lung) :*

Nu !

*(întinde braţele.)*

Galan

*(îmbrăţişînd-o) :*

Cît eşti de bună !

Victoria:

Mi se pare că visez şi mereu mi-e frică să nu se sfîrşească visul şi să mă trezesc iar singură într-o lume străină şi duşmană!... Ce curioasă e viata! Acum trei zile nu credeam în fericire şi azi simt că n-aş mai putea trăi fără de ea!

Galan :

Te iubesc ! Te iubesc !

Victoria :Iubirea mea avea o singură pată ... Mă temeam să nu-ţi închipui că banii mi-au aprins-o ...şi eram nenorocită!... Poate de aceea am căzut înainte de-a se isprăvi chestia...

Galan:

Dar ce importanţă are chestia asta în iubirea noastră? Dimpotrivă, eu trebuie să-ţi fiu recunoscător că primeşti un cadou care nici măcar nu-i de la mine... Pînă atunci însă...

Victoria

*(cu, mirare) :*

Cum, încă nu ţi-a trimis plicul ?

Galan:

Ce plic?

Victoria:

A, nu ştii? .. Aseară, cînd am plecat de la d-ta, am ajuns acasă tocmai la masă. Era şi nenea Nicu... Venise să vază dacă au izbutit să te tragă pe sfoară să-ţi ia vagoanele înainte de-a da banii ... Ei, cînd i-am spus şi lui, cum i-ai spus d-ta bărbatului meu, că nu se poate, s-a pus întrebarea cum să ordonanţeze banii şi mai ales cum să ţi-i predea fără formele lor obişnuite ... Bărbatul meu, care era foarte posac, nu ştiu de ce, susţinea că nu se pot elibera fără iscălitura d-tale oficială ...

Galan:

Parcă eu m-aş da legat lor de mîini şi de picioare!

Victoria:

Fireşte ... în cele din urmă au aranjat aşa lucrurile încît Flancu să-ţi trimită în plic simplu suma întreagă, numărată de dînsul .. De aceea te întrebai de plic şi mă mir că încă nu l-ai primit. ..

Galan:

Mai simplu ar fi fost să fi venit el cu banii. Dar nu-i nimic... Mai e vreme ...

Victoria:

Nu de alta, dar ca să se sfîrsească odată afacerea asta care pentru mine acuma e penibilă ...

Galan :

Bine ar fi să se sfîrşească bine !. ..

Victoria:

De-acuma nu mai sunt posibile încurcături ....

Galan

*(puţin încurcat)* :

Cine ştie ? . .. Primarul e şiret şi răzbunător ... Iar dacă mai e şi gelozia la mijloc... Omul gelos e în stare de orice nerozie ...
Victoria

*(rîzînd):*

Ce tot vorbeşti de gelozie? .. Bărbatul meu gelos !. .. Dar ca să fii gelos, trebuie mai întîi să iubeşti ... Şi Arzăreanu iubeşte numai banii ...

Galan

*(trist):*

Mă îndoiesc de el, precum mă îndoiesc şi de mine ...

Victoria:

Bine, dar d-ta iubeşti şi omului care iubeşte i-e îngăduit tot, afară de crimele împotriva iubirii ...

Galan

*(însufleţit):*

Adevărat?

Victoria:

Sigur. Iubirea îndreptăţeşte orice ...

Galan :

Chiar un gest desperat ?

Victoria:

Mai ales gesturile desperate !. ..

Galan

*(îi sărută mîna cu foc):*

O, cît te iubesc !...

*Taman, privind pe geam, bate în uşă.*

Galan

*(îl vede şi se retrage nervos) :* Intră !

Taman

*(intră cu un Plic mare în mînă).*

Galan:

De ce te uiţi pe geam, zevzecule? Mă spionezi?

Taman :

Vai de mine, don' şef, se poate ? . .. Dar n-am vrut să dau buzna ...
Galan

*(mereu nervos):*

Ce-i? Ce vrei?
Taman:

M-a trimis don' impiegat să vă dau plicul şi să vă spun că-i de la domnul Flancu ...

Galan

*(luînd plicul):*

Aha ... bine ...

*Taman iese.*

Victoria:

Ei, ai văzut?.. S-a ținut de cuvînt nenea Nicu ... De-acuma s-a isprăvit ! ..

Galan

*(zăpăcit):*

Da... s-a isprăvit...

*(Oferindu-i plicul, galant.)*

Scumpă doamnă, iată un plic de la soţul d-voastră. Cu regret, nu-l pot primi - Poftim! vă rog să i-l înapoiaţi!

Victoria

*(jenată):*

O, dragul meu ... Nu ştiu ...

*(Ia plicul.)*

Nici nu-l deschizi? ... Aide, deschide-l!. ..

Galan

*(iar încurcat):*

De ce? ... E al d-tale...

Victoria

*(vîră plicul repede în geanta de mînă):*

Atunci iată răspunsul meu!

*(îl sărută.)*

*Bătaie în uşă. Se despart. Taman intră cu băgare de seamă.*

Taman :

Don' şef, vă caută - urgent don' Nicu Flancu....

Galan:

Să poftească!. ..

**SCENA VII**

**ACEIAŞI, FLANCU**

Taman

*(ieşind pe peron, în uşa deschisă):*

Poftiţi, coane Nicule ...

Flancu

*(intră grăbit):*

Bonjur... Aici erai, Victoriţo? ...

*(Dă mîna cu amîndoi.)*

Bravo, femeie ! Cu tine ştiu că nu piere omul !. ..
Victoria:

Aşa-s eu, nene... Nu mă las pînă nu-mi ajung ţinta ....

Flancu:

Să trăieşti, fetiţo dragă !... Ei, şefule, gata ?
Victoria:

De-abia adineauri îi aduse ...
Flancu:

Cum adineaori, cînd eu am trimis mai bine de un ceas aprodul ? ... Vezi ce înseamnă să n-ai oameni corecţi în serviciu?.. Dar în sfîrşit s-a primit, nu-i aşa?

Galan:

Ar fi fost mai potrivit să-i fi adus d-ta că tot venişi pe-aici. N-ar mai fi fost nevoie de plicuri ...

Dar acuma e mai bine aşa ... mult mai bine!. ..
Flancu:

Ai dreptate, puteam să-i aduc eu, dar, de, la grabă, omul niciodată nu nimereşte calea cea mai dreaptă... Ei, acuma e rîndul d-tale. Dă-i drumul îndată, să nu întîrziem!

Victoria:

Mi-a făgăduit şi mie, nene, aşa că poți fi liniştit !

Flancu:

Dragă fată, eu nu-s liniştit pînă ce n-oi vedea lemnele în depozitul primăriei...Aşa-s eu !.. Am păţit atîtea în viața ...

Victoria:

În sfîrşit sper că de mine nu mai aveți nevoie. ..

*(Pregătire de plecare.)*

Flancu:

Te duci acasă? .. S-au dus şi fetele mele pe la voi...Dealtfel, trebuie să pice îndată şi primarul, ca să luăm împreună măsurile cele mai potrivite ...

Victoria:

A, dacă vine Jean, eu o şterg... La revedere!
*Galan îi sărută mîna corect, Flancu i-o strînge cordial. Victoria iese prin fund.*

**S CEN A VIII**

**GALAN, FLANCU**

Flancu:

Va să zică, şefule tată, cum rămînem? ..Pînă vine primarul, noi.... .

Galan

*(întrerupîndu-l cu imputare) :*

Cum să rămînem, coane Nicule? ... Nu te înţeleg deloc ... Ori te prefaci, ori...

Flancu

*(nedumerit):*

Ce să mă prefac, omule? .. N-ai primit banii?

Galan:

Frate, aici nu mai e chestie de bani, căci eu n-am făcut niciodată chestie de bani... Aici e vorba de isprava cumnatului d-tale!

Flancu

*(mirat):*

Ce vorbeşti?. .. Ce ispravă?

Galan:

Dacă te prefaci, nu-ţi şade bine, iar dacă nu ştii nimic.,. e foarte trist! Dar ce să mai lungim vorba? Adineaori, cu acceleratul, a sosit un inspector de la Bucuresti, în urma reclamației primarului !

Flancu

*(aşezîndu-se uluit):*

Ce reclamaţie? ...Cu lemnele ?

Galan:

Acuma vezi şi d-ta cum rămînem ...

Flancu

*(sculîndu-se):*

Nu se poate...Doar aseară numai de chestia lemnelor am discutat şi nu mi-a suflat nimic de reclamaţie... Imposibil!...
Galan:

Reclamaţia e precisă...De aceea a venit inspectorul cu primul tren...

Flancu:

A venit inspectorul? ..Unde-i inspectorul ?
Galan:

S-a dus la primărie... Nu-ţi spusei adineaori? . . . Uite-i colo geamantanul !
Flancu

*(trăznit)*

Atunci să ştii c-a nebunit primarul !... Auzi, domnule, ce-i trebuia lui, reclamaţie !... Am o presimţire grozavă că de-aici o să iasă o dandana cum n-a mai fost ! ...

Galan:

Fii sigur că eu n-am să tac, nene !...documente, slavă Domnului, avem ! ...

Flancu

*(desperat):*

M-a nenorocit !. .. ce bine aranjasem toate !. .. Ce l-o fi apucat, Doamne, ce l-o fi apucat ? ..

Galan

*(luîndu-şi şapca din cuier şi pornind spre uşa din stînga):*

În sfîrşit, nene Nicule, o să faceţi cum v-o îndrepta Dumnezeu... Eu nu-s de vină, să ştii !. .. Acuma însă, nu te supăra, trebuie să te las puţin, să-mi văd de serviciu... fiindcă. inspectorul. .. La revedere !

*(Iese în stînga.)*

**SCENA IX**

**FLANCU, apoi ARZĂREANU şi HURMUZ**

Flancu

*(singur, umblă de ici-colo, foarte agitat, frecîndn-şi mîinile şi murmurînd):*

Ce nenorocire! Ce nenorocire !. ..

*(Se opreşte, ca şi cum i-ar fi venit o idee, apoi se repede la telefon.)*

Alo!...

*(Pauză.* *Nervos.)*

Alo !... Da' ce, dormi acolo? Dă-mi casa primarului ...

*(Pauză.)*

Alo ! ... Cine-i? ... Tu eşti, Tincuţo? . .. Coniţa n-a sosit?.. Ascultă, fată, să-i spui coniţei, îndată ce va sosi, c-o rog eu să. vie numaidecît pînă la gară ... imediat. .. că s-a ivit o încurcătură mare!... Ai auzit? Să vie îndată, nici să nu se dezbrace!... Aşa, aşa!... Bine, Tincuţo !...

*(închide telefonul. Iar se plimbă. O pauză.)*

*Prin fund intră Arzăreanu şi Hurmuz.*

Flancu

*(repezindu-se furios la Arzăreanu):*

Ce-ai făcut, nenorocitule? .. Cum ţi-a venit? ... Cum? ... Uite, a şi sosit un inspector!... Uite-i geamantanul !... Cum ai putut face una ca asta, Jenică? ...

Arzăreanu

*(fără să-şi scoată paltonul, ursuz, grav):*

Mi-am făcut datoria!

Flancu

*(desperat):*

Ce datorie? ..Anchetă ne trebuie nouă, Jenică ? . .. Bine, dar. ..

*(întorcîndu-se brusc spre Hurmuz care n-a priceput nimic.)*

Închipuieşte-ţi, coane Costică, a reclamat la Bucureşti pe şeful gării şi acuma ne ducem dracului cu toţii!

Hurmuz

*(încă nedumerit pe deplin) :*

Cum?. .. A reclamat ... în chestia lemnelor? ..
Flancu:

Da, .. După ce aranjasem tot şi crezusem că am sărit hopul...

*(Mai liniştit.)*

Am simţit eu de-aseară că nu-i sînt toţi boii acasă şi că frămîntă ceva, dar de unde să-mi trăznească prin minte că vrea să ...

*(Iar se înfurie şi se plimbă.)*Hurmuz

*(către Arzăreanu):*

Bine, dar ieri, în consiliu, cînd am propus să-l reclamăm, tocmai d-ta te-ai împotrivit cu înverşunare !
Arzăreanu

*(mereu mohorît) :*

De-atunci s-a ivit ceva ...ceva nou... Am fost silit să-l pedepsesc!... Nu poate rămînea nepedepsit...

Flancu

*(cu vehemenţă):*

Dar ce, tu crezi că el n-are gură, n-are documente? ..

Arzăreanu:

Ce-mi pasă mie de documentele unui ticălos !

Flancu:

Ţie nu ţi-o fi păsînd, dar inspectorul? ...Nu, nu, se vede c-ai nebunit, Jenică puiule ! Ai nebunit rău de tot! Şi baremi de-ai avea vreun motiv serios ...

Arzăreanu:

Poţi să ştii d-ta motivele mele? ...

Flancu:

Motive, motive ... Dacă ar fi vorba numai de tine, calea-valea ... Nu uita însă că sînt şi eu aici şi, dacă s-ar întîmpla vreo nenorocire...

Arzăreanu:

Nu pricep de ce aperi pe un mizerabil care *.*.*.*

*(Se întrerupe. Alt ton.)*

Ş-apoi, d-tale de ce să-ţi fie frică? Fiindcă ne-a escrocat? Fiindcă ne-a strîns de gît să-i plătim mită? Noi avem procesul-verbal al şedinţei prin care îl putem distruge, pe cînd el ..

Flancu

*(desperat):*

Jenică, Jenică, ţi-ai pierdut minţile ! Dar dacă are şi el ceva la mînă împotriva noastră? Dacă Goldenberg, are are atîtea afaceri cu căile ferate, i-a şoptit ceva? .*..*

*(Către Hurmuz.)*

Spune şi d-ta, coane Costică, n-am dreptate? ..

Hurmuz

*(solemn):*

Eu, deşi n-am nici un amestec în chestia asta, din experienţa mea de peste douăzeci de ani, mai ales cunoscînd şi oarecare dedesubturi, îndrăznesc a spune că o anchetă nu e niciodată o politică bună... Ieri, ce-i drept, în entuziasmul şedinţei, am putut propune să reclamăm, pe urmă însă, după mai matură reflexiune, mi-a părut rău... Căci, ancheta e ca şi revoluţia: ştii de unde porneşte, dar nimeni nu poate bănui unde se va opri ...

Arzăreanu:

Cînd ai ști ce motive m-au Îndemnat, naşule, sînt sigur că mi-ai da dreptate !

Flancu:

Iar motivele... Dar mai dă-le dracului de motive cînd e în joc pielea noastră, Jenică, ce Dumnezeu !

Hurmuz:

Eu nu cunosc, fireşte, motivele d-tale ...

Arzăreanu

*(către Flancu):*

Ei, vezi? ..

Flancu:

Ce să văd?

Hurmuz

*(intervenind):*

Ştiu Însă dintr-un izvor foarte sigur, de la un prieten intim al şefului, că uite colea. ..

*(arătînd)*

În casa de fier, se află o declaraţie categorică a furnizorului Goldenberg în chestia lemnelor ...

Arzăreanu

*(cu mîndrie):*

Ce ... ce declaraţie? ... îmi pare rău, coane Costică...

Flancu:

Jenică, ascultă, lasă vorbele şi nu umbla să-l îmbeţi cu apă rece tocmai pe dumnealui care face politică de cînd erai tu copil!...

Arzăreanu

*(supărat):*

Nene Nicule, te rog să ...

Flancu:

Să nu ne ascundem după degete, omule !..Conu Costică e de-al nostru şi ne ştie păsurile şi necazurile, măcar că tace si e discret. .. De dumnealui degeaba te fereşti, şi cu păcat!... Eu totdeauna ţi-am spus şi te-am sfătuit să te apropii de conu Costică şi să-l preţuieşti, că ţi-e şi naş şi apoi mai e şi om cu experienţă politică, încît numai de folos ţi-ar fi în orice Încurcătură...

Hurmuz

*(zîmbind satisfăcut):*

De, În privinţa asta...

Flancu:

Nu zic bine, coane Costică?

Arzăreanu

*(jicnit):*

Nu te înţeleg, nene Nicule, unde baţi ...

Hurmuz

*(cordial):*

Lasă, finule, sănătoşi să fim ... !Și dealtfel acuma ar fi mai bine să chibzuim ce facem cu inspectorul!

Flancu

*(speriat):*

Aşa-i... ce ne facem cu inspectorul? ...

Hurmuz :

Că declaraţia lui Goldenberg n-are să rămîie în casa de fier a şefului şi atunci ancheta ...

Arzăreanu

*(hotărît):*

Eu aştept ancheta, atîta am de zis ! ...

Flancu:

Bine, tu aştepţi, fiindcă eşti nebun, dar eu? ...Ce vrei, Jenică, să mă vezi în puşcărie, să-mi rămîie fetele pe drumuri din pricina ta? . *..*

*(Către Hurmuz.)*

Coane Costică, te rog din inimă, cel puţin d-ta nu mă lăsa dacă cumnatul meu şi-a pierdut minţile ! .. Trebuie să împiedecăm ancheta cu orice preţ ! ...

Hurmuz

*(gînditor):*

De ... s-o împiedecăm ... dar dacă primarul o cere ? ..

Flancu

*(aprig):*

Ce primar?.. Crezi că-1 las eu să mă nenorocească la bătrîneţe? ... De-aş şti de bine că-l sugrum şi tot nu-l las! ...

Arzăreanu

*(cu zîmbet):*

Prea mă crezi păpuşă, nene !
Flancu

*(fără să-l asculte; către Hurmuz):*

Ce zici, coane Costică ?... N-ar fi bine oare să împingem inspectorului ceva, să-i astupăm gura ?

Hurmuz :

Dar dacă nu primeşte ? ... Atunci e mai rău ...Atunci cu adevărat că...
Flancu:

Trebuie să primească... îi votăm de la comună o sumă frumoasă, potrivită cu situaţia lui socială, cu cerinţele lui ... Găsim noi o formă ...

Hurmuz:

Nu, nu ... Ar fi prea riscant, fiindcă nu ştii dacă primeşte ...
Flancu

*(desperat, către Arzăreanu):*

Vezi ce-ai făcut?... Vezi?...

*(Către Hurmuz, nerăbdător.)*Atunci?. .. Ia vezi, coane Costică, trebuie să abatem nenorocirea! ...

Arzăreanu

*(dîrz):*

Nene Nicule, degeaba te frămînţi, degeaba vă trudiţi că eu ...

Hurmuz:

Ar fi un mijloc ...

Flancu

*(bucuros, apucîndu-l de nasturele hainei):*

Spune, spune, coane Costică!. ..

Hurmuz

*(calm) :*

Un singur mijloc: să tăgăduim reclamaţia, s-o declarăm falsă ... Dar asta nu se poate decît în cazul cînd n-ar fi fost dată oficial. ..

Flancu

*(repede, către Arzăreanu):*

Jenică, cum ai dat telegrama ?

Arzăreanu

*(involuntar):* Plătită ...

*(Luîndu-şi seama)*

Dar degeaba umblaţi ...
Flancu

*(triumfător):*

Atunci suntem salvaţi!. ..

*(îmbrăţişînd pe Hurmuz.)*

Coane Costică!... Salvatorule ! ...

Arzăreanu

*(solemn, patetic):*

Domnilor, d-voastră vă permiteţi să vă întrepuneţi în calea dreptăţii, ca şi cînd eu aş fi o cantitate neglijabilă !. .. Ei bine, vă declar pe onoarea mea că nu voi îngădui cu nici un preţ să-mi zădărniciţi răzbunarea !. .. Reclamaţia a pornit de la mine, pentru motive cumplit de dureroase, şi nici d-voastră, nici nimeni pe lume nu are dreptul. ..

Flancu

*(puţin îngrijorat):*

Ce răzbunare, Jenică, pentru Dumnezeu. .. ce?

Arzăreanu

*(mereu grav):*

Ei bine, fiindcă îmi cereţi, fiindcă trebuie să-mi uşurez inima. ... Domnilor, mi-e ruşine să vă spun, dar în faţa d-voastră aveţi un bărbat nenorocit, înşelat şi batjocorit. ..

Hurmuz

*(discret şi cu înţeles):*

Ei, Doamne ...
Flancu:

Ia nu mai umbla cu mofturi, Jenică ... Doar n-o să te iai acuma după gura lumii ... Victoriţa, slavă Domnului, e o nevastă...
Arzăreanu:

Nu după gura lumii, nene ... Sînt informat pozitiv că şeful iubeşte pe Victoriţa, înţelegi ? . .. Pozitiv !
Flancu:

Ei şi? ... Adică ce-i dacă-i ciupeşte şi şeful olecuţă de curte?.. Dacă-i femeie drăguţă, ce vrei să-i faci? ... Poftim! în loc să-i pară bine că n-are în casă o ciumă de care să fugă oamenii mîncînd pămîntul, dumnealui se supără !. .. Ei iacă, în aşa hal nu te-am crezut, Jenică, zău cruce!
Hurmuz:

Eu, unul, nu mă mir că i s-au aprins şefului călcîiele!... Dacă eu, cît sînt de bătrîn, şi tot parcă-mi scapără ochii cînd îmi zîmbeşte fina Victoriţa, apoi ce să mai zici de bietul Galan, băiat tînăr, cu sîngele fierbinte ... Să fim drepţi nu-i aşa?

*(Jovial, către Arzăreanu.)*

De, finule, aşa-i soarta bărbaţilor: cînd e nevasta urîtă nu-i bine, cînd e frumoasă, şi mai rău !. ..
Arzăreanu

*(îndurerat):*

O, domnilor, domnilor! Credeţi că eu sunt absurd? Eu care-s om nou şi modern, care încuviinţez toate libertăţile şi chiar am luptat pentru ele? ... Dacă ar fi numai atîta ! ...Dar, domnilor, spre ruşinea mea... spre durerea mea ... şi Victoriţa iubeşte pe şeful gării!
Flancu

*(protestînd):*

Fugi de-aci, Jenică!... Victoriţa ? . ..Pe Galan?.. Atunci se vede că n-o cunoşti, măcar că ţi-e nevastă !. .. Crezi că Victoriţa de bărbat are nevoie ?..crezi că are să aleagă tocmai un şef de gară? ... Aidade!... Victoriţa e fată deşteaptă !
Hurmuz

*(din toată inima):*

Aşa-i!... Deşteaptă şi generoasă!. ..

Arzăreanu:

Aşa am crezut şi eu ... Dar ieri ... ieri am aflat că nu-i aşa, domnilor !...Victoriţa iubeşte pe şeful gării. ..

*(Fiindcă Flancu mi crede,izbucnind.)*

Victoriţa a fost alaltăseară la şeful gării, acasă... A fost şi aseară... îl iubeşte, oameni buni !. ..

**SCENA X**

**ACEIAŞI, VICTORIA VICTORIA**

Victoria

*(vine grăbită prin fund şi e uimită văzînd aici pe Arzăreanu, dar îşi revine îndată şi, foarte sigură, natural):*

A, aici eraţi? ...Tocmai adineaori, cînd să plec încoace, a telefonat secretarul, de la primărie, că v-a căutat un inspector de la căile ferate, din Bucureşti, care zice că a sosit pentru o anchetă ... Fiindcă nu a găsit pe nimeni acolo, a lăsat vorbă să veniţi negreşit la gară unde o să vă aştepte...

*(Deoarece toţi tac, se opreşte o clipă, apoi urmează zîmbind către Flancu.)*

De ce m-ai chemat, nene?... Ce s-a mai întîmplat ? . .. Altă încurcătură? ...

Flancu

*(puţin jenat):*

De, Victoriţo ... Eu... inspectorul ...

Victoria:

Aa !. .. Inspectorul. .. Pentru chestia lemnelor. ..

*(Flancu răspunde din cap.)*

Atunci v-a pîrît cineva? .. Dar cine? ..

Arzăreanu

*(grav):*

Eu, Victoriţo!

Victoria

*(mirată):*

Tu?. . . Tocmai tu?... Nici nu-mi vine a crede... Şi pentru ce?
Arzăreanu

*(cu imputare şi amărăciune):*

Pentru că m-ai înşelat, Victoriţo... Pentru că v-aţi bătut joc de mine, de iubirea mea, tu cu şeful gării!

Victoria

*(puţin încurcată):*

Ce vorbeşti ?... Eu ? ...Cu şeful gării? ... Cine ţi-a spus?
Arzăreanu:

Cine, necine, destul că ştiu !. .. Ştiu tot, Victoriţo!

*(Cu mare imputare.)*

Îl iubeşti!
Victoria

*(îndîrjită brusc):*

Și dacă l-aş iubi? ..

*(îl priveşte sfidător.)*Arzăreanu

*(eroic):*

Atunci, pentru că pe tine te iubesc prea mult, am să-l distrug pe el, chiar de-ar fi să mă prăbuşesc şi eu !
Victoria

*(cu un rîs sec):*

Cum să-l distrugi cînd n-ai nici o dovadă palpabilă?
Arzăreanu:

Dovadă?... Adică plicul cu bani crezi că a dispărut aşa de repede, crezi că n-o să se mai
găsească la dînsul? .. Presupunînd, fireşte, că nu ar fi de ajuns procesul-verbal al şedinţei ...

Victoria

*(după o clipă de şovăire, cu o hotărîre bruscă):*Ei bine, te înşeli, dragul meu !. .. Plicul n-are să se găsească la Galan ! ,.

Arzăreanu

*(puţin ironic):*

Crezi că l-a ascuns?

Victoria

*(frămîntîndu-şi poşeta):* Da ...

Arzăreanu

*(energic):*

Îl vom găsi chiar de l-ar fi băgat în pămînt !

Victoria

*(liniştindu-se, scoate din geantă plicul cu bani; ironic):*

Atunci... ca să nu vă mai osteniţi în zadar. .. poftim !

*(îi întinde plicul.)*

Arzăreanu

*(uluit, luîndu-l):*

Ce?.. Plicul?.. Plicul cu "Fondul milelor" ? ...

Victoria:

Da, plicul cu „Fondul milelor" ...

Arzăreanu

*(mereu zăpăcit, învîrtind plicul) :*

Dar cum a ajuns 1a tine ? ... Şi înca nedesfăcut!... . .

Victoria:

Mi l-a dăruit mie ... adineaori ...

Arzăreanu

*(cu ochi mari):* El?

Victoria

*(dînd din cap):* El.

Arzăreanu

*(luminîndu-se din ce în ce):*

Atunci .. atunci de aceea ai fost alaltăieri seară la, el? ...Spune !.*.*. Şi aseara? ... Victoriţo . ... ;
Victoria:

Poate că da şi poate că nu ... Cine ştie?
Arzăreanu

*(acelaşi joc):*

Atunci nu-l iubeşti, Victoriţo, atunci... Spune!
Victoria:

Poate că nu şi poate că da... Cine ştie?
Arzăreanu

*(cu o explozie de bucurie, se repede la ea şi-i vîră plicul în poşetă):*

Victoriţo... sufletul meu ... Uite-l... e al tău... sînt ai tăi...

*(Cu* *admiraţie.)*

Ce femeie !. ..

*(Cu pasiune.)*

Te iubesc *!. ..*

*(O strînge în braţe şi o sărută.)*

Flancu

*(bucuros):*

Ei vezi, Jenică, nu-ţi spuneam eu că Victoriţa nu-i capabilă de ce credeai tu? ...
Ehe, Jenică, nevastă ca a ta mai rar !. .. Şi frumuşică, şi deşteaptă, şi de Doamne-ajută !. .. în palmă s-o ţii, şi încă n-ar fi de ajuns !. ..

Hurmuz

*(puţin jenat) :*

Cînd e bunăvoinţă, toate neînțelegerile se aplanează între nişte soţi moderni care se iubesc !. ..
Arzăreanu

*(vesel):*

Aşa-i?.. Şi eu, nemernicul de mine, cum am bănuit-o !. *..*

*(Se repede la ea şi îi cade în genunchi.)*

Victoriţo, mă ierţi?..Sînt un păcătos, dar tu eşti bună ...Iartă-mă!

Victoria

*(natural):*

Bine. Te iert.

*În clipa aceasta intră Galan, din stînga.*

**SCENA XI**

**ACEIAŞI, GALAN apoi TAMAN**

Galan

*(neştiind ce mutră să facă):*

Domnilor, să mă iertaţi că serviciul. ..

Arzăreanu

*(sărind repede în picioare şi trecînd la Galan cu mîna întinsă) :*

Şefule, eu sînt, din firea mea, om cinstit şi sincer, şi-mi place totdeauna să dau cărţile pe faţă... îţi spun deci, ca să ştii, că am săvîrşit o faptă. .. o faptă. .. în contra d-tale !. .. Da, nu mă sfiesc să-ţi declar că te-am reclamat la direcţia generală, fiindcă te-am crezut vinovat, şefule !... îţi mărturisesc sincer am crezut că iubeşti pe nevastă-mea ...

Galan

*(încurcat) :* Vai, domnule primar, se poate ? ... îmi pare rău că d-ta...

Arzăreanu:

De ce te aperi? ...

*(Cu mîndrie.)*

Nevas-tă-mea e femeie drăguţă şi n-ar fi de mirare să-ţi fi furat inima, ce-i drept nu-i păcat ... Dar lumina a ieşit la iveală, şefule!... Acuma ştiu că tot pe mine mă iubeşte !. ..

Galan

*(acelaşi joc, zîmbind cu o privire furişă spre Victoria):*

Da?.. îmi pare foarte bine ...

Arzăreanu

*(vesel):*

Sînt mulţumit!... Aa, nu vă închipuiţi cît sunt de mulţumit. ..

*(Posomorîndtt-se brusc şi cu alt glas.)*

Dar ce ne facem cu ancheta,domnilor? . . . Ancheta. . . Inspectorul. . . O, Doamne, cît am fost de nebun!. .. Nene Nicule! Coane Costică!... Ce facem cu ancheta? ..

*Arzăreanu trece în stînga, la masa ovală unde se află Flancu şi Hurmuz: Victoria şi Galan rămîn în dreapta.*

Victoria

*(încet, către Galan):*

Ai auzit? .. A aflat tot...

Galan

*(puţin încurcat):*

Da, dar ...

Victoria:

Tot. .. Ştie că te iubesc!

Galan

*(întristat):*

O, atunci ... atunci ... s-a sfîrşit?

Victoria

*(blînd, cald):* Nu...

*(încet, adînc.)*

Te iubesc !

Galan

*(însufleţit):*

Sînt fericit., . feri...

*(Se pleacă să-i sărute mîna.)*

Victoria

*(cu gest):*

Sss ... Prudenţă!

*Galan se opreşte; prin fund năvăleşte Taman, speriat.*

Taman

*(către Galan):*

Don' şef... a venit don' inspector. .. A intrat pe dincolo... pe la mişcare ...

Galan

*(repede, tresărind):*

Da... bine...

*Galan iese în stînga, lăsînd uşa deschisă; Taman dispare prin fund.*

**S CE N A XII**

**ACEIAŞI, MINTA**

Galan

*(de-afară):*

Poftiţi, domnule inspector... vă rog ...

*Intră Minta, foarte indispus, urmat de Galan.*

Galan:

Vă rog, domnule inspector ...
Minta:

La primărie nimeni .. M-am ostenit degeaba ...
Nici n-am pomenit aşa gospodărie de cînd sînt pe lume...

Arzăreanu

*(cu obişnuita-i siguranţă):*

A, domnul inspector? . .Adineaori ni s-a spus cum că...Sînt preşedintele comisiei interimare de-aici...
Galan

*(intervenind):*

Daţi-mi voie, domnule inspector *.*.

*(Prezentînd.)*

Doamna Arzăreanu, soţia domnului preşedinte... Domnul Hurmuz, domnul Flancu ... din comisia interimară ...
Minta

*(dînd mîna cu toţi pe rînd, mereu întunecat):*Da ... îmi pare bine că vă găsesc aici împreună ... căci la primărie ...

Arzăreanu

*(întrerupînd, repede, patetic) :*

Domnule inspector, ca preşedinte al comisiei interimare îngăduiţi-mi să vă dau o mică lămurire ... Nu ştiu cărei fericite întîmplări datorim plăcerea de-a vă găzdui în modestul nostru orăşel, dar vă rog să credeţi că vă primim cu braţele deschise... N-am avut onoarea să ne găsim în biurouri, domnule inspector, fiindcă ne străduim şi muncim şi ne jertfim zi şi noapte ca să îmbunătăţim traiul poporului în suferinţă, să-i îndulcim, pe cît stă în slabele noastre puteri, mizeria, lipsurile şi necazurile... Chiar şi
acuma în interesul poporului ne aflăm aici, domnule inspector !... Ca părinţi conştiincioşi ai comunei, am îngrijit să avem lemne pentru popor, de Crăciun, şi tocmai ne sileam, împreună cu prietenul şi colaboratorul nostru, domnul Galan, şeful gării locale, harnicul d-voastră funcţionar, ne sileam, zic, să găsim mijloacele, adică vagoanele necesare pentru transportarea lemnelor poporului, deoarece lemnele, domnule inspector, sînt depozitate într-o gară din apropiere, numai la vreo treizeci de kilometri de-aci, poate că le-aţi văzut trecînd cu trenul. ..

Minta

*(oprindu-l, nervos):*

Pardon ... Am înţeles... Chiar în chestia vagoanelor am venit. şi eu... Dealtfel d-ta trebuie să ştii ...

Arzăreanu

*(mirat):*

Eu?

Minta:

Fireşte, d-ta ... Nu eşti d-ta primarul de-aici?

Arzăreanu:

Ba da...

Minta

*(scoţînd din buzunar o telegramă) :*

Nu ai trimis d-ta depeşa asta ieri?

Arzăreanu

*(foarte mirat):*

Eu?... Depeşă? ...Ieri?...

Minta

*(sîcîit):*

Ei, Doamne, te miri parcă ... Poftim, reciteşte-o dacă ai uitat !

Arzăreanu

*(o citeşte cu ochi mari, apoi protestînd):*

Nu, nu!. .. Protestez, domnule inspector. .. Telegrama asta nu-i a mea!

Minta

*(supărat):*

Cum nu-i a d-tale? ...Doar ieri am primit-o la direcţie ... Se poate? ..D-ta crezi că direcţia m-ar deranja pe mine, om bătrîn, dacă n-ar fi la mijloc o chestie foarte, foarte gravă? ...

Arzăreanu

*(cu telegrama în mînă, solemn):*

Domnule inspector, protestez cu scîrbă împotriva acestei telegrame îndrăzneţe ...

Minta

*(aproape să izbucnească, stăpînindu-se):*

Ce protest. .. ce...

Arzăreanu

*(continuînd neclintit):*

Căci, onorate domnule inspector, avem de-a face sau cu o farsă vulgară, sau cu o înscenare odioasă, menită să tulbure armonia dintre autorităţile comunei noastre... în amîndouă cazurile însă făptuitorul e

deopotrivă de criminal şi, dacă îl vom descoperi, fiţi siguri că vom lua măsurile cele mai drastice!

Minta

*(necrezător) :*

Dar nu se poate ca o reclamaţie ...

Arzăreanu

*(trecînd lui Flancu depeşa):*

Poftiţi şi d-voastră, citiţi murdăria. ..

*(Telegrama trece din mînă în mînă şi toţi se indignează pe rînd.)*

Minta:

În orice caz e ...

Hurmuz:

Dacă-mi daţi voie, domnule inspector, eu cred că asta e opera vreunuia din numeroşii duşmani politici ai partidului de la putere ... Eu aşa cred... Şi vorbesc întemeiat pe o experienţă politică de peste douăzeci de ani ... Cînd opoziţia nu mai găseşte alt nod în papura guvernului, atunci se apucă de înscenări şi de intrigi spre a provoca dezbinare sau baremi neîncredere între fericiţii care se află la putere ... Şi mai ales azi, cînd la putere se află însuşi poporul, vă puteţi închipui cu cîtă furie operează uneltele oligarhiei ca să ne sape şi să ne răstoarne!

Minta

*(clătinat):*

Totuşi, trebuie să cercetăm... să lămurim ...

Flancu:

As ... ce să mai cercetăm... Conu Costică... adică demnul Hurmuz, a lămurit lucrurile cum nu se poate mai bine ...

Minta:

Pardon!... Eu sînt trimis aci să anchetez, domnilor, şi nu mă pot mulţumi cu simple explicaţii, oricît ar părea de plauzibile... Mie îmi trebuie dovezi şi ... şi procese-verbale !

Hurmuz

*(cu telegrama în mînă):*

Ce dovadă mai precisă doriţi, domnule inspector, decît însăşi telegrama ? . .. Probabil nu aţi observat că nu are număr de înregistrare şi deci nu poate fi oficială..

Minta

*(zdruncinat):*

Cum?.. Te rog!...

*(întinde mîna după telegramă, o examinează.)*

Da... adevărat. .. efără număr... Dar asta încă tot nu înseamnă că trebuie să fie apocrifă!
Arzăreanu:

Da.... are dreptate domnul inspector...Nu se poate fără procese-verbale !. .. Trebuie să cercetăm la poştă cine a predat telegrama ...Acolo se va lămuri misterul... afară dacă n-a predat-o vreun copil sau vreun individ necunoscut. .. în orice caz trebuie cercetări !. .. Şi chiar vă rog, domnule inspector, să procedăm imediat. ..

*(Către Flancu.)*

Domnule Flancu, o să te rugăm pe d-ta, că eşti mai energic şi mai versat în asemenea lucruri, să te duci numaidecît la poştă şi să afli cine a predat telegrama în chestie ...

*(Ia depeşa din mîna inspectorului şi o dă lui Flancu.)*

Îmi daţi voie, domnule inspector?..

*(Către Flancu.)*

Şi te rog să fii foarte sever. .. să asculţi pe toţi funcţionarii de la telegraf şi să închei procese-verbale cît mai multe ... Dacă e nevoie, ia şi pe poliţaiu' !. .. Aşa !. .. în caz că a predat-o vreun necunoscut, caută să-i stabileşti exact semnalmentele !. *..*

*(Către Minta, frîngîndu-şi mîinile.)*

Nu-i aşa, domnule inspector?

Minta

*(mulţumit):*

Aşa da ... foarte bine ... Iar procesele-verbale le voi anexa la raportul meu către direcţie. .. Foarte bine !

Flancu:

Atunci eu mă şi duc... să aranjez. .. La revedere !. ..

*(întinzînd mîna lui Minta.)*

Nicolae Flancu ...

*(Iese prin fund.)*

Galan

*(modest) :*

Acuma vedeţi, domnule inspector. ..

Minta

*(zîmbitor):*

A, da ...vrei să zici că te-am calomniat, nu?.. Apoi de, cine să-şi poată închipui că e la mijloc o înscenare atît de...

[*(Către toţi, serios, dregîndu-şi glasul.)*

Vă mărturisesc, domnilor, că am venit aci revoltat. .. revoltat şi indignat! Căci cuprinsul telegramei, dacă nu era falsă, ar fi fost o ruşine nemaipomenită, ar fi fost ceva... ceva. ..

*(Nu găseşte cuvîntul şi schimbă tonul.)*

Dealtfel, vă rog să mă credeţi, aş fi tăiat în carne vie dacă... fiindcă suntem hotărîţi să stîrpim fără cruţare toate abuzurile care s-au înmulţit cumplit în ultimul timp şi sfîşie ca o cangrenă trupul scumpei noastre patrii!... Cu atît îmi pare mai bine că vă pot strînge mîna cu siguranţa
că am de a face cu oameni cinstiri si funcționari integri!. ..

*(Le strînge mîna. Ajungînd la Victoria, care şade în stînga, galant.)*

D-voastră, scumpă doamnă, vă rog să ne iertaţi că v-am plictisit cu nişte dezbateri aşa de nepoliticoase! *(îi sărută mîna.)*

Victoria

*(sculîndu-se, drăgălaş):*

Iar eu, domnule inspector, te rog să crezi că mi-ai face mare plăcere dacă ai vrea să iei masa la noi, împreună cu domnii aceştia, deşi ai venit pe neaşteptate şi în orăşelul nostru nu se găseşte mai nimic ...

Minta

*(mai galant):*

Stimată doamnă, plăcerea e de partea mea!

*(îi sărută iar mîna.)*

Dar am mai luat eu ceva aici adineaori. .. Şefule, socoteala?!. *.*.

Galan

*(înclinîndu-se):*

Mi-aţi făcut onoarea, domnule inspector ...

Minta

*(zîmbind):*

Da. .. Bine... Acuma pot primi *.*.. ]\*[[1]](#footnote-1)

*Prin fund intră Taman şi se strecoară pînă lîngă Galan, nevăzut de Minta.*

**SCE N A XIII**

**ACEIAŞI, TAMAN**

*Taman*

*(încet):*

Don' şef, a intrat trenul în staţie ...

Galan:

Bine ...

Minta

*(s-a întors, a zărit pe Taman şi deodată):*

Stai!... Apropie-te !...

*(Către Galan.)*

Să primească impiegatul trenul, căci noi avem aici de lucru !. *..*

*(Galan iese în stînga şi se întoarce peste cîteva clipe. Către Taman.)*

Mă cunoşti?

*În depărtare se aude sirena locomotivei.*

*Taman*

*(mititel):*

Trăiţi, don' inspector. ..

Minta

*(apucîndu-l de guler şi arătîndu-l):*

Priviţi-l, domnilor ! Acest slujbaş a refuzat să-mi dea drumul în birou pînă ce nu i-am plătit bacşiş!. .. *(Toţi se umflă de indignare reţinută.)*

Arzăreanu

*(în culmea revoltei):*

Boala bacşişului face azi ravagii. .. Ar trebui o mînă de fier s-o stîrpească!
Minta

*(cu mîndrie):*

Ei bine, domnilor, eu sînt mîna de fier !

Taman

*(desperat, bolborosind):*

Don' inspector ... Eu ... vă dau înapoi...

Minta:

Şi crezi că, înapoind ce-ai furat, ai stins furtul? Ei bine, hoţii se pedepsesc in ţara noastră, băiete ! ... De cîţi ani eşti în serviciu?

Taman:

De doispce ani, don' inspector...
Minta:

Doisprezece?. .. Atunci... Ar trebui să te dau pe mîna justiţiei, să te bag la puşcărie, dar mi-e milă de vechimea ta, nemernicule... Prin urmare mă mulţumesc să te izgonesc din slujbă, ai înţeles? ... Vei părăsi imediat serviciul pe care l-a? necinstit furînd, ai înţeles?

Taman

*(implorînd):*

Am cinci copii, don' inspector. ... iertaţi-ne!

Minta

*(reizbucnind)*

Atît mai rău! Vai de sărmanii copii care au un tată Hoţ!

*(împingîndu-l spre uşa din fund.)*

Aide, ieşi, mi-e scîrbă... Afară!

Victoria

*(intervenind, foarte drăgălaş):*

Domnule inspector, te rog ... Iartă-l!. .. Are şi copii ... Sînt atît de fericită azi, nu ştiu de ce ... A greşit bietul om !. .. Cine nu greşeşte?... Să-l iertăm !

Minta

*(galant, dar grav):*

Scumpă doamnă, îmi pare rău, sînt neconsolat, dar de data aceasta mi-e peste putinţă să vă îndeplinesc dorinţa ... Căci ...

*(Solemn, către toţi.)*

Domnilor, toate se pot ierta în ţara noastră, numai hoţia şi necinstea nu!

*(Mai patetic.)*

Tînăra noastră democraţie, domnilor , tînăra...

*(încurcîndu-se şi negăsind cuvintele.)*

Domnilor... tînăra... demo... cum zic ...

Arzăreanu

*(intervenind mlădios):*

Îmi daţi voie, domnule inspector? ...

*(Cu poză, patetic.)*

Să nu ne înduioşăm, domnilor, pentru o pedeapsă binemeritată ! Democraţia e severă şi fără milă cînd sunt în joc interesele poporului !... Ţara cere muncă şi cinste multă celor ce o slujesc cu pasiune ! Da,

domnilor !. .. Şi de aceea trebuie să eliminăm dintre noi toate uscăturile, să facem toate jertfele, ca astfel să întemeiem în România nouă şi mare o epocă de cinste, libertate şi dreptate!. ...

*Minta, încîntat, îi strînge mîinile, în vreme ce Hurmuz aplaudă zgomotos, murmurînd : "Bravo, bravo*... *Taman, lîngă uşa din fund,îşi acoperă faţa. Trenul soseşte şi intră pufăind în gară.*

CORTINA

1. Textul cuprins în paranteze [drepte] a fost suprimat la reprezentaţie *(n.a.).* [↑](#footnote-ref-1)